***Сторми***

***Омартиан***

**Сыйынуучу колуктунун күчү**

Аялга сөз

Аялдар үчүн китептердин сериясы

***Сторми Омартиан***

**Сыйынуучу колуктунун күчү**

Казан

«КиТ» басмаканасы

2009

**ББК 86. 37**

**0 57**

Англис тилинен которулду

Stormie Omartian

**The Power of a Praying ® Wife**

Copyriht 1997 by Harvest House Pulishers

Eugene, Oregon 97402

www.harvesthousepublishers.com

Translated by permission.

**Омартиан Сторми**

057 Сыйынуучу колуктунун күчү/Англис тилинен которулду. Казан.: КиТ, 2009.-208б. – (Аялга сөз)

ISBN 459-6-96729-345-7

Азыр силер колуӊарда кармап турган китеп, сиздерге сыйынуунун улуу күчү тууралуу айтып берет. Эгерде силердин никеӊер оор учурларды баштан өткөрүп жаткан болсо, мүмкүн бул жерден үй-бүлөӊөрдө түзүлгөн кырдаалга карата жаӊыча караганга жардам бере турган жана силердин көйгөйүӊөрдүн туура чечилишин айтып бере ала турган кеӊештерди таап калаттырсыӊар. Силер аялдын эмнеге белгиленип жаралгандыгынын чындыгын билесиӊер. Өз күйөөӊөрдү жакшы түшүнүүгө үйрөнөсүӊөр. Сторми Омартиан өз жашоосунан мисалдарды келтирүү менен, силердин сыйынууӊар канчалык натыйжалуу боло алаарын көргөзүп берет. Анткени, көбүнчө сыйынуу гана баарын оӊдой алат.

**ББК 86. 37**

ISBN 1-56507-572-2 (англ.) © Stormie Omartian, 2001

ISBN 459-6-96729-345-7 © «КиТ» басмаканасы, 2009

*Ким жакшы аял таба алат? Анын баасы асыл берметтерден да жогору. Ага күйөөсүнүн жүрөгү ишенет, күйөөсү кирешесиз калбайт. Ал күйөөсүнө өмүрү өткөнчө жамандык менен эмес, жакшылык менен гана кайтарат.*

*Накыл 31:10-12.*

**Сыйынуунун күчү**

Эӊ башында айтып эскертип кое турган нерсе, сен өзүӊдү жалган үмүттөрдүн азгырыгына жетелетип албагын, Сыйынуучу колуктунун күчүн күйөөнүн үстүнөн контролду орнотуп алуучу каражат катары карабашыӊ керек! Чынында, баары тескерисинче. Сыйынуунун күчү - өзүӊөн жана өз күчүӊө, мүмкүнчүлүктөрүӊө карата ар кандай таянуулардан баш тартып, сени, күйөөӊдү, силердин бүт жашооӊорду, анан албетте жубайлык мамилеӊерди да кайра түзгөнгө жөндөмдүү болгон, Кудайдын күчүнө ишенүүгө толугу менен даяр туруу дегендик. Бул күч азоо, баш ийбеген жырткычты ооздуктоодогу жүгөн катарында берилбейт. Ал акырындык менен никени кайра жаратуучу каражат катарында берилет. Бул баарын туура кылууга аракеттенген, жөн гана туура болуп калбай, алганга караганда бергенге даяр турган аялдын сыйынуусу аркылуу гана болот. Ушундай жол менен гана күйөөӊдүн жашоосуна, акырында сага да бата бериш үчүн Кудайдын киришин сурансаӊ болот.

Биз Майкл экөөбүз үйлөнгөндөн кийин ортобузда пикир келишпестиктер пайда болду, мен сыйынуу тууралуу аз ойлончумун. Анын үстүнө сыйынууну акыркы үмүтүм деп гана билчүмүн. Бирок ар кандай ыкмаларды: жаӊжалды, талашты, жалбарууну, тултуюуну, анан албетте, абдан белгилүү болгон унчукпай-сүйлөбөй коюу ыкмасын да колдонуп көрдүм. Мындай пайдасы аз ыкмаларды колдонгондон көрө *сыйынууда* көптү чечсе болорун түшүнүү үчүн убакыт талап кылынды.

Бүгүн сен бул китепти окуп жаткан кезиӊде биз Майкл экөөбүздүн чогуу жашап жатканыбызга чейрек кылымдан ашыгыраак убакыт болду. Бул керемет сыяктуу өзгөчө укмуш нерсе, мында биздин эч кандай салымыбыз деле жок – баары сыйынууларга жооп берген Кудайдын ырайымы менен болду. Көптөгөн жылдар өтсө да, дале буга үйрөнүп жатам жана бул оӊойго турган жери жок экендигин моюнга алуу керек. Мейли, бүгүн да мурдагыдай эле каталыктарды кетирип жаткандыгыма карабастан, ишенимдүүлүк менен эле *сыйынуу таасир этет* деп айта алам.

Тилекке каршы, балдарым үчүн сыйынып баштаганга чейин күйөөм үчүн кантип *туура* сыйынганды билген эмесмин. Качан гана балдарыма сыйынган сыйынууга Кудайдан олуттуу жана тереӊ жоопторду алгандан кийин, күйөөмө да ошондой аракеттенип жана кызуу сыйынууга чечим кабыл алдым. Анткен менен, балдар үчүн сыйынуу бир топ жеӊил болоруна көзүм жетти. Анткени, балдардын төрөлгөн алгачкы күнүнөн баштап биз алардын жашоосуна бардык жакшы нерселерди каалоо менен катыша баштайбыз. Бирок күйөө үчүн сыйынуу анчалык жөнөкөй болбойт экен, айрыкча жубайлык жашоонун ачуу даамын татып калгандан кийин. Күйөөӊ өзүнүн кайдыгерлиги, көӊүл бурбагандыгы менен сени кордоп коюшу да мүмкүн, ал орой мамиле кылып, кыжырдантышы да мүмкүн. Ал сенин жүрөгүӊдү тепчип кете турган ийнедей болгон сөздөрдү айтышы мүмкүн, анан ар дайым сен сыйына баштаганыӊда тепчилген жердин ириӊдеген жарасы кантип жан кейите оорутканын сезип турасыӊ. Жүрөгүӊдөгү бул «ийнени» сууруп салмайынча, өз жүрөгүӊдү Кудайга жага тургандай кылып ача албашыӊ талашсыз.

Күйөө үчүн сыйынуу деген (алар канчалык окшош сезилгени менен) бала үчүн сыйынуудай болбойт, анткени сен күйөөӊдүн энеси эмессиӊ. Бизде балдарыбыздын үстүнөн Теӊир берген бийлик бар, бирок күйөөбүздүн үстүнөн андай бийлик берилген эмес. Бирок бизге өз сыйынууларыбыз менен душмандын планын бузуп жана «…душмандын бардык күчүн тебелеп таштагыдай бийлик…» (Лука 10:19) берилген. Жубайлык мамиледеги пайда болгон көптөгөн көйгөйлөр, аны аягына чейин кыйратып жок кылуу үчүн багытталган душмандын планынын бир бөлүгү болуп саналат. Бирок биз мындай деп айта алабыз:

Левый колонтитул Сыйынуучу колуктунун күчү

* Мен менин никемди бузууга эч кимге жана эч нерсеге жол бербейм.
* Күйөөмдү чындыктын жолунан кантип адаштырып жатышкандыгын көрүп туруп жөн эле карап тура бербейм.
* Биздин ортобузга көрүнбөгөн дубалдын туруп калышына кош көӊүлдүк менен карай албайм.
* Биз аракет кылып чогуу куруп жаткан өз ара мамилебизди бири-бирибизден болгон оолактоонун, өз ара түшүнүшпөөнүн, же туура эмес тандоонун даты басып, биздин өз ара түшүнүшүүбүздү талкалап жана жалмап жок кылышына жол бербеймин.
* Бизди ажырашууга түрткөн кечирбестик жана жан-дүйнөнү кыйнаган оорулар менен макулдаша албайм.

Биздин никебизге карата болгон ар кандай жаман нерселерге карата каршы тура алабыз жана аны сактап калууга Кудай бизге өз ысымынын даӊкталышы үчүн күч берээрине ишене берсек болот.

Сенде өз никеӊдин айланасын коргоочу дубал менен курчап тосуп кое турган каражат бар, анткени Ыйса: «… жер үстүндө эмнени байласаӊар, асманда да ошол байлануу болот. Жер үстүндө эмнени чечсеӊер, асманда да ошол чечилүү болот» (Мт. 18:18) деп айткан. Сенде жамандыкты токтотуп, *жакшылыкка жол ачканга* Ыйсанын ысымындагы бийлик бар. Толук баалуу жашоодо жашаш үчүн сенин күйөөӊө эмнелер тоскоолдук кылып жаткандыгын: аракечтикпи, көп иштөөбү, жалкоолукпу, депрессиябы, эрктин боштугубу, башкалар менен тил табыша албагандыкпы, дайыма дүрбөлөӊгө түшүргөн сезимдерби, коркунучпу же дайыма эле боло берген жол болбостукпу – эмне болсо ошонун баарын сыйынууда Кудайга төкпөй-чачпай айтып берсеӊ жана ушулардын баарынан бошотушун сурап сыйынсаӊ болот.

**Өз никеӊди өлүмгө өкүм кылууга шашпа…**

Азыр мен мойнума алып айта турган нерсе – бир кезде мен чынында эле күйөөм экөөбүз эки башка жашасакпы, ал тургай, мүмкүн ажырашсакпы деп ойлогом.

ПРАВЫЙ КОЛОНТИТУЛ Сыйынуунун күчү

Азыр бул чечим мага эч кандай туура келбейт, анткени биринчи чечим да, экинчи чечим да бактысыз никенин көйгөйүн чечүүгө ылайыксыз. Кудай ажырашуу тууралуу эмне дегенин билем; бул жол Кудайга жакпастыгын жана Аны абдан кейитерин да билем, баарынан да түйшөлгөнүм, мен Теӊирди кейитип албасам экен дейм. Бирок туура чечим кабыл алууга карата болгон ар кандай жөндөмдүүлүктөрдү өлтүргөн айласыздык да мага жакшы тааныш. Мага адам туура иш кылууга карата болгон ар кандай аракеттерди таштап койгон үмүтсүздүктүн деӊгээли да тааныш нерсе. Мага ошондой эле жан дүйнөӊ жалгыздыктын ушундай бир тереӊдигинде турганда, ага ким болсо да кирип карап жана андан *сени көрүшүн* каалаган абал да белгилүү. Мен «Андан өлүп калбасам экен» деген коркунуч, тирүү калуунун эӊ бир ылайыктуу, жалгыз гана каражаты катары – мени ошол оорунун булагынан эптеп эле кутулууга мажбурлаган, ушундай бир жан чыдагыстай болгон ооруну башыман өткөрдүм. Үмүтсүздүк айткан нерсени кылуу кандай кадамдарга алып барарын билем, анткени сенде эч кандай келечекке карата үмүт жок. Мени ажырашуудан башка эч нерсе жеӊилдете алгыстай болгон каалоо күндөн күнгө күчөгөн тескери эмоциянын басымын башымдан өткөрүүгө туура келген.

Биздин никебиздеги эӊ бир улуу көйгөй – бул күйөөмдүн ачуусунун чукулдугу эле. Анын каардануусунун жалгыз гана себепчиси мен жана балдарыбыз болгон. Анын сөздөрүнөн менин ичим ушунчалык куушурулуп жана муздап кетер эле. Мен өзүмдү таптакыр күнөөсүз болчумун деп айта албайм – таптакыр тескерисинче. Мен андан кем эмес күнөөлүү экенимди билчүмүн, бирок мунун баарын кантип оӊдоону билчү эмесмин. Мен дайыма Кудайдан күйөөм ачуусу чукул болбосун, азыраак кыжырдансын, жумшагыраак жана токтоороок болсун деп суранып сыйынчумун, ошентсе да анын өзгөргөнүн байкабадым. Кантип эле Кудай мени укпай жатат? Менде ал тургай, аялына караганда күйөөсүнө Ал көбүрөөк ырайым кылбайбы деген шектенүүлөр да болуп кетип жатты.

Ушундай жашоо менен өткөн бир нече жылдан кийин мен бир жолу көз жашымды көлдөтүп Теӊирге кайрылдым: «Атаке, мен мындан ары минтип жашай албайм. Сен ажырашууга кандай карарыӊды билем, бирок мен мындан ары бул адам менен бир үйдө жашай албайм. Мага жардам бер, Теӊирим». Мен бир нече сааттар бою керебетте Библияны колума алып отуруп алып, балдарымды алып кетип калсамбы деген күчтүү каалоо менен күрөшүп жаттым. Менин жан-дүйнөмдүн кыйкырыгын уккан Кудай ажырашуудан кийин менин жашоом кандай болорун так жана ачык көргөздү, ажырашкандан кийин менде пайда боло турган көйгөйлөр тууралуу жакшылап ойлонууга мүмкүнчүлүк берди; жашоо үчүн керек болгон нерселерге кантип иштеп табам, балдарымды кантип тарбиялайм, мени менен кайсы досторум калышат, баарынан да эӊ жаманы ажырашуу уулум менен кызымдын психикасына кандай таасир тийгизери тууралуу көрүнүш эӊ чектен чыккан коркунучтуу эле. Мүмкүн кетип калсам мага жеӊил болуп калаттыр, бирок ал мага кымбат болгон нерселерди жоготуу менен гана бааланышы мүмкүн. Мен Кудай Майкл экөөбүзгө мындай жолду даярдабагандыгын билчүмүн.

Өзүмдүн келечегим тууралуу ойлонгондо Кудай мага ачып берди: эгерде өз ыктыярым менен жашоомду Анын тагына алып келе турган болсом, эгерде күйөөмдөн кетип калам деген ниетимден кайта турган болсом, бардык муктаждыктарымды Ага ишенип бере турган болсом, анда өз жашоомду сыйынууда кантип Майклга арнарым тууралуу Ал мага үйрөтөт. Күйөөм үчүн кантип сыйынуу керектигин Ал мага көрсөтөт, мен сыйынып жаткан кезимде Ал менин никемди калыбына келтирип жана экөөбүзгө теӊ өз баталарын төгөт. Эгерде мындан экөөбүз теӊ өз-өз алдыбызча болбой, биргеликте өтө турган болсок, анда бизге жакшы болот. Теӊир мага Майклдын башкача болушуна мүмкүнчүлүк бербеген өткөн жашоосундагы желелерге бекем чырмалып турганын көрсөттү. Бирок, эгерде мен макул боло турган болсом, күйөөмдү бошотууда Ал мени курал катары колдонууга ниеттенгендигин билдим. Оор болду, кыйын болду, көп ыйладым, бирок чечим кылгандан кийин менде үмүт оту бүлбүлдөп жанды.

Мен Майкл үчүн күнүгө сыйына баштадым – сыйынганда да, мурда эч качан сыйынып көрбөгөндөй сыйына баштадым. Анткен менен, ар дайым өз жүрөгүмдөгү ооруларды ачыкка чыгарып тобо кылууга туура келер эле. Мендеги таарынычтар менен оорулар канчалык тереӊ экендигин көрдүм. *Мен ал үчүн сыйынгым келбейт. Мен Кудайдан аны баталашын сурай албайм. Мен Кудай анын жүрөгүнө чагылгандай болуп тийип жана катуулугун ашкерелешин каалайм, -* деп ойлодум. Мен: «Теӊир, мен күйөөмдү кечире албай жаткандыгымды мойнума алам. Мени кайрымдуу болууга үйрөт» деп кайталай бердим.

Бир аздан болсо да экөөбүздө теӊ өзгөрүүлөрдү сезе баштадым. Майкл ачууга алдырган кезде мен адатымча кыжырданбастан, ал үчүн сыйына баштадым. Кудайдан анын кыжырдануусунун себебин көргөзүүсүн суранып сыйындым. Анан Ал көргөзүп берди. Абалды өзгөртүү үчүн эмне кылышым керек деп сурадым. Ал мага үйрөттү. Дүрт эте түшкөн каардануулар сейректеп жана кыскара баштады. Күн сайын болгон сыйынууга ылайык, кандайдыр бир жакшы нерселер боло баштады. Бүгүнкү күндө деле биз жеткилеӊдиктен бир топ алыспыз, бирок ошого карабастан, узак жолдорду басып өттүк. Албетте, оӊойго турган жок, бирок Кудайдын жолу анда басып өтүү үчүн зарыл болгон күч-аракетти жумшоону талап кыларын билемин, анткени ал, жубайлык союздун куткарылышына карата болгон жападан жалгыз гана жол.

Күйөөсү үчүн аялынын сыйынуусу анын энесинин сыйынуусуна караганда да теӊдешсиз нерсе (энеке, мени кечириӊиз). Ооба, баласы үчүн суранып сыйынган эненин сыйынуусунан өткөн сыйынуу жоктур, бирок эркек киши үйлөнгөндөн кийин атасын жана энесин калтырып, аялы менен бир бүтүн болот (Мт. 19:5). Эми алар рухтагы биримдик менен чырмалышкан бир команда. Күйөөсү менен аялынын союзунун күчү Кудайдын көз алдында никеден тышкаркы күчтөрдүн кошундусунан *бир топ* ашып түшөт. Мунун себеби: жубайларды бириктирген Ыйык Рух алардын сыйынууларына күч бергенгендигинде.

Ошондуктан, *сыйынбай* коюуга таптакыр болбойт, анткени көп нерселер сыйынууга муктаж. Силер өз денеӊердин оӊ жак бөлүгүнө гана сыйынып койгонуӊарды элестете аласыӊарбы? Эгерде бир жак бөлүгү колдоо менен коргоодон алыс болуп талкаланууга учурап жаткан болсо, анда денени экинчи бөлүгүн да ошол эле көргүлүк күтүп турат. Сен жана күйөөӊ жөнүндө да ушуну эле айтууга болот. Эгерде сен өзүӊө эле сыйынып, ага сыйынбай турган болсоӊ, анда каалаган батаӊды ала албайсыӊ жана жашоодогу балкыткан бакытка жете албайсыӊ. Аны менен эмне болуп жатса, сени менен да ошол эле нерселер болот, андан качып кутулууга такыр мүмкүн эмес.

Биздин күйөө жана аял катары руханий биримдигибиз бизге күч берет жана бул биздин никебизди талкалоо үчүн бардык жаӊы ыкмаларды ойлоп таап жаткан душманыбыздын табитине ылайык келбейт. Ал бизди ар кандай ыкмалар менен: өзүн төмөн баалоо, текебердик, дайыма туура болууга умтулуу, каалоого ылайык келбеген таанышуулар жана өзүнүн алсыздыгына чалына берүүлөр сыяктуу азгырыктар менен азгыргысы келет. Ал сага: «Эч нерсе өзгөрбөйт», «Баары бир сенде эч нерсе жакшы болбойт», «Элдешкенге эч кандай үмүт жок», «Сен мүмкүн башка бирөө менен бактылуу болмоксуӊ» деген калптарын айта берет. Ал сени өзүнө ишендирүүгө мажбурлоо үчүн аракеттенет, анткени ага ишенген кезиӊден баштап никеӊ бузула баштайт. Эгерде бул калптардын көпчүлүгүнө ишене турган болсоӊ, анда Кудайдын чындыгына карата жүрөгүӊ катуулана берет.

Ар кандай эле талкаланган никелик союзда, жок эле дегенде анын бир тарабы Кудайга каршы абалда болот. Жүрөгүӊдү катуулантуу менен, сен кырдаалды Кудайдын көзү менен көрүү жөндөмдүүлүгүӊдү жоготуп коесуӊ. Качан биз никеде бактысыз болгонубузда, андан чыгуу жолун издөөдө эптеп эле бир илинчек таап, ошого жармашкыбыз келет, ошентсе да, биз бүт көрүнүштү толук көрө албайбыз. Биз баарын үстүртөдөн гана көрөбүз да, Кудайдын эрки бизден жашырын кала берет. Ошентсе да сыйынган кезибизде жүрөгүбүз *жумшарып*, көзүбүз ачыла баштайт. Теӊир биздин никедеги бардык талкаланып, бүлүнгөн нерселерди калыбына келтире аларына ишене баштаганыбыздан улам, үмүткө ээ болобуз: « …чегиртке, курт, коӊуз жана кырк аяк ошол жылдары жеп койгон бардык нерсенин ордун толтурам» (Жоел 2:25). Биз Ага ишенүү менен, Андан бизди оорулардан жана толук үмүтсүздүк сезиминен куткарып, катууланган жүрөгүбүздү айыктырып жана кечиргенди үйрөт деп сурана алабыз. Биз күлдөн сүйүү жарата алганга жөндөмдүү болгон Кудайдын күчүнө ишенсек болот.

Ыйсаны керип салышкандан үч күн өткөндөн кийин Анын мүрзөсүнө келип, Ал өлүп жатпагандыгын, Ал Кудайдын күчү менен тирилгендигин көргөн Мария Магдалинанын жүрөгү кандай кубанычка толгону эсиӊердеби? Өлгөндүн тирилгенин көргөндөгү жан-дүйнөӊдү толтурган кубанычтан өткөн күчтүү нерсе барбы! Ыйсаны өлгөндөн тирилткен күч, бүгүнкү күндө силердин жубайлык союзуӊарды да тирилтип жана аны жаӊы өмүр менен толтурууга жөндөмдүү. «Теӊирди тирилткен Кудай, өз кудурети менен бизди да тирилтет» (1 Кор. 6:14). Муну ишке ашырганга жөндөмдүү башка күч жок. Бирок мындай нерсе, сүйүүнүн тирилишин күтүүдө эч нерсеге карабастан, татаал жолду басып өтүүгө толук даяр турганыӊда гана, Кудайга карай бүткүл жүрөгүӊ менен толук умтулганыӊда гана мүмкүн болот. Анткени кубанычка алып баруучу жол азаптар аркылуу өтөт.

Өзүӊдүн никеӊдин тагдырын *сен* өзүӊ гана чечишиӊ керек жана анын кайра жаралышы үчүн чынында эле зарыл болуп жаткан нерселерди кылууга даяр экениӊди айтышыӊ керек. *Сен* никеӊде көӊүл оорулар, кайдыгерлик, өзүмчүлдүк аркылуу кыйраган бардык нерсенин кайра калыбына келишине *ишенишиӊ керек.* Жашооӊдогу сени жеп-жутуп жаткан ар кандай кайгы: зордук, баланын өлүмү, жубайлык алдамчылык, жакырчылык, жакын адамыӊды жоготуу, оор кесел же кокустуктар, кырсыктар өзүнүн өлтүрө турган жебесин (мисалы: аары чаккандагы ийнеси) жоготуп коеруна *ишенишиӊ керек.* Сени күйөөӊ менен эмне бөлүп турган болсо да: аракечтикпи, мээнеткечтикпи, баӊгизатка карата болгон көз карандылыкпы же депрессиябы – мунун баары акыры барып жеӊилерине *ишенишиӊ керек.* Күйөөӊ экөөӊөрдүн мамилеӊерге байкалбастан чыккынчылык менен бир кырсык кирип келе жатабы, же силер бир нерселердин: карьеранын, өз кыялдарыӊардын, балдарга болгон камкордуктун же өзүмчүлдүк каалоолоруӊардын таасири астында калдыӊарбы – мунун баарын чечүүнүн жолу табыларын *билишиӊ керек.* Мунун баарын ишке ашырууга, ал тургай андан да көптү кылууга Кудайдын кудурети жетерине *сен ишенишиӊ керек.*

Эгерде эртеӊ менен эрте ойгонгонуӊда эле жаныӊда жаткан күйөөӊ сага бөтөн киши болуп калганын түшүнсөӊ; эгерде силердин ортоӊордогу руханий байланыштын жиптерин унчукпаган жек көрүү үзүп жатканын баамдасаӊ; эгерде үмүт менен сүйүү биринин артынан бири ээ – жаа бербей тамган тамчыдай болуп улам кетип бара жатса; эгерде силердин өз ара мамилеӊер кыжырданууга жана жараатка толгон болсо жана күн сайын көӊүл калууну гана кошуп жаткан болсо; эгерде айтылган ар бир сөз экөөӊөрдүн ортоӊордогу шынааны дагы да тереӊирээк кагып, аны силерди бөлүп-жарган, жеӊүүгө болбой турган тоскоолдукка айлантып жаткан болсо – эгерде жашооӊордо ушунун баары болуп жатса, анда ишенип койсоӊ болот, булар - Кудайдын эрки эмес. Теӊир күйөөӊ экөөӊөрдүн ортоӊордогу бардык тоскоолдуктарды талкалап жана никеӊерди кайра жаратууну каалайт. Ал жарааттарды дарылап жана сенин жүрөгүӊө сүйүү сала алат. Андан башка эч ким, эч нерсе муну кылууга жөндөмсүз.

Бирок сен ишенимдүүлүк менен, бекем туруп: «Теӊир, күйөөм экөөбүздүн ортобуздагы душмандашуунун дубалы талкаланышы үчүн, мен ушул карама-каршылык аягына чыксын деп сыйынам. Өзүбүздү коргогубуз келип жаткан жараат менен жек көрүүдөн бизди бошотчу. Бизге кечиргенди үйрөтчү. Сөздөрүбүздө Сенин тынчтыгыӊ, Сенин сүйүүӊ болушу үчүн биздин оозубуз менен Сен сүйлөчү. Ушул дубалды талкалап, бизге Сенин жолуӊ менен басканды үйрөт. Сен каалагандай жаӊы жашоого кайра жаралуубуз жана айыгуубуз үчүн бизге Сенин чындыгыӊды ачып берип, ортодогу дубалды талкалап, Сенин жолуӊ менен жүрүүгө үйрөтүп, биз кармалып жаткан түшүнбөстүктөн бизди алып чыкчы», - деп айтсаӊ болот.

Өз никеӊди эч нерсе чыкпайт деп айтууга шашпа жана Кудайдан башка күйөө сураба. Ал сенин ушул эле азыркы күйөөӊдөн Машайактагы жаӊы жаралууну жаратууга күчү жетет. Күйөө менен аял бири-бирине душман болуп, бөтөн болуп, жансыз никеде же өз алдынча жашап, басынтууга чыдап же ажырашуу үчүн жаралган эмес.Кудайдын күчү биз тарапта. Биз өз никебизди тагдырдын эркине тапшырып кое албайбыз. Биз ал үчүн күрөшүшүбүз керек, анткени бизде үмүт бар. Эгерде сенин жаныӊда Кудай бар болсо, анда жашооӊдо күлдөн кайра жаралбай турган эч нерсе жок. Ал тургай, сенин жеке сезимдериӊ да кайра жаралат.

**Менчи? Мен да сыйынууга муктажмын**

Албетте, сыйынаардын алдында күйөөӊ дагы сен ага сыйынгандай болуп сага да сыйынабы деп ойлоносуӊ. Бул сага кандай укмуш болуп көрүнгөнүнө карабастан, азгырылбагын. Сен тараптан күйөөгө сыйынуу деген - керт башынын камын ойлобогон жана курмандык менен болгон сүйүү болушу керек. Сен ушул курмандыкты кылууга даяр туруп жана өзүӊдү толугу менен ушул сыйынууга берип сыйынышыӊ керек. Мүмкүн, күйөөӊ эч качан сен сыйынгандай болуп сага сыйынбай тургандыгы толук мүмкүн экендигине көзүӊ жетип турган күндө да, сен ушул курмандыкты алып келүүгө даяр болуп жана ал үчүн өзүӊдү толук берүү менен сыйынышыӊ керек. Чынында эле ал сен үчүн такыр эле сыйынбайттыр. Сен андан суранып жана ошол тууралуу сыйынсаӊ болот, бирок сен сыйынгыныӊ деп күйөөӊдөн талап кыла албайсыӊ. Канткен менен бул сенин ишиӊ эмес, Кудайдын иши. Ошондуктан, аны бул милдеттен бошоткун. Эгерде ал сен үчүн сыйынбаса, анда сен эмес, *ал* уттуруп жатат. Сенин жыргалчылыгыӊ анын сыйынганынан эмес, Кудай менен болгон мамилеӊден көз каранды. Чынында, аялдар да сыйынууга муктаж. Бирок, мен биздин күйөөлөрүбүздүн жардамына сүйөнбөшүбүз керектигин жакшы билем. Чынында эле, күйөөӊ сенин сыйынуудагы өнөктөшүӊ болот дегендик дагы, өзүӊдү куру үмүт менен сооротуп жаткандай болмок.

Мен ар апта сайын биригип, биргеликте сыйынып жаткан аялдардын сыйынуудагы колдоосу, биздин никени сактап калуунун эӊ натыйжалуу каражаты болгонун түшүндүм. Бул ар бир эле нике үчүн жагымдуу болоруна ишенем. Эгерде сен бардык жагынан чексиз ишене ала турган, жүрөгүӊдүн сырларын ача ала турган, ишеними тереӊ бир нече аялдарды таба ала турган болсоӊ, анда жума сайын биргеликте сыйынып туруучу убакытты белгилеп ал. Бул сенин жашооӊду өзгөртөт. Бул демек, күйөөӊдүн жеке жашоосунун бардык майда-барат жактарына чейин эле баарына айта берүүгө милдеттүүсүӊ дегендикке жатпайт, - андай эмес, сенин максатыӊ – Кудайдан жүрөгүӊдү оӊдоосун суранып, жакшы аял болууга сага жардам берсин деп, жан-дүйнөӊдүн оор жүгүн бирөө менен бөлүшүп жана күйөөӊ үчүн Кудайдын батасын сурап сыйынуу дегендик менен бекитилет.

Эгерде сенин көйгөйлөрүӊ өтө эле олуттуу болсо жана сени менен сыйынып жаткан курбуларыӊа толугу менен ишене ала турган болсоӊ, анда ойлонбостон туруп эле аны алар менен бөлүш. Мен текебердиктин, коркунучтун айынан башка адамдарга (алар үчүн сыйынып бере ала турган) көйгөйлөрүн айта албагандыктан улам, көптөгөн никелер ажырашуу менен аяктаганын көрдүм. Алар сыртынан караганда жакшынакай көрүнгөнү менен, анан эле бир күнү баары кыйроо менен бүтөт. Бул жерде курбуларга ишене ала турган көйгөйдүн канчалык жашыруун экендигин эске алыш керек, бирок өзүӊдүн чечкинсиздигиӊдин жана шек санооӊдун айынан никеӊди таштап коюуга жол бербешиӊ керек. Эгерде сенин сыйынуудагы өнөктөшүӊ сырды сактай албаган адам болсо, анда акылдуураак, боорукерирээк, руханий жактан жеткилеӊ башка бир адамды таап ал.

Ал тургай, сени колдогон башка адамдардын же күйөөӊдүн колдоосу болбосо деле, чын жүрөктөн сыйынган сыйынууӊ жакшы түшүмдөрдү алып келет. Өз сыйынууӊа жооп *ала электен мурда эле*, сыйынганыӊ үчүн эле, Кудай менен бирге болгонуӊ үчүн эле, сага Кудайдын батасы төгүлө берет. Мындан аркы өзгөрүүлөр болсо, башатты ушул жактан алат.

**Сыйына баштаганга шашылба**

Өз күйөөӊө кепилдикке өтүп же арачы болуп сыйынуунун ар түрдүү жолдорун издөөгө убакыт коротпо. Муну бир күндө, бир жумада же бир айдын ичинде эле кыла коюу мүмкүн эмес. Бул китепте берилген көрсөтмөлөргө карап көр дагы, анан Ыйык Рух кандай шыктандырса, ошондой кылып сыйын. Өзгөчө татаал учурларда, чечкиндүү жарып өтүүлөр зарыл болгон учурларда сага орозо жардамга келет, орозо сенин сыйынууларыӊды бир топ натыйжалуу кыла алат. Ыйык Жазуунун негизинде сыйынган сыйынуулар зор күчкө ээ. Ар бир бөлүмдүн аягынан Ыйык Жазуудан зарыл болгон цитаталарды таба аласыӊ.

Эӊ негизгиси – чыдамкай болуу керек. Сенин никеӊе канчалык көбүрөөк зыян келтирилген болсо, сыйынууӊа жооп алыш үчүн да ошончолук көбүрөөк убакыт талап кылынат. Кудайдын айыктыруусун күтүүдө чыдамкай жана туруктуу болгун. Күйөөӊ экөөӊ теӊ жеткилеӊ эмес адамдар экендигиӊер эсиӊде болсун, бир гана Теӊир жеткилеӊ. Силердин айыгууӊар *кандайча* болот деп башыӊды оорутпай эле кой жана Кудайга сенин никеӊдин бардык муктаждыктарын толтуруучу булак катары кара. Сенин милдетиӊ - бир гана сыйынуу; сыйынууга болсо Теӊир жооп берет. Баарын *Анын* колуна тапшырып кой.

**Биринчи бөлүм**

**Сен күйөөгө чыктыӊ**

Өз күйөөсү үчүн сыйына турган аялга сыйынууга туруктуулук менен убакыт бөлүүдөн да мурда, таза жүрөккө ээ болуусу өтө маанилүү. Эгерде сенин сыйынууларыӊ жакшы түшүмдөрдү алып келгенин кааласаӊ, анда Кудай алдында жүрөгүӊ таза болушу керек. Ошондуктан, күйөөгө карата сыйынуу анын аялына карата сыйынуудан башталышы керек. Эгерде сенде кыжырдануу, каардануу, күнөөлүү сезимдер болуп, күйөөӊдү кечире албай жаткан болсоӊ, ал тургай, мунун жүйөөлүү себептери бар болгон күндө деле, сыйынууларыӊа жооп алышыӊ өтө кыйынга турат. Бирок эгерде Кудай алдына бардык кемчилдиктериӊди айтып, ачык жүрөк менен сыйынууну уланта берген болсоӊ, өз никеӊдеги радикалдуу өзгөрүүлөрдү көрө аласыӊ. Кээде аялдар өздөрү сыйынуунун ишке ашышын кечеӊдетип салышат, анткени чын жүрөктөн сыйынышпайт. Муну түшүнүүгө мага да убакыт талап кылынган.

**Менин үч сөздөн турган сүйүктүү сыйынуум**

Мен күйөөм үчүн жубайлык жашообуздун башталышынан эле сыйына баштабаганыма абдан өкүнөм. Кандай болгон күндө да, бул китепте сунуштап жаткандай кылган эмесмин. Ооба, мен сыйынчумун. Менин сыйынууларым кыска гана болчу: «Теӊирим, аны сактачы». Ал сыйынуулар ачык, так эле болчу: «Биздин никени сактачы», бирок алар баарынан көбүрөөк менин сүйүктүү үч сөзүмдөн турган: «Аны өзгөртчү, Теӊирим» деген маанидеги сыйынуу болчу.

Биз жаӊы үйлөнгөн кезде мен мурдагы күнөөкөр жолдон чыгып, жаӊы эле Кудайга кайрылган кезим эле. Анан Кудайдын бошотуучу, кайра жаратуучу күчү тууралуу эч нерсе деле билчү эмесмин. Мен жеткилеӊдикке жакын калган адамга күйөөгө чыктым деп ойлогом. Ал эми кандайдыр бир жетишпеген жактарын болсо, менин көз алдымдагы анын жагымдуулугу жаап коер эле. Убакыт өткөн сайын жагымдуу көрүнгөн жактары мени кыжырданта баштады, ал эми жеткилеӊ көрүнгөн нерселер кадимки эле кыял болуп чыкты. Майклдын мени кыжырданткан жактары эле жок болуп кетсе болду, ошондо бүт баары дароо өзгөрөт деп ойлогом.

Менин күйөөм мен элестеткендей идеалдуу эркекке теӊелүүнү ойлоп да койбогонун түшүнүү үчүн мага көп жылдар керек болду. Мен аны өзгөртүүгө *такыр эле* алым жетпестигин түшүнүү үчүн дагы бир топ жылдар керек болду. Качан өз чоочулоом – коркуум менен Кудайга кайрыла баштаганымда гана бир нерсени түшүнө баштадым. Бирок да, баары мен элестеткендей болуп чыккан жок. Кудайдын катышуусун башында *мен* биринчи сезе баштадым, анан *мен* биринчи өзгөрүлө баштадым. Кудай менин күйөөмдү өзгөртөрдөн мурда, *менин жүрөгүм* жумшарып, момун болуп жана өзгөрүшү керек болчу. Болуп жаткан нерселерди Теӊир кандай көрсө, *мен* да ошондой көргөнгө үйрөнүшүм керек болчу.

Эгерде өз жан-дүйнөмдү тереӊдеп изилдебесем, анда күйөөмө бүткүл жүрөгүм менен сыйына албастыгымды акырындап түшүнүп баштадым. Өз жүрөгүмдө тынчтык менен сүйүүнүн жоктугунан Кудайга келе албадым жана Андан сыйынууларыма жооп күтө албадым. Жүрөгүмдүн тереӊинде Кудай менден башка нерсени, Ага жагымдуу болгон үч сөздөн турган: «Мени өзгөртчү, Теӊир» деген сыйынууну күтүп турганына көзүм жетип туруп, *мага жагымдуу болгон* сыйынуум менен сыйына албай калдым.

пРАВЫЙ КОЛОНТИТУЛ Сен күйөөгө чыктыӊ

**Ким өзгөрүшү керек?... Менби?!**

Качан күйөөӊ үчүн сыйына баштаганыӊда, өзгөчө анын өзгөрүшүнө үмүттөнүп сыйына баштаганыӊда, албетте, анда кандайдыр бир өзгөрүүлөрдүн болушун күтөсүӊ, бирок ал *биринчи* өзгөрүлөт деп күтпөшүӊ керектигин түшүнүп алышыӊды каалар элем. Бул жерде *сен* биринчи болушуӊ керек. Эгерде ушул сөздөн улам мурда менде болгонго окшоп, сенин ичиӊде да кыжырыӊ кайнай баштаган болсо, анда сен: «Кое тургула! Өзгөрүлүүгө мен муктаж болуп жаткан жерим жок да!» деп айтышыӊ мүмкүн. Бирок биз көрбөгөн нерселерди Кудай көрүп турат. Биз муктаж болуп жаткан нерселердин кантип ишке ашаарын ал көрүп турат. Анын жагымдуу эркине карама-каршы болуп жаткан нерселерди бизден издеп табуу үчүн Ага көп убакыттын деле кереги жок. Ал биздин өз жүрөгүбүздө күнөө кылганды токтотушубузду каалайт, анткени күнөө бизди Андан бөлүп салат жана биз өз сыйынууларыбызга жооп ала албай калабыз. «Эгерде мен жүрөгүмдөн мыйзамсыздыктарымды көргөн болсом, анда Теӊир мени укмак эмес» (Заб. 65:18). Анын биздин сыйынууларыбызга берген жообун туура түшүнүшүбүз үчүн, Кудай биздин жан дүйнөбүздүн жамандык менен ылайланып, булганып калышын каалабайт.

Айрыкча, күйөөӊ күнөө кылып жатса, сага орой мамиле жасап, сени сыйлабай, өз сөзүнө жоопкерчиликтүүлүк менен карай албай, сага ишенимдүү болбой же ал тургай зордуктоолорго барып жатса, бул талаптарды аткаруу оӊойго турбайт. Бирок Кудай кекчилдик, каар, жек көрүү, өзүн байкуш сезип аяй берүү, өч алууга суусап тургандык дегендер да башкалардан эч канчалык кем болбогон эле күнөө деп эсептейт. Алардын баарын ачыкка чыгарып айтып, Ага жакпаган бардык нерседен сени бошотсун деп Кудайдан суран. Өзүӊдүн күйөөӊө тартуу кыла ала турган улуу белектериӊдин бири – сенин ички бүтүндүгүӊ. Аны өзгөртүүнүн натыйжалуу ыкмасы болуп сенин жеке өзгөрүүӊ эсептелет.

Тынчсызданбай эле кой – мен да алгач муну найза сыяктуу кабыл алгам. Ар бир Теӊир менен болгон мамилебиздин туюкка кептелгенинде, Ал экөөбүздүн ортобузда мындай сүйлөшүүлөр болчу:

- Теӊир, Сен көрүп турасыӊ го менин күйөөм кандай экенин?

- А сен, *өзүӊ* кандай экениӊди көрүп турасыӊбы?

- Атаке, сен менин кайсы бир жерден өзгөрүшүмдү каалайсыӊбы?

- Көп жерден. Сен кайсы жактардан өзгөрүшүӊ керектигин угууга даярсыӊбы?

- Даярмын го?...

- Качан ушуга даяр болгонуӊда, Мага айтып кой.

- Бирок эмне үчүн мен, Теӊирим? Өзгөрүүгө *менин* *күйөөм* муктаж болуп жатат го?

- Башкысы өзгөрүүгө ким *муктаж болуп* жаткандыгында эмес. А өзгөрүүнү ким *каалап* жаткандыгында.

- Бирок Атаке, бул адилеттик эмес да.

- Мен эч качан турмуш адилеттүү деп айткан эмесмин; Мен адилеттүү *Менмин* деп айткам.

- Бирок мен…

- Кимдир бирөө биринчи болушту каалаш керек да.

- Бирок…

- Сен үчүн өз никеӊди сактап калуу канчалык маанилүү?

- Абдан маанилүү. Башка варианттар мен үчүн ылайык келбейт.

- Жакшы. Кел анда, сенден баштайбыз.

- Ушул идея менен макулдашууга мага жардам бер, Теӊирим.

- Муну сен чечесиӊ.

- Ал мен үчүн сыйынбаса деле, мен күйөөм үчүн сыйына беришим керекпи?

- Ошондой да.

- Бирок бул… Мейли, жакшы, жакшы, менин эсимде: турмуш адилетсиз. *Сен* адилеттүүсүӊ!

(Асмандан унчукпаган макулдашуу болгонсуйт).

- Мен багындым. Баштай бер. О, бул кандай гана оор болот! Өө…өзгөрт… Чын эле ушуну мен айтып жатамынбы! (Тереӊ үшкүрүү).

- Мени өзгөрт, Теӊирим.

Оорбу? Ооба! Өзгөрүлүү сага керек экендигин моюнга алуу дайыма оор. Айрыкча, сен эмес, башка адам өзгөрүшү керек экендигине көзүӊ жетип турганда. Бирок ушул оору менен сен жаӊы *жашоого* келесиӊ. Ар кандай эле альтернатива мындан жеӊил боло койбойт, ал эми анын жемиши үмүттөрдүн, өз ара мамилелердин, никенин жана үй-бүлөнүн кыйрашы менен бүтөт.

Кудай таптакыр өлүк болуп калган никени деле тирилткенге кудурети жетет, бирок ал өзүӊдү Анын алдында баш ийдирип, Анын мыйзамдары менен – кечирип, жакшылык кылып, сүйүп жашаганга макул болуу менен гана ишке ашат. Бул деген демек, өткөн жашоодон калган жарааттарыӊ жана өткөн жашооӊ менен коштошуу; бул деген, улуу күрөштө жеӊүүчү болушу үчүн, талаштарда жеӊилип эле кала бергенге макул болуу дегендик. Мен эми сен таптакыр эле өз кадыр баркыӊ, ар-намысыӊ, жеке сезимдериӊ, ойлоруӊ тууралуу унутуп, өз оюна келгенин эле кыла берген күйөөӊдүн бардык жоруктарына унчукпай чыдай бер деп айткан жерим жок. Кудай сенден муну талап кылып жаткан жери жок (эгерде сен физикалык же жандык басым көрсөтүүнүн коркунучунун алдында турган болсоӊ, анда дароо токтоосуз түрдө үйдөн чыгып кетип коопсуз жерге баргыныӊ да, жардам сурагын). Сенин күйөөӊ зарыл болгон психологиялык кеӊеш алып жаткан кезде, ал үчүн сыйына бер. Тил алчаактык сенин жүрөгүӊдөн ыктыярдуу түрдө чыккан нерсе болушу керек. «Ыйса: «…ким Мен үчүн өз жанынан ажыраса, ал аны сактап калат» (Мт. 10:39) деп айткан. Өз жаныӊды курмандыкка алып келүү – сен муну өз жүрөгүӊдүн каалоосу боюнча кылышыӊ керек, антпесе муну сенден талап кылуу *мүмкүн эмес.* Теӊир менен сенин ортоӊордогу мамиле кандай болушу керек? «Сен кандай кааласаӊ, ошондой болсун, Атаке. Мени ошого үйрөт» деген гана мамиле болушу керек. Бул сен мурдагы жашооӊдон баш тартып жана: «Теӊир, мени өзгөртчү» деп айтканга даяр экениӊди билдирет.

**Сүйүүнүн ыйык тили**

Качан биз башка адам үчүн сыйынганыбызда жүрөгүбүздө таӊ каларлык бирдеме болуп өтөт. Катуулануулар жоголот. Биз жарааттардын үстүнөн өйдө туруп, кечиргенди үйрөнөбүз; акыр аягында биз өзүбүз сыйынып жаткан адамды сүйө да баштайбыз. Бул нагыз керемет! Мындай болгонунун себеби, биз сыйынуубузда Кудайдын катышын сезе баштайбыз жана Ал бизди сүйүү Руху менен толтурат. Качан өз күйөөӊ үчүн сыйынганда жүрөгүӊдө ага карата болгон Кудайдын сүйүүсү өөрчүйт. Бул гана эмес, сен ал үчүн сыйынып жатканыӊды билбей туруп эле, *анын* жүрөгүндө да *сага карата* болгон сүйүү өөрчүй баштайт. Мунун мындай болгонунун себеби сыйынуу деген сүйүүнүн улуу тили болуп эсептелет. Ал бизге жетпейт. Мен жүрөгүндө өз күйөөсүнө карата бир тамчы да сүйүүсү болбогон, бирок сыйынуу процессинде бул сезимдери ачылган аялдарды көргөнмүн. Кээде алар биринчи эле жолку чын жүрөктөн болгон сыйынуудан кийин өздөрүндө болгон өзгөрүүнү сезишкен.

Өз күйөөсү тууралуу Кудайга айтуу, демек сүйүү актысын ишке ашыруу. Сыйынуу сүйүүнү туудурат; сүйүү болсо өз кезегинде сүйүүнү күчөткөн андан аркы сыйынууга түрткү болот. Ал тургай, сенин ниетиӊ анчалык жүрөктөн чыкпаган болсо деле, улам улана берген сайын алар чын ниеттен болгон сыйынууга айланат. Күйөөӊ менен сүйлөшкөндө бир топ чыдамкай боло баштаганыӊды көрөсүӊ; уруш-жаӊжалга карата болгон мурдагы шылтоолор, себептер кантип жоголуп баратканын, талаш-тартыш маселелерди чатагы жок эле кантип тынчтык менен чечип калганыӊарды байкайсыӊ. Силердин союзуӊардын кайра жаралып жаткандыгыныны белгилерин ачык-даана көрө баштайсыӊ.

Качан биздин руханий байланыштарыбыз үзүлгөн кезде, баары кыйрай баштайт. Ыйса: «Ич ара бөлүнгөн падышачылык кулайт. Ич ара бөлүнгөн шаар кыйрайт, ич ара бөлүнгөн үй-бүлө бузулат» (Мат. 12:25) - деп айткан. Эгерде күйөөӊ экөөӊөр чогуу сыйынбасаӊар деле, сыйынуу силерди бириктире берет. Сыйынуунун натыйжасында Майкл экөөбүздүн ортобуздагы ушунчалык катуу чыӊалуулар деле кантип жоголуп кеткендерин көргөм. Ал тургай күйөөӊдөн: «Мен сага кантип сыйынайын?» деп сурап көрүү деле ортодогу музду ээритип, силердин мамилеӊерге сүйүү менен ишенимди алып келет. Башка мезгилде андан бир сөздү да күтүүгө болбогону менен, Майкл мен ушинтип сураганымда токтой калып, абдан кенен-кесир жооп берер эле. Ал тургай, Кудайга ишенбеген күйөөлөр деле аялынан ушул суроону укканда жооп беришкенин билем.

Күйөө, аял катары бир бүтүндүк болгондон кийин, биз жашоо-турмушта ар башка жолдор менен кете албайбыз. Биз өмүр бою бирге болгубуз келет; биз акыркы күндөрүбүзгө чейин тереӊ сүйүүдө болгубуз келет. Муну бизге бир гана сыйынуу бере алат, анткени ал гана сүйүүнүн ыйык тили менен сүйлөй алат.

**Ал мага такыр жакпайт, анан кантип ал үчүн сыйынам?**

Сен качандыр бир убакта күйөөӊө карата сыйынуу жөнүндө ойлоонун өзү эле ушунчалык каршылыкты чакыргандай ачууланган абалда болдуӊ беле? Мен болгом. Сени таарыныч жана кыжырдануу толтуруп турган кезде, башка адамга сыйынуу абдан оор. Бирок Теӊир бизден так ушуну күтөт. Кудай бизге *душманыӊар* үчүн сыйынгыла деп айтып жатса, анан кантип Кудайдын Сөзү боюнча бир бүтүндүктү түзгөн жана сүйүктүү болгон күйөөбүзгө өзгөчө күч үрөө менен сыйынууга болбосун? Бирок кантип сындагандан баш тартып, кечиргенди үйрөнүүгө болот?

Эӊ биринчиден эмне кылыш керек? Эӊ биринчиден кылыш керек болгон нерсе – Кудай алдында абдан чынчыл болуу. Биздин баарлашуубузга тоскоолдук кылган, кечиргибиз келбей жаткан тоскоолдуктарды жеӊиш үчүн, бардык сезимдерибизди Теӊирдин алдында чексиз ачып беришибиз керек. Ал үчүн эч нерсени жасап-түзөөнүн кереги жок, анткени Ал бардык чындыкты билет. Ал жөн гана биз Анын шарттарын кабыл алабызбы, Ага баарын ачык айтууга жана өзүбүздүн тил алчаак боло албай жатканыбызды мойнубузга алууга даярбызбы, ошону эле көргүсү келет. Ушундай шартта гана Теӊир бизге таасир эте алат.

Эгерде күйөөӊө кыжырданып жатсаӊ, бул тууралуу Кудайга айт. Бул жамандыктын күн сайын жайылып өсө берген рак шишигиндей нерсеге айланып кетишине мүмкүнчүлүк бербе. «Мен өз жашоом менен жашай берем, ал өз жашоосу менен жашай берсин» деп айтпа. Бизге бири бирибизден көз каранды болбой жашаган жашообуздун кунун төлөгөнгө туура келет. «Бирок Теӊирдин алдында аял эркекке, эркек аялга көз каранды» (1. Кор. 11:11)

Андан көрө минтип айт: «Теӊир, мен бул киши үчүн такыр сыйынгым келбей жатат. Мен каарданып, ызаланып, кектеп жатканымды мойнума алам, күйөөмдөн көӊүлүм калып, жүрөгүм андан алыстап жана ага карата катууланып калды. Мени кечир жана Сенин алдыӊда менин жүрөгүм таза, рухум адилет болушуна жардам бер. Ага мен жаӊыча мамиле жасашыма жардам бер. Мага сүйүп, кубанып, кечирип, ага карата бурулган жүрөк бер. Анын каталыктарын өзүнө ачып бер жана ага ошолорду мойнуна алып, тобо кылганга жардам бер. Аны тобо кылуунун жана бошонуунун жолдорунан алып өт. Мага жардам берчи, күйөөмө карата себеби кечирбестик болгон жандык жана денелик көӊүл калуулардан арылганга жардам бер. Бизди бири-бирибизден кечирим сураганга үйрөт. Эгерде мага кандайдыр бир нерсе көрүнбөй жаткан болсо, анда ошону түшүнүүгө жардам бер. Биздин мамилебизге тоскоолдук кылган чаташкан нерселерден жана түшүнбөстүктөрдөн бизди оолактат. Эгерде биздин бирөөбүздүн жүрүм-турумубузду өзгөртүү керек болсо, аны кандайча ишке ашырууну Сен бизге үйрөтөсүӊ деп үмүттөнөм. Бир жагынан алып караганда, мен өз каарымдын артына жашынгандаймын, анткени ал адилет каардануу деп ойлоймун; экинчи жагынан алып караганда – Сага кандай жакса, ошондой кылгым келет, Атаке. Мага абалды өзгөртө турган сөздөрдү табууга жардам бер».

Эгерде сен өзүӊдө күч бар экенин сезип жатсаӊ, ушул кичинекей экспериментти жүргүзгүн дагы, анан жыйынтыгын күткүн. Бир ай бою күн сайын өз күйөөӊ үчүн сыйын. Бул китептин ар бир бөлүмүнүн аягында турган сыйынуудан күн сайын бирин алып сыйын. Бир күнгө бир бөлүмдү тандап ал. Кудайдан күйөөӊө баталарды төгүп бер деп сурап жана экөөӊөрдү теӊ Анын сүйүүсүнө толтурушун сурап сыйын. Сенин ага карата жүрөгүӊ жумшара баштадыбы, анын сага карата мамилеси өзгөрө баштадыбы, ошого байкоо жүргүз. Силердин мамилеӊер бир топ теӊ салмактанып, жакшыра баштадыбы, карап көр. Эгерде ушундайча сыйынуу сага абдан оор болуп жаткан болсо, анда кырдаалды Теӊирдин позициясынан туруп карап көр; күйөөӊө Кудайдын көзү менен кара - өзүӊдүн күйөөӊ катары эмес, Теӊир сүйгөн, Кудайдын уулу катары карап көр. Бул сен үчүн улуу ачылыш болуп калышы мүмкүн. Эгерде кимдир бирөө сенден баласына сыйынып берүүсүн сурана турган болсо, сен «жок» дебейт элеӊ да, туурабы? Анда, азыр мындай сыйынууну сенден Кудай суранып жатат.

**«Унчукпа жана сыйын»**

«Баарынын өзүнүн убакты-сааты бар»,- деп айтат Ыйык Жазуу. Бул сөздөр никедеги мамилелерге да түздөн-түз байланыштуу. Сүйлөй турган да убакыт бар, *унчукпай кала турган* да убакыт бар. Ушул эки түшүнүктү айырмалай билген аялдын күйөөсү бактылуу. Жубайлык жашоодон бир аз эле тажрыйбасы бар адамдарга да белгилүү болгондой, кээде унчукпай эле кое турган нерселер бар. Жубайлар ортосунда бири-бирин таарынтууга жана бири-бирине катуу жараат алып келүүгө көптөгөн мүмкүнчүлүктөр бар. Айтылган сөздү эч кандай кечирим суроо менен кайра алып ала албайсыӊ. Алар ага айтылып калды, эми ошол сөздү уккан адам кечириши гана керек. Бирок дайыма эле андай кылуу жеӊилге турбайт. Биздин сөздөрүбүз Кудайдын эркинин ишке ашышына тоскоолдук кылып коюшу мүмкүн, ошондуктан унчукпай гана сыйынып койгон туура.

Биз Майкл менен үйлөнгөн кезде, эгерде ортобузда кандайдыр бир келишпестиктер болсо мен көп сүйлөбөгөн жана унчукпай калганды артык көргөн жан элем. Мен өз сезимдеримди көрсөтүүгө шашпадым. Биринчи балабыз төрөлгөндөн кийин менин үнүм чыга баштады, чыкканда да катуу чыкты. Мен канчалык өз ойлорумду жана нараазылыктарымды катуураак айтып «билдирген» сайын, күйөөм тараптан да ошончолук катуу каршылыктар болуп, тез-тез уруша баштадык. Менин сөздөрүм каалаган өзгөрүүлөрдү алып келмек тургай, тескерисинче, көбүнчө карама-каршы натыйжаларды алып келип жатты. Миллиондогон аялдар жүз жылдар бою үйрөнүп келе жаткан: *«Күйөөнү «араалай»* *бербеш керек, мунун баары бекер!»* - дегенди үйрөнүүгө канчалаган жылдар кетти. Сындоо таасир этпейт. Эреже боюнча, адаттагы сүйлөшүүлөр да керектүү натыйжаларды бербейт. Мындай кырдаалдарда сыйынуу гана жалгыз *өзгөрүлбөгөн*, натыйжалуу каражат болуп эсептелерине көзүм жетти. Ийгиликке жетүүнүн бир гана гарантиясы, сенин сыйынууда Кудай менен баарлашып жана Анын жардамын алганыӊда турат. Сен Анын алдында адашкандыктарыӊ, жинденген абалыӊ, туура эмес ниеттериӊ жана туура эмес ойлоруӊ менен турасыӊ, бирок качан сен сыйынганыӊда, Кудай сага Анын ойлоруна эмнелер туура келбей тургандыгынын баарын ачып берет.

Менин күйөөмдүн өзү каалабаган нерсесин мажбурлап кылдырууга такыр мүмкүн эмес. Ал өзү каалабай турган нерсени аргасыздан кылып бүткөн кезинде деле, акыр аягында биз - жакындары үчүн ал нерсе кымбатка түшөрү белгилүү эле. Эгерде мага кандайдыр бир нерсени кылууда аны мажбурлоого туура келсе да, жүрөгүмдө тынчтык толук өкүм сүрүп калмайынча сыйына берем, анан гана такталган бир сураныч менен күйөөмө кайрылам. Кээде Кудай ал маселеге карата менин көз карашымды өзгөртүп коет же мага аны чечүүнүн башка жолдорун көргөзүп берет. Мындайда мен ал маселеге кайрадан кайрылбастан, унчукпай калам. Эгерде мен бир нерсени айтайын деп чыдабай баратсам да оозумду ачканга шашпайм, Анын жетекчилигин суранып Кудайга кайрылам.

Бирок мунун баарына үйрөнүү үчүн мага көп убакыт талап кылынды. Бардыгы мен бир жолу бул ыр сапты окуганымдан кийин башталды: «Ажаан, ачуулуу аял менен жашаганча, ээн талаада жашаган жакшы» (Накыл. 21:19). *Эмнегедир* бул мага аябай эле таасир этти.

«Бирок Теӊирим, алар туура эмес кылып жатышкан кезде, аялдар күйөөлөрүн ашкерелесе болбойбу? – деп Кудайга кайрылдым. - Анда: «Жашыруун сүйүүгө караганда ачык айтылган ашкере жакшы» (Накыл. 27:5) дегенди кандай түшүнүүгө болот?»

Кудай болсо: «Бардык нерсенин өз убагы бар, асман астындагы ар бир нерсенин өз убагы бар. …Унчукпай турган убак бар, сүйлөй турган убак бар»,- (Нас. 3:1,7) деп жооп берди. Кептин баары сенин качан, эмнени кылаарыӊды билбегендигиӊде жана ошол нерсени сүйүү менен кыла албаганыӊда.

«Жакшы болот, Теӊирим,- дедим мен. - Мага качан сүйлөш керектигин, качан унчукпай калып, сыйыныш керектигин көрсөтүп бер».

Андай мүмкүнчүлүк тез эле келди. Мен биздин үйдө аялдардын сыйынуу кызматын өткөрүүнү уюштурдум. Биздин сыйынунун натыйжалары укмуш сонун болуп жаткандыктан, мен күйөөмө эркектердин да ушундай болгон сыйынуу кызматын уюштурууну сунуш кылдым. Бирок ал бул тууралуу угуп коюуну да каалаган жок.

«Менин ага убактым жок», - деген адаттагы фразасы менен менден кутулду.

Мен аны менен бул тууралуу канчалык көп сүйлөшкөнүм сайын, ал ошончолук көбүрөөк кыжырданып жатты. Кудайдын «Унчукпа жана сыйын» деген багыттоосун уккандан кийин, ошол жол менен барууну чечтим да, бул тема боюнча сөз кылганды токтоттум. Анан дагы өзүбүздүн сыйынуучу топтон мени менен кошо сыйынууларын сурандым. Эки жылдан ашыгыраак убакыт өткөндөн кийин Майкл мага эркектердин кызматын ачкысы келип жаткандыгы тууралуу айтты. Азыркы күнгө чейин ал топ бар, Майкл болсо мен ал үчүн сыйынганым тууралуу билбейт дагы. Мен каалагандай тез убакытта болбогондугу менен, баары бир, биз сыйынган нерсе ишке ашты. Күтүү мезгилдери тынчтык менен өткөндүгүн айтып койгум келет, эгерде мен Кудайды угуп, сыйынганды үйрөнбөгөн болсом, балким андай болмок эмес. Ыйык Жазуудан белгилүү болгондой, Эстер ханыша өзүнүн падыша-күйөөсүнө маанилүү бир нерсени айтаарга батынуудан мурда канча жолу сыйынып, канча жолу орозо кармаган. Ал көп нерселердин «жар кырында тургандыгын» билген, бирок чыркырап чуркап барып: «Сенин досторуӊ - чыккынчылар, алар бизди өлтүргөнү жатышат!» - деп кыйкырган эмес. Жок, ал анткен эмес, Кудай анын жүрөгүн даярдаганга чейин ал сыйынган жана күйөөсүнө сүйүү менен кызмат кылган. Эгерде ушундай кырдаалдарда биз Кудайдан жардам сурай турган болсок, Ал дайыма бизге керектүү болгон сөздөрдү таап берет. Бул жерде эӊ негизгиси – убакыт.

Кээ бир адамдар өздөрүнүн кескин айтылган, башкаларга катуу тийген сөздөрүн, «Мен жөн гана чындыкты айттым» деп актанышат. Бирок Ыйык Жазууда: «Акылсыз адам бүт каарын чачат, ал эми акылдуу адам ачуусун басат» (Накыл. 29:11) деп айтылат. Өзүнүн сезимдерин жана ойлорун кармай албаган ар кандай аракет наадандык болуп саналат. Чынчыл жана ачык болуу деген жашоодогу бардык эле кырдаалдарды ачык комментарийлей берүү дегенди түшүндүрбөйт; бул аракеттер башкаларга жараат алып келип коюшу мүмкүн экендигин эстен чыгарбаш керек. Чынчылдык деген бактылуу никеде сөзсүз боло турган зарыл нерсе экендигине карабастан, күйөөсүнүн жүрүм-турумун сындай берүүнүн кереги жок, ал пайдасыз нерсе, анткени мындай аракеттер ал жөнүндөгү чындыкты ачып бербейт. Сенин күйөөӊ тууралуу болгон бардык чындык Кудайдын көз карашында же Ал үчүн күйөөӊдүн жүрүм-туруму, сен кабыл алып жаткандай анчалык чоӊ көйгөй болуп эсептелбейт. Биздин милдетибиз күйөөбүздү *биз* өзүбүз каалагандай кылууга мажбурлоодо эмес, аны кантип Кудайга жакындатууда, ошондой эле күйөөбүзгө таасир беришине *Ага* мүмкүнчүлүк берүүдө турат.

Сен эмне жакшы, эмне жаман экенин айырмалай билүүгө үйрөнүшүӊ керек. Эгерде сен туш болгон кырдаал ушул экөөнүн бирөөнө да дал келбей жаткан болсо, анда өз көз караш-ойлоруӊду өзүӊдө кармап тургун да, кийинчерээк ал кырдаалды майда-баратына чейин иргеп, талдап чыгышыӊ үчүн ушул көйгөй үчүн сыйынгын. Ыйык Жазуу бизди: «Сүйлөгөндө шашылба, жүрөгүӊ да Кудайдын алдында сүйлөгөнгө ашыкпасын, анткени Кудай асманда, сен болсо жердесиӊ, ошондуктан аз сүйлө»,- (Нас. 5:1) деп үйрөтөт. Уга турган убакыт бар, бирок кеӊеш бербеш керек; колдош керек, бирок конструктивдик сындоо менен чыкпаш керек.

Мен сага күйөөсүнүн каалоосуна каршы бир сөз да айта албаган, дудук сыяктуу бирөөгө айланып калууну сунуштабайм. Андай эмес. Кандай кырдаал болгон кезде да өз көз карашыӊды, оюӊду жана сезимиӊди айтсаӊ болот. Бирок бир жолу айткандан кийин акылмандуулук кылып, күйөөӊдү тынч кой, аны уруш чыгып кеткенге жеткиргенче эле сүйлөй бербе.

Эгерде ошончолук эле, күйөөӊ үчүн жагымсыз боло турган нерсени ага айткыӊ келип жатса, анда Кудайдан жардам сура. Качан күйөөӊдүн кулактары угууга даяр боло турган убакытты тандай билүү үчүн, Теӊирден жардам сура. Ичиӊден сөздөр көбүрүп-жабырып кайнап турганда кармануу канчалык кыйын экендигин билем, бирок канчалык оор болгондугуна карабастан, ал сөздөрүӊдүн баарын эӊ биринчи Кудайдын угушуна мүмкүнчүлүк бер, Ал сенин жүрөгүӊдү өзүнүн Ыйык Руху менен толтурсун. Бул абдан оор, эгерде күйөөӊ менен сүйлөшүү кыйын болсо бул ого бетер оор болот, анткени айтылган ар бир сөз жараат алып келет. Мен жубайым менен жашай баштаган алгачкы жылдарымда күйөөмө жагымсыз болгон темада аны менен сүйлөшөөрдөн мурда сыйынып алганды билбегендигиме азыр өкүнөм. Менин сөздөрүм көп учурда Майкл тараптан абдан каршылык көрсөткөн реакциянын козголушуна алып келип, бири-бирибиздин бетибизге карай ыргытылгандай жаман сөздөрдүн сели коштоп, кийин өкүнүп калчубуз. Күйөөм менин сунуштарымды дайыма эӊ жакшы ниеттер жетектеп жана анын кызыкчылыктары үчүн кам көрүү максатында болгондугуна карабай, алардын бүт баарын эле өзүнүн «менине» коркунуч туудуруп, кол салып жаткан нерсе катары кабыл алчу. Бирок муну түшүнүү ага Кудайдан гана келиши керек болчу.

Качан биз күчтү Кудайдан ала турган болсок, анда бизге бир нерсени өз күчүбүз менен далилдөөнүн кереги деле жок болуп калат, «Анткени Кудайдын Падышачылыгы сөз аркылуу эмес, күч аркылуу көрүнөт» (1 Кор. 4:20). Сөз аракетти пайда кылбайт, сөздү коштогон Кудайдын күчү аракетти пайда кылат. Бир нерсени айтаардан мурда, ага сыйынып алсаӊ, сенин сөзүӊ канчалык күчтүү экендигине таӊ калып каласыӊ. Эгерде унчукпай гана туруп, Кудайдын аракеттенишине жол бере турган болсоӊ, анда жашооӊдо кадимкидей көзгө көрүнөөрлүк өзгөрүүлөр болгонуна ого бетер таӊ каласыӊ.

**Ишенген адамбы же ишенбегенби?**

Эгерде сенин күйөөӊ ишенбеген адам болсо, анда сенин биринчи жолку аракетиӊ натыйжасыз болуп калган соӊ, экинчи жолу Теӊир тууралуу сүйлөшүүгө болгон аракетиӊден кандай майнап чыгаарын билбейсиӊ. Албетте бул тууралуу айтуу керек, бирок ал сенин сөздөрүӊө карата дүлөй жана кош көӊүл болуп жатса, же сенин сөздөрүӊ аны кыжырдантып жатса, анда өз аракеттериӊди токтото туруп, сыйына башташыӊ керек. Бизди Ыйык Жазуу үйрөткөндөй, аялдар унчукпай туруп деле күйөөлөрүнөн бүт баарын ала алышат, анткени күйөөнүн өз аялынан көрүп турганы анын укканына караганда да катуурак сүйлөп турат. Ыйык Жазууда аялдын «…Кудайдан корккон жашоосун көрүп, …анын сөзү аркылуу эмес, жүрүш-турушу аркылуу Кудайга баш ийгидей болгон» күйөөлөр тууралуу айтылат (1Пет. 3:1).

Кудай али жок нерсенин кандай болуп бүтөрүн билип, ошого карайт. Сен Аны туурап, «Мен каршылык кылгым келбейт, бирок менин күйөөмдүн жашоосунда али *жок* нерсени да, *ишке ашкан* нерседей кылып айтам. Ал тургай, ал ишенбеген адам болсо да, мен аны ишенген адамдай кылып сыйынам» деп айтсаӊ болот. Албетте, күйөөӊдүн эркине каршы келген нерселерди кылдырууга аны мажбурлоо сенин бийлигиӊде эмес, колуӊан келбейт, бирок сыйынуу аркылуу Анын үнү күйөөӊдүн жан-дүйнөсүнө жетсин үчүн, Кудайдын күчүнө жол ачып сыйынуу сенин колуӊдан келет. Күйөөӊдүн Теӊирге кайрылышы үчүн канча убакыт сыйынганыӊдын мааниси жок, мүмкүн өмүр бою сыйынып өтөттүрсүӊ. Негизгиси, ошол убакыттын баары бекер өтпөгөндүгү менен маанилүү. Сенин күйөөӊ ишенген же ишенбеген болгондугуна карабастан, ушул китепте сунуш кылынган сыйынууларды окуу менен ал үчүн дайыма сыйынып жана жогору жактан таӊ калаарлык жоопторду күтсөӊ болот.

**Өз үйүӊдү күтө бил**

Канчалык эркин болгондугуӊа карабастан, сага дайыма эки милдет жүктөлөөрүн эсиӊден чыгарба, алар: үй жана балдар. Сен иштеп, күйөөӊ үй иштери менен алек болуп жана балдарга көз салып жашап жатсаӊар деле, ал сенин үй-бүлөӊ үчүн сүйүүнүн, өмүрдүн, жаӊылануунун булагы болуп калсын үчүн, өз үйүӊдү тынчтыктын, бейпилдиктин жана макулдашуунун жайына айландыруу сага гана тиешелүү болгон милдет. Бирок, мындан тышкары, сен сексуалдык жактан суктандыраарлык, жакшы тамак жасай билген, эӊ мыкты эне, денелик жактан да, жан жагынан да, ошондой эле, руханий жактан да саламаттыгы чыӊ болгон аял болуп кала берүүгө милдеттүүсүӊ. Көпчүлүк аялдар үчүн мунун баары абдан оор болуп сезилет. Бирок тыйындын экинчи бети да бар эмеспи – сен бул жүктүн баарын өзүӊ жалгыз көтөрбөйсүӊ, анткени сен, Кудайдан жардам сурасаӊ болот.

Теӊирден үйүӊдү кантип күтө билгенге үйрөтүшүн суран, үйүӊ дайыма кызуу, кубанычтуу - тирүү баарлашуу толуп турган асмандагы турак жайга окшош болуп калсын. Кудайдан сага бардыгында жардам беришин суран, үйдүн бардык жагында тазалык өкүм сүрсүн: кирлер жуулуп, ордуна коюлган болсун, ашканаӊда иреттүүлүк болсун, текчелер, муздаткычтар толук болуп, керебеттер тыкыйта жыйналган болсун. Мунун баары ушунчалык көнүмүш адатка айлангандыктан, күйөөӊ сенин күндө бүтүрүп жаткан иштериӊди байкап да койбойт. Сен андан күн сайын (мүмкүн эч качан) мактоону уга албассыӊ, ошентсе да, ал ушул иштердин бирөөсү эле *аткарылбай* кала турган болсо, дароо байкайт. Менин күйөөм лампочка же батерейка алыш үчүн мүмкүн айлап-айлап шкафты ачып да койбостур, бирок бир кезде керек болуп, алайын дегенде лампочка да, батерейка да ошол ордунда турган болуш керек. Ал кечинде жумуштан келгенде үйдө нандын болушун күтүүгө акысы бар, ошондуктан менден эмне талап кылынса, ошонун баарын кылууга аракеттенем. Мен Кудайдан күйөөм үйгө чын дили менен каалап кайтып келиши үчүн жана ал жакка өз досторун да ойлонбой чакыра алышы үчүн, өз үйүмдү кантип күтүшүм керектигин үйрөт деп жардам сурайм. Бул үчүн өтө бай, кымбат көрүнгөн нерселердин болушунун же дизайнердин өзгөчө жасалгасынын деле кереги жок. Менин биринчи үйүм таптакыр эле кичинекей болчу, анын ичинде болсо арзандатылган жерден сатылып алынган эмеректер турчу. Өз үйүмдү жакшынакай кылууга аракеттенип, мен курбум менен үйүмдү сырдап чыктым. Үйдү жакшылап күтүү үчүн болгону бир аз гана фантазия жана аракет эле керектелет.

Сенин турак-жайыӊ үй-бүлөӊдүн бардыгы үчүн чыныгы үй болуп калышы үчүн, күйөөӊө үй башчы болууга мүмкүнчүлүк беришиӊ керек да, өзүӊ болсо үйдүн жүрөгү болуп калышыӊ керек. Тигиниси болуу да, мунусу болуу да өтө эле оор. Күйөөӊ бул ролго ылайык келеби же келбейби, үй башы болууга татыйбы же татыбайбы, ошолордун баарына карабастан, Кудай күйөөнү үйдүн башчысы кылып койгон. Кудайдын тартиби ушундай. Ошентсе да, бул жубайлардын бирөөсүнүн статусу жогору турат дегендикке жатпайт. Алар экөө теӊ бирдей маанилүү. Эгер сенин күйөөӊдүн үй-бүлөнүн башы болууга карата укугу бар болсо, ага баш болууга мүмкүнчүлүк бер; ал эми сага үй-бүлөнүн жүрөгү болуу белгиленген болсо, анда ошол болууга бүт күчүӊдү жумша, ал тургай, үй-бүлөнү жалгыз багып жатсаӊ дагы, жүрөк болууга аракеттен. Экөөӊөрдүн ортоӊордогу биринчилик үчүн болгон күрөштүн булагы соолуп калсын.

Кеп ким сырттагы жумушта иштеп, ким үй тиричилиги менен алек экендигинде эмес. Кептин баары ушул эки ролго: үйдүн башы болууга жана жүрөгү болууга карата биздин өз ара түшүнүгүбүздүн кандай дал келишкендигинде. Бир кездерде менин күйөөмө бир нече жумалап балдарды карап жана үй чарбасы менен алектенүүгө туура келген. Анткени, мен китепти өз мөөнөтүндө бүтүрүү менен алектенип жүргөм. Ошол эле мезгилде мен анын башчылыгына шек келтирүүгө жана анын үй башы катары укугун чектегенге эч качан өзүмө жол берген эмесмин. Кээде ал эс алып алсын үчүн мага иштегенге туура келчү. Бул көптөгөн жубайлар үчүн өтө кылдаттык менен чечиле турган маселе. Мындай кырдаалдарда баарынан жакшысы күйөө менен аялдын ортосунда үйдүн башы жана жүрөгү катары гармония сакталып калганы эӊ жакшы.

Үйдө иреттүүлүктү, тартипти кармоо деген, демек, бул үй бардык жагынан жеткилеӊ болуп, такыр эле көйгөйлөр жок дегендик эмес, бул - жөн гана силердин үйүӊөрдөгү кырдаалдар көзөмөлдө дегендик. Эгерде үй-бүлөӊөрдү камсыздоо үчүн экөөӊөр теӊ көп иштеген адамдар болсоӊор, анда үйдөгү милдеттер да теӊ экиге бөлүнүшү керек. Эгерде күйөөлөр үй иштерине катышкысы келбесе, анда кийин ажырашуу процессине, хиропрактиканын (мануалдык терапиянын бир түрү, же б.а. булчуӊдардын, нерв клеткаларынын чарчоосун калыбына келтирүүгө жардам берүүчү кызмат) тейлөөсүнө, психоаналитиктин же дарылоочу врачтын кызматына, же мүмкүн, похорондук бюронун (өлүктү көргө коюу процессинде кызмат көрсөтүүчү жер) кызматына көбүрөөк төлөп жүргөндөн көрө, эӊ жакшысы үй кызматчысын жалдап койгону дурус. Бул маселеде Кудайдан Анын жетекчилигин сура.

Жогоруда айтылгандардын баары сенин рухуӊа, жаныӊа жана денеӊе тиешелүү, анткени алар сенин өзгөчө көӊүл бурууӊду жана камкордугуӊду талап кылат. Бир жолку радиодогу «ток-шоудан» бир аял белгилүү бир психологго анын күйөөсү эми андан кызыктырарлык жагымдуулукту көрө албай калганын айтып арызданып жатты. Алып баруучу андан: «Сиз жагымдуу болуш үчүн эмне аракеттерди кылып жатасыз?» - деп сураганда, телефон чалып кайрылган аял эмне деп жооп берерин билбей калды. Жагымдуулук өзүнөн өзү эле пайда боло калбайт. Ал тургай, укмуш кыйын аялдар деле өздөрүнүн жагымдуулугун сактап калыш үчүн канчалаган көп аракеттерди кылышкан. Эстер ханыша өз өлкөсүндөгү эӊ сулуу аялдардын бири болгон, ошого карабастан, ал дагы падышанын алдына баруу үчүн толук бир жыл камданган.

Биздин да ар бирибиз өзүбүзгө суроо берип көрүшүбүз керек: «Күйөөмө жагымдуу бойдон калышым үчүн мен кандай аракеттерди кылып жатам?» деп. Мен жагымдуумунбу? Менин себинген атырларым жакшыбы? Мен өз организмимдеги жаштыкты сактап калуу үчүн кам көрүп жатамынбы, физикалык көнүгүүүлөр менен такай машыгып жатамынбы? Жумушка болгон жөндөмдүүлүгүмдү арттыруу үчүн жана формамды сактап калуу үчүн диета кармап жатамынбы? Мен азыркы заманга ылайыкташып кийинип жатамынбы? Анан эӊ негизгиси: мен күн сайын Кудай менен жекеме жеке убакыт өткөрөмүнбү? Канчалык Теӊир менен көбүрөөк убакыт өткөрсөӊ, сенин көрүнүшүӊ ошончолук жаркырап, нурдана берериӊе кепилдик бере алам. «Сүйкүмдүүлүк алдап кетет, сулуулук өтүп кетет, бирок Теӊирден корккон аял мактоого татыктуу» (Накыл. 31:30).

Сен өзүӊө, өз ден соолугуӊа, өз келечегиӊе аярлап мамиле жасабай койбошуӊ керек. Мында биртике да өзүмчүлдүк деген жок. Буга көӊүл бөлбөй коюунун өзү өзүмчүлдүк болуп эсептелет. Кудайга сыйынып жана Андан эмне кылышты, кандай кылышты көрсөтүп берүүсүн сура. Сенде жана сенин үйүӊдө Ыйык Рух жашасын деп Кудайдан суран.

**Иллюзиялардан бошонолу**

Бир жолу биз үйлөнгөндөн кийин күйөөм жумушунан телефон чалып, кечки тамакка анын жагымдуу тамагы болгон балапандын этин даярдоону суранды. Мен дүкөнгө барып анын каалаганын жасап коюу үчүн зарыл болгон нерселердин баарын сатып алдым. Бирок ал жумуштан келер менен босогодон кирбей туруп эле: «Мен бүгүн эмнегедир балапандын этин жегим келбей жатат, уй этинен жасалган тамак болсо жакшы болмок» деп айтты. Ошол мезгилде менин эмне болгонумду билесиӊерби? Мындай нерселер бир эле жолу болуп калган жок. Майкл кечки тамактанууга үйгө келерин айтып коюп, анан тамак даяр болуп, дасторконго коюлгандан кийин он мүнөт *өткөндө*, жумушу көп экендигин айтып, коллегалары менен бир жерден тамактанып аларын билдирген кездерин санай турган болсом, санагыман да адашып кетем. Акыр аягында мен таарынып, ачууланып, жаӊжал чыгаруунун эч кандай кажети жок экендигин, андан болгону жаман гана болорун түшүндүм. Ал кандай болгонун түшүнбөй туруп эле сүйлөй бересиӊ деп коргонуп, актанып, мени жемелеп калчу. Эгерде мен өз нараазычылыктарымды карап чыга турган болсом, экөөбүз үчүн теӊ жакшы болоруна көзүм жетти. Ошондон бери мен Майклдын каалаганындай гана кылууну токтоттум да, өзүм үчүн жана балдар үчүн жасай баштадым. Эгерде Майкл бизге кошулуп кала турган болсо, анда ал биз үчүн жагымдуу сюрприз гана болуп калчу; эгерде андай болбой кала турган болсо буга да көнө баштадым.

Мен жагымсыз абалдардан чыгуунун жолун таап алдым: күйөөмө таарына баштаганымда эле анын жакшы жактарын эскерүүнү адатка айландырдым. Ал мага канча жолу оор иштерди аткарууда жана ашканада жардам бергендигин эстедим. Ал ишенимдүү күйөө болду жана бир да жолу ал жагынан шектенүүгө мага жол берген жок. Ал ишенген адам жана жыйынга барат; ал Ыйык Китепти окуйт жана сыйынат; анын адеп-ахлактык принциптери жогору. Ал мени жана балдарын сүйөт; өз таланттары менен Кудайды даӊктайт. Ал үй-бүлөбүздү ишенимдүүлүк менен камсыздайт. Баары мындан да жаман болушу мүмкүн болчу, ошондуктан анын кечки тамакка келген, келбегени анчалык деле капаланууга себепчи болбошу керек.

Менин оюмча жаӊыдан күйөөгө чыга турган кыздарга өздөрүнүн талаптары жазылган узун тизмелеринен арылышы тууралуу кеӊеш айтып, жардам берип койгон туура. Анткени, кийинчерээк анын күйөөсүнүн ал тизмедегилер боюнча жашайын деген ниети да жок экендигине көзү жеткенде, көӊүлү калбагандай болушу керек. Никенин негизин түзө турган башка да урунттуу нерселердин катары бар, анын баарын нике келишими түзүлгөнгө чейин эле сүйлөшүп, чечишип алган туура. Алар: акча маселеси, камсыздоо маселеси, чынчылдык, кеӊ пейилдик, адеп-ахлактык принциптер, денелик жана жан-дүйнө жагынан сүйүүдөгү биримдик. Эгерде сенин никеӊде ушулар болбой жатса, анда талап кылууга акыӊ бар; эгерде эч нерсе өзгөрбөй жаткан болсо, бул тууралуу сыйынсаӊ болот. Бирок ошентсе да, сен адамды бардык каалоолоруӊа жооп бергендей болууга мажбурлоого акыӊ жок. Басынтууга чыдап, сенин бардык каалоолоруӊду аткаруу негизи эле, эркектин колунан келбей турган нерсе. Анын ордуна, бардык көйгөйлөрүӊдү сыйынууда Кудайга ачып айтып, анан *Андан* жооп күт. Күйөөлөрүбүздүн үстүнөн үстөмдүк кылып жана аларга өзүбүздүн көп сандаган талаптарыбызды кое берип, анан алардын биздин талаптарыбызга жооп бере албастыгын көргөндө, көӊүлүбүз калып калышы мүмкүн, жок дегенде мына ушул жагынан биздин түздөн түз күнөөбүз бар. Менин никедеги жашоомдо болгон эӊ чоӊ татаалдык - Майклга карата болгон үмүтүм акталбай калган кезде, анын кандай болушу керектиги жөнүндөгү менин ойлорум чындыктан жеӊилип - талкаланып калган кезде пайда болгон.

Ошондуктан, өзүӊдүн көптөгөн иллюзияларыӊдан – турмушка ашырылбай турган элестетүүлөрүӊдөн арылгын. Күйөөӊдү өзгөртүүгө карата болгон сенин бардык аракеттериӊ жана анын сага жагууга карата болгон аракеттери ийгиликсиздикке курчалып, экөөӊөргө теӊ көӊүл калуудан башка эч нерсе алып келбейт. Андан көрө, Теӊирден күйөөӊдүн Ага жаккандай өзгөрүшүн сура. Анткени, Ал муну теӊдешсиз сонун болгондой кыла алат, себеби: «Кудай жасагандын бардыгы түбөлүктүү, ага эч нерсе кошууга да, андан эч нерсени алууга да болбойт» (Нас. 3:14). Күйөөӊдү кандай болсо, ошондой кабыл ал жана анын жеткилеӊ болушу үчүн сыйын. Ал эми, андан өзгөрүлүүнү көрө баштаганыӊда Кудайдын күчүнүн таасири ошентип көрүнөөрүн билгин. «Жаным, Кудайдан гана тынчтык тап! Анткени мен бир гана Андан үмүт кылам» (Заб. 61:6). Өзүӊдүн эӊ чоӊ үмүтүӊдү күйөөӊө эмес, Теӊирге жүктө.

**Талап кылынган урмат – сый**

Кудай күйөөдөн өз аялын *сүйүүнү,* ал эми аялдан өз күйөөсүн *урматтоону* талап кылганын белгилей кетүү кызыктуу: «Силерге тиешелүүсү болсо бул: күйөөсү аялын өзүн сүйгөндөй сүйсүн, аял болсо күйөөсүн урматтасын» (Эф. 5:33). Мен билем, бир да аял сүйбөгөн күйөө менен турмуш курбайт, бирок үйлөнүү тойдон кандайдыр бир убакыт өткөндөн кийин эле ал күйөөсүн урматтаганды токтотуп коет. Эреже боюнча урматтын жоголушу сүйүүнүн да жоголушуна алып келет, бул эркек киши үчүн биз ойлогондон да бир топ кыйын жана оор болот.

Күйөөсүнө карата урмат - сыйдын жоголушу абдан олуттуу болушу мүмкүн. Теӊирдин келишим сандыгын шаарга алып келе жатышканда Дөөт падышанын аялы Михал анын күйөөсү кубанганынан Теӊирдин жана бүт элдердин алдында жөнөкөй кийим кийип алып, секирип бийлеп келе жатканын карап турган эле. Михал күйөөсүнүн кубанычын бөлүшпөгөнү аз келгенсип, аны кемсинтүү менен караган (2Шем. 6:16). Ал болуп жаткан нерсеге Теӊирдин көзү менен карагандын ордуна, күйөөсүн айыптады. Анан ал өз күйөөсүн сыйлабагандыгы үчүн кымбатка түштү: Теӊир аны жазалап, ал өмүрүнүн акыркы күнүнө чейин баласыз өттү. Күйөөбүзгө талаптагыдай сый көрсөтпөй коюу менен, биз өз никебизге зыян келтирип эле тим болбостон, өзүбүздү жаӊы жашоодон да кур калтырып коебуз.

Дагы бир мисал келтирейин: Башти ханыша күйөөсү өзүнө тиешелүү болгон бүткүл аймак боюнча конокторду чакырып, аларга кечки тамак маалында өзүнүн падышачылык бүткүл көрк-сөөлөтү менен келип, конокторго ырахат тартуулоосун каалаган күйөөсүнүн буйругун аткаруудан баш тартып коет. Ал мунусу менен күйөөсүн кемсинтип, элдин алдында басынтып коерун билип туруп эле ушундай кылган: «Бирок ханыша Башти падышанын эбнухтары аркылуу берген буйругу боюнча келгиси келген жок. Ошондо падыша абдан ачууланып, каары кайнады…» (Эст. 1:12-13 кара). Натыйжада, Башти өзүнүн ханышалыгынан айрылып калды. Ал күйөөсүнүн кадыр-баркына зыян келтирип гана тим болбостон, конокторду да сыйлабастыгын көрсөтүп койду. Эгерде аял күйөөсүнүн жүрөгүндөгү ханышалык ордун жоготкусу келбесе, күйөөсүнүн үй-бүлөсүн жана досторун таарынткысы келбесе, анда күйөөсүн басынтпашы керек (ал тургай, ал ошого татыктуу болуп турса дагы). Анткени, анын куну өтө эле жогору болот.

Бирок, кандай болгон күндө да, эгерде ошондой кырдаал болуп кеткен болсо, күйөөӊдү урматтабаганыӊды көрсөтүп койгон болсоӊ, дароо бул күнөөӊ үчүн Кудай алдында тобо кыл. Мындай деп айт: «Теӊир, мен күйөөмдү Сенин Сөзүӊдө жазылгандай баалабаганымды мойнума алам. Менин жүрөгүмдө оорудан коргонуу үчүн орнотулгандай дубал турат. Бирок, жүрөгүм айыгышы үчүн ал дубалдын бузулушун каалайм. Мен күйөөмдү жетишээрлик урматтабаганым үчүн кечирим сурайм жана менин аны кадырлабаганым, анын дарегине ачуу сөздөрдү айтканым - Сага каршы жасалган күнөө экендигин мойнума алам. Сен мага бергиӊ келип жаткан *чыныгы* сүйүүнүн ордун менин жүрөгүмдө эмне ээлеп алган болсо, ошондон мени бошот деп Сенден суранам. Менин жан-дүйнөмдөгү катуулуктан орнотулган дубалды талкала жана күйөөнү кантип урматтаганды, Сага кантип жакканды үйрөт Теӊирим. Теӊирим, менин жүрөгүмдү ага карата болгон *Сенин* сүйүүӊө толтурчу жана аны Сенин көзүӊ менен караганга жардам берчи».

Ушундай сыйынуу күйөөӊдүн кемчиликтерине эле карай бергендин ордуна, андагы албан потенцилдарды көрүүгө сага жардам берет. Сен аны колдоп - кубаттаган сөздөрдү айтканды үйрөнөсүӊ жана ал силердин никеӊерди жаӊы жашоо менен толтурат. Дайым эле кемчилдиктерге карай берсе, анда сүйүү өлөт, эгерде жалаӊ гана жакшы жагын көрүүгө аракеттенсеӊ анда сүйүү өсөт. Эгерде көкүрөгүӊдө Кудай жашап жаткан болсо, күйөөӊө карата сүйүү толгон жүрөгүӊ согуп турган болсо, анда сен баарына жаӊы көз караш менен карай баштайсыӊ. Убакыт өткөн сайын күйөөӊдүн жүрүм-туруму, кылган иштери, сезимдери сага түшүнүксүз боло баштайт, бирок Кудай сага акылмандуулук берет жана кырдаалды чыныгы жарыкта көрүүгө жардам берет. Теӊир сага ушул жөндөмдүүлүктү белек кылышын суран.

Качан сен өз алдыӊча – күйөөсү бар аял катары сыйынып жатканыӊда, - Ыйык Жазуудагы жакшы аялдын үлгүсүн акылыӊда кармагын. Ыйык Жазууда: жакшы аял өз үйү үчүн кам көрөт жана аны жетектейт; ал акчаны да туура сарптайт жана туура бөлүштүрөт. Ал өзүнүн ден соолугу, сырткы көрүнүшү үчүн да кам көрөт; жигердүүлүк менен аракеттенип, баалуу адистикке ээ болот, анын колунан көп нерсе келет жана дайыма келечек тууралуу кам көрөт. Ал өзүнүн күйөөсүнүн жакшы абройун ого бетер көтөрүп турат. Ал күчтүү, өзүнө ишенимдүүлүк менен карайт, жакшылыктарды кылууга умтулат жана улгаюудан коркпойт. Анын сүйлөгөн сөздөрү акылмандык жана кеӊ пейилдик менен айырмаланып турат. Ал шаан-шөкөткө жакын эмес жана дайыма үйдөгү бардык нерселерди билип турат. Күйөөсү жана балдары аны мактап турушат. Ал сырткы суктандырган сулуулукка көп ыктабайт жана Теӊир алдындагы коркунуч – анын эӊ сонун жасалгасы экендигин жакшы билет. Ал күйөөсүнүн иштерине жардам берет жана өзү үчүн өзү жарыялаган толук кандуу жашоодо жашайт (Накыл. 31).

Эӊ сонун аялдын портрети ушундай, мындай аял толугу менен Ага тил алчаактыкта, Кудайдын коргоосунун астында жашай алат. Ал эми, бул артыкчылыктардын таажысы – күйөөсүнүн жүрөгү аялына ишенгендиги, анткени «Ал күйөөсүнө өмүрү өткөнчө жамандык менен эмес, жакшылык менен гана кайтарат» (Накыл. 31:12). Менин билишимче аялдын күйөөсүнө алып келе турган эӊ чоӊ жакшылыгы бул – анын сыйынуусу. Анда эмесе, сыйыналыбы?

***Сыйынуу***

Теӊирим, мага жакшы аял болууга жардам берчи. Мен Сенин жардамыӊсыз муну кыла албастыгымды түшүнөм. Мени өзүмчүлдүктөн, чыдамсыздыктан, кыжырдануудан арылтып жана анын баарын жакшылыкка, курмандык кылууга, көпкө чыдамдуулукка айлантып койчу. Мени терс адаттардан, көӊүл чөгүүдөн, орой сөздөрдү айтуудан, өзүн коргоодон бошотуп, мага кеӊ пейилдик, жакшылык кылуу, берилгендик, жумшак мүнөз бер жана эмоциямды карманууга жардам бер. Менин жүрөгүмдү катуулуктан, каардан айыктыр жана күйөөм экөөбүздүн ортобуздагы каршылыктын дубалын өзүӊдүн кудуреттүү аяныӊ менен талкалап сал. Мага жаӊы жүрөк бер жана анда сүйүү, тынчтык жана кубаныч жарат (Гал. 5:22). Мен өз алдымча алсыздыктарым жана мүнөзүмдөгү терс жактарымды оӊдой албаймын, Сен гана мени өзгөртө аласыӊ, Теӊирим.

Менин күйөөмө карата болгон жүрөгүмдөгү күнөөлөрүмдү көргөзүп бер. Мен аны талаптагыдай деӊгээлде сүйбөгөндүгүм жана урматтабагандыгым үчүн, ага ачууланганым, аны сындагандыгым жана ага карата кекчил болгондугум үчүн кечирим сурайм. Мага таарынычтан, кыжырдануудан жана көӊүл калуудан арылууга жардам бер жана мен аны Сен кандай кечирсеӊ, ошондой: толугу менен, өтүп кеткен нерселердин бирөөсүн да эстебегендей кечиргенге жардам бер. Мен өз никемди айыктырайын жана ага тынчтык алып келейин. Күйөөм экөөбүздүн ортобуздагы мамилебиздин жакшырышына жардам бер жана бизди бири-бирибизден алыстоодон сакта; ажырашуу баштала турган босогодон бизди алыс жетелеп кет.

Мага күйөөмдүн жардамчысы жана досу болууга жардам бер. Күйөөм дайыма кубаныч менен кайрылып келе тургандай кылып үйүмдү тынчтыкка, бейпилдикке толтурууга жардам бер. Дайыма күйөөмө жагымдуу болуу үчүн өзүмө кам көрүүнү мага үйрөт. Мага күчтүү, максаттуу аял болууга жана руханий жактан да, жандык жактан да, интелектуалдык жактан да бай болууга жардам бер. Күйөөм мени аялым деп сыймыктанып айткандай аял болууга мага жардам бер.

Мен бүткүл үмүтүмдү Сенин айкаш жыгачыӊа алып келем. Күйөөмдү менин талаптарымды канааттандырууга карата болгон милдеттерден бошотом, анткени кээ бир талаптарды Сен гана канааттандыра аласыӊ. Мага ал кандай болсо, ошол бойдон кабыл алууга, аны өзгөртүүгө аракеттенбегенге жардам бер. Ал таптакыр башка адамга айланып кетпестигин мен түшүнөм, бирок ошол эле мезгилде Сен гана жасай ала турган кереметтүү өзгөрүүлөрдүн болушуна да ишенемин. Мен эч кимибиз жеткилеӊ эместигибизди жана эч качан жеткилеӊ боло да албастыгыбызды толугу менен мойнума алам. Сен гана Теӊир, жеткилеӊсиӊ жана Сен бизди жеткилеӊдикке жеткирериӊе үмүттөнөм.

Мени күйөөм үчүн сыйынууга үйрөт жана тилимди чыныгы сүйүүнүн тили кылып кой. Эгерде биздин ортобуздагы сүйүү өлүп калган болсо, аны тирилт. Мага чыныгы сүйүү бар экендигин көргөз жана аны күйөөм сезгендей кылып көргөзүүгө жардам бер. Экөөбүздүн ортобузга биримдик бер, бардык нерседе биздин ортобузда макулдашуу болсун (Амос 3:3). Ылайым сооротуунун жана чыдамкайлыктын Кудайы болгон «…Кудай Өзү Ыйса Машайактын үйрөтүүсү боюнча бизге өз ара бир ой берсин» (Рим. 15:5). Биз бир команда болуп кала тургандай кылып койчу жана көз карандысыздык үчүн болгон күрөшүү жана атаандашуулар токтосун; жубайлык союзубуздун улуу бактысы үчүн бири-бирибиздин кемчилдиктерибизди жана алсыздыктарыбызды байкабай, чогуу эмгектенгенге бизди үйрөт. Бизди тынчтыкка умтулууга жана бири-бирибизге таяныч болууга үйрөт (Рим. 14:19). Ылайым биз «бир болуп…бир ой, бир пикирде бололу» (1 Кор. 1:10).

Биздин бири-бирибизге жана Сага болгон берилүүбүз күн сайын өссүн деп сыйынам. Сенин буйругуӊ боюнча күйөөмдүн үйдүн башчысы болушуна жардам бер. Аны колдоп, урматтаганга жана үй башчысы катары өз милдетин жакшы аткарышына ага жардам берүүгө мени үйрөт. Анын оюн бөлүшүп жана каалоолорун түшүнгөнгө мага жардам бер. Мага анын талаптарын жана эӊсөөлөрүн ачып бере көр. Боло турган көйгөйлөрдү алар боло электе эле мага көрсөт. Биздин никебизге өмүрдүн демин үйлөп койчу, Теӊир. Мени башкача адам кылып койчу. Мени жашоого башкача, оптимисттик көз караш менен кароого үйрөтчү. Мага Сен күйөө кылып берген адам менен болгон мамилемди жаӊыла. Мага аны башкача көз менен караганды үйрөт, жүрөгүмдү жаӊы сезимдер, жаӊы сүйүү жана жаӊы каалоолор менен толтур. Мени Кудайдын жаӊы жаратылышы жана татыктуу аял болуп калгандай кылып койчу, Теӊирим. Оомийин.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Ошондуктан силерге айтып коеюн, Кудайдан эмнени сурасаӊар да

аларыӊарга ишенгиле, ошондо силерге берилет.

Кимдир бирөөгө каршы бир нерсеӊер бар болсо, сыйынып жатканыӊарда, аны кечирип койгула. Ошондо асмандагы Атаӊар да силерди кечирип коет.

*Мк. 11:24-25.*

Бири-бириӊерге кайрымдуу, боорукер болгула. Кудай силерди Машайак аркылуу кечиргендей, бири-бириӊерди кечиргиле.

*Эф. 4:32.*

Сурагыла, ошондо силерге берилет. Издегиле, ошондо табасыӊар. Тыкылдаткыла, ошондо силерге эшик ачылат.

*Мт. 7:7-8*

Үй акылмандык менен курулат, акыл менен бекемделет. Үй ичи ар кандай кымбат баалуу, сонун мүлккө билгичтик менен толтурулат.

*Накыл. 24:3-4*

Жакшылык кылып жатып кейибейли, анткени алсырап калбасак,

өз учурунда жыйнап алабыз.

*Гал. 6:9*

**Экинчи бөлүм**

**Анын жумушу**

Билл негизинен иштебейт деле. Ал үй-бүлөнүн финансылык маселедеги жоопкерчилигин толугу менен аялы Кимдин мойнуна жүктөп койгон. Ал эми өзү бул убактарда кыялдарга батып жашап жүрөт. Кептин баары Ким үй-бүлөнүн финансылык жүгүн жалгыз өзү алып жүргөндүгүнөн эч кандай кубаныч албагандыгында, ал эми Билл он жети жылдан бери эле план түзүп келе жатат, бирок жыйынтыгы нөл болуп чыгууда. Биллдин пассивдүүлүгүнүн негизинде коркунуч жатканынан шектенбейм: эгерде ал өзү кыялдангандай жумушка жете турган болсо, анда ал өмүр бою өзү жактырбаган иш менен алек болуп калышы мүмкүн.

Стивен болсо тим эле өлүп калганга чейин күч үрөп иштейт. Ал эс алганды да билбейт, өз эмгегинин натыйжасынан ырахат алганды да билбейт; үй-бүлөсү менен да көп чогуу болбойт, ал эми бул убакта анын өспүрүм балдары жетилип келе жатышат. Анын «эшектей иштегени» зарылдыктан улам деле эмес. Ал эгерде иштебей калсам адамдар урматтаганды токтотуп коюшат, ошондо өзүнө карата өзүнүн урмат-сыйын да жоготуп коюудан коркот.

пРАВЫЙ КОЛОНТИТУЛ Анын жумушу

Биз эркектердин өз жумуштарына карата болгон абдан эле өзгөчө жактарын карап көрдүк. Бул бир жагынан алып караганда - жумуштан качуу эгоизмдин (өзүмчүлдүктүн), коркунучтун, өзүнө ишене албастыктын, депрессиянын, келечектин алдындагы коркунучтун айынан болот экен. Жалкоолор тууралуу Кудай мындай деп айткан: «Эшик өзүнүн ашык-машыгында айланат, ал эми жалкоо өзүнүн төшөгүндө оонайт» (Накыл. 26:14). Же болбосо: «…уйкучулук жыртык кийим кийгизет» (Накыл. 23:21). Же: «Жалкоонун жолу тикенектүү чырмоок…» (Накыл. 15:19), ошондой эле: «жалкоону өзүнүн ач көздүгү өлтүрөт, анткени анын колдору иштегиси келбейт» (Накыл. 21:25). Башкача айтканда, жалкоо адам эч качан эч нерсеге жетпейт, эч качан эч нерсеге ээ болбойт, бирок анын жолу тикенектүү, аягында аны өлүмгө алып барат.

Башка бир жагы болсо - жыгылып калганга чейин иштегендик. Мындай адамдар тууралуу Кудай минтип айтат: «Бирөөнүн байлыгына көз арткан ар бир адамдын жолу ушундай болот. Тартып алган байлыгы аны өмүрүнөн ажыратат» (Накыл. 1:19). «Анан мен өз колум менен жасаган иштердин баарын жана өзүм эмгектенген эмгегимди карап, мындай чечимге келдим: бардыгы курулай убаракерчилик жана рухтун кыйналуусу, күн астында алардан пайда жок!» (Нас. 2:11). Демек, муну менен эмнени түшүнсөк болот? Фанатикалык эмгек адамды көӊдөй кылып жана жашоонун чыныгы маанисин кетирип салат.

Жогорудагы биринчи вариант да, экинчи вариант да адамды бактылуу кылбайт жана жашоону да маӊыздуу кыла албайт. Бир гана Теӊирдин жардамы менен ортодогу жагымдуу абалды таап алгандан кийин гана жаӊы, сапаттуу жашоону баштаганга болот.

Адамдын бул же тигил жээкке өтүп кетишинин себеби, баягы эле – коркунуч. Эркектерге өз жумушу кандай болуп жатса өзүн ошого теӊдеп, окшоштуруп көрүү касиети таандык. Эркек аны баалап турганды жактырат, ал өзүн жеӊүүчү катары сезгенди жактырат. Ал эми, ошол максаттарга жетүүнүн каражаты катары өз жумушун эсептейт. Келечекте ийгиликке жетпей калуу деген аны коркунучка түртөт. Эгерде ал өз ишин өз жөндөмдүүлүгүнөн ылдыйраак аткарып кала турган болсо, ал эркекти басынтат; эгерде ал өз эмгегинин натыйжасын көрбөсө, ал абдан кыйналат да, өзүн бошоӊ, кудуретсиз катары сезип калат.

Эркек үчүн жумуш жашоодон канагат алуунун критерийи катары эсептелерин Теӊир билет. Ал: «Эгерде адам ичип-жеп, ар бир ишинин үзүрүн көрүп жатса, анда бул – Кудайдын белеги» (Нас. 3:13) деген. Эркектин өз жумушуна нааразы болуу көйгөйү жумуштун өзүнө деле байланыштуу эмес, ошол жумуштун ал үчүн канчалык мааниси бар экендигинде. Ёз жумушунун маанисин түшүнө албаган эркек бир күнү анын ушунча жылын, өмүрүн коротуп иштеген иши эч нерсеге турбаган, анча-мынча гана сыйлыктар менен чектелерин, келечеги жок экендигин, жок эле дегенде ага өмүрдү арноонун кереги жок экендигин түшүнөт. Анан ушуну түшүнгөн кезде эркектин курагы улгайган учур болсо, анда анын башында: «Сенин эч кимге керегиӊ жок. Сени ким менен болсо да алмаштырып коюуга болот. Сен эми мурда кылып жүргөн нерселериӊди кылууга жөндөмсүзсүӊ. Кандайдыр бир жаӊы нерсени үйрөнүп алуу үчүн эми өтө эле картаӊсыӊ. Сага ишенүүгө болбойт» деген ойлор уялап алат. Мындай кырдаал эркектер үчүн абдан опурталдуу.

Геринин, атасынын жана анын чоӊ атасынын акча каражатындагы көйгөйлөрү абдан окшош. Алардын ар бири алар менен эмне болуп жаткандыгын өтө эле кеч ойлонуп калышкан. Алардын ар бири өз иштерин анын маанисин ойлонбой туруп эле алмаштырып алышкан. Алар дайыма финансы майданында салгылашып келишкен. Алардын ата-энелери балдарынын таланттары ачылып жана талап кылынсын, аларга Кудайдын баталары төгүлүп турсун, алар жаралгандагы алар үчүн белгиленип коюлган милдеттердин баарысынын аткарылышы үчүн, балдардын алдындагы эшиктердин баары ачылсын деп эч качан сыйынышкан эмес. Көрүнүп тургандай, Кудайдын кийлигишүүсү болбогон жерде бирдей эле таржымал кайталанып жатат.

Менин байкашым боюнча ата-энелери алардын жумушу үчүн сыйынган балдар өздөрүн канааттандырган жумуштарды табууда бир топ ийгиликтүү болушат экен. Мүмкүн башталышында аларга кыйын болоттур, бирок ошого карабастан, алардын өздөрүнүн максаттары бар жана алар өздөрүнүн эмне үчүн жаралгандыктарын жакшы билишет, так ушунун өзү да алардын туура багытта алгалоолоруна жардам берет. Башка адамдарга абдан жакшы тааныш болгон көӊүл калуу менен басынуу аларды айланып өтөт. Өз балдарынын жашоосун пландаштыргысы келген ата-энелердин ичинен аз гана бөлүгү Кудайдын оюн түшүнүүгө аракеттенет. Качан гана баланын жашоосу кокустуктун эркине берилгенде жан талашып кесип тандай башташат, бирок ал адистик көӊүл калуу, шектенүү жана үмүт үзүүдөн башка эч нерсе алып келе албайт. Эгерде күйөөӊдүн жашоосу ушинтип башталган болсо, анда сенин сыйынууларыӊ аны өзгөртө алат.

Эгерде сенин күйөөӊ ата-энесинин сыйынуусунан кур калган болсо, анда сен муну оӊдой аласыӊ. Сен анын көздөрү Кудай ага көрсөтүп берген Кудайдын ойлорун жана жолдорун көрүү үчүн ачылсын деп сыйынсаӊ болот. Күйөөӊдүн эмне иш кылганына карабастан, сенин сыйынууларыӊ ага өзүн керектүү жана баалуу деп сезишине жардам берет. Сен аны Кудай ага өзгөчө талант, жөндөмдөрдү бергендигин жана келечекте ал үчүн укмуш бир нерселерди даярдап койгондугун айтып ишендире аласыӊ. Мына ошондон кийин күйөөӊдү эч бир адам ажырата албай турган жаӊы мүмкүнчүлүктөрдү түшүнүп, көрө билсин деп Теӊирге сыйын. Өз сыйынууларыӊ менен сен анын жолдорун тазалай аласыӊ.

Эгерде күйөөӊдүн карьерасы ийгиликтүү болсо да, баары бир анын бардык иштери Кудайдын эркиндегидей болуп ишке ашсын деп сыйынуу керек, ошондо гана баары жакшы болот. Менин күйөөм ырларга музыка жазат, ал музыкалык продюссер болуп эсептелет. Ал мага бир нече жолу менин сыйынуум аны ойдогудай майнап чыкпаган клиенттер менен байланышып алуудан оолак болууга жардам берип, аны сактагандыгын көп айтып калчу. Эч качан ага «татаал», ачуулуу жана ыӊгайсыз адамдар менен иштешүүгө туура келген эмес. Эгерде бул бизнестин өзгөчөлүгүн эске ала турган болсок, андай адамдарды накта керемет адамдар деп атаса болмок. Мен дайыма күйөөмдү Кудай жакшы адамдар менен бириктирсин жана аны жагымсыз маанайга кириптер кыла турган адамдардан оолактатсын деп сыйынам. Эгерде биздин сыйынууларыбыз күйөөлөрүбүздүн карьерасын таптакыр булутсуз кылып кое албаса да, аны белгилүү бир деӊгээлде жеӊилдетип жана көптөгөн керексиз көйгөйлөрдөн бошотот.

Эгерде күйөөӊ абдан эле иштерман болсо, анын кээде эс алышына, көӊүл ачышына кам көрүп, аны үй-бүлөлүк финансы жүгүнөн убактылуу болсо да бошотуп кой. Эркектер эс алууга муктаж. Антмейинче, алар жумушка таптакыр баш оту менен кирип кетишет да, анан ар кандай мүмкүн болчу азгырыктардын алдында коргоосуз калышат. Сенин сыйынууларыӊ күйөөӊө жашоонун маӊызы жумушта эмес, Кудайдын артынан ээрчүүдө экендигин түшүнүүгө жардам берет. Биздин күйөөлөрүбүз ошол теӊ салмактуулукту түшүнсүн деп сыйыналы.

***Сыйынуу***

***Теӊирим,*** мен Сага күйөөмдүн жумушуна батаӊды бер деп сыйынам. Анын жумушу ага ийгилик алып келип эле тим болбостон, ага акча каражаты жаатындагы гүлдөөнү да жана эӊ чоӊ канааттанууну да алып келсин. Эгерде анын жумушундагы бир нерсе Сенин жеткилеӊ ойлоруӊ менен дал келишпесе, анда ага ошолорду ачып бер. Анын эмнеден адашып жаткандыгын көрсөтүп бер жана аны туура жолго салып багыттап кой. Анын пассивдүүлүк менен жалкоолуктан кутулуп, келечекти көрө билишине күч бер. Ал эч качан коркунучтун, өзүмчүлдүктүн же жоопкерчилик алуунун алдындагы коркунучтун айынан жумуштан баш тартпасын. Бирок, ошол эле мезгилде, ал бирөөлөргө жагыныш үчүн жумушка байлана бербеши керектигин да ага көрсөтүп бер. Ал Сен бергенден ашыкча нерсени каалабасын. Ага өз ийгиликтерине кубанганды жана көпкө умтулганды үйрөт. Анын ийгиликтүү болушуна жардам бер, бирок ийгиликке бараткан жолунда ар кандай аргасыздык менен басынтуудан аны эркин кыл.

Сен анын жумушунун Кожоюну бол деп сыйынам, Теӊирим, ал бүт баарын Сени менен бирге кылсын. Ал жумушту издеп, таап жана өз жумушун татыктуу аткарышы үчүн, анын Сен берген жөндөмдүүлүктөрдө ишенимдүү болушуна жардам бер. Эч бир адам жаба албай тургандай кылып, ага келечектин эшигин ачып бер. Анын адистик жөндөмдүүлүктөрүн көбөйт жана жыл сайын анысын өөрчүтүүгө жардам бер. Менин эмне кылуу менен күйөөмө пайдалуу болоорумду көргөзүп бер.

Мен анын жумушу ал үчүн туруктуу, кызыктуу, жагымдуу болуп жана татыктуу төлөнгөндөй болсун деп сыйынам. Ылайым ал дайыма Ыйык Жазуудагы: «Аракетиӊерден жазбагыла, рухуӊарды жалындаткыла, Теӊирге кызмат кылгыла» (Рим. 12:11) деген сөзүӊө ишенимдүү болсун. Ылайым эле ал Сенин тирүү сууӊдун шаркыратмасына отургузулган, өз убагында мөмөсүн берген даракка окшош болсун. Анын кырдаалдардын алдында майышып калбастан, рухта бекем болуп жана ийгиликке жетишине жардам бер (Заб. 1:3).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Өз ишин жакшы билген адамды көрдүӊ беле? Ал жөнөкөй адамдардын алдында эмес, падышалардын алдында турат.

*Накыл. 22:29*

Байлык жыйнаш үчүн түйшүк тартпа, мындай ойлоруӊду ташта. Сен ага көзүӊдү бурарыӊ менен, ал жок болуп кетет, анткени ал өзүнө канат жасап алып, бүркүт сыяктуу асманга учуп кетет.

*Накыл. 23:4-5*

Эгерде адам бүт дүйнөгө ээ болуп, бирок өз жанына зыян келтирсе, анда ага эмне пайда? Адам өз жанын куткарып алуу үчүн кандай кун төлөй алат?

*Мат. 16:26*

Жалкоолуктан шып салаӊдап калат, шалдайып отура берсе,

үйдүн чатырынан суу өтөт.

*Нас. 10:18*

Кудай Теӊирибиздин ырайымы биздин үстүбүздө болсун. Биздин иштерибизге ийгилик бер, биздин колдон чыккан иштерге ийгилик бер!

*Заб. 89:17*

**Үчүнчү бөлүм**

**Анын каржысы**

Сенин күйөөӊдүн бүткүл жашоосундагы ийгиликтин баскычы анын акчага карата болгон мамилесине жараша болот. Анын жүрөгү кененби же сараӊбы? Ал башкалар үчүн кубана алабы же аны көрө албастык кыйнап турабы? Ал үчүн акча эмне болуп эсептелет – батабы же каргышпы? Ал өз акчасын кандай пайдаланат – акылмандык мененби же алаӊгазардык мененби? Акча маселесинде экөөӊөрдүн ортоӊордо макулдашуу өкүм сүрүп турабы же силер дайыма акчага байланыштуу урушуп турасыӊарбы? Никеге эч бир нерсе акчанын, жетишпестиктин жана чоӊ өлчөмдөгү карыздын айынан чыккан жаӊжалдай оор жүк болуп артыла албайт. Биз эмнеге ээ болсок, ошонун бардыгына Кудайдын эрки менен гана ээ болуп жатканыбызды мойнубузга алганыбызда гана, биз эмнеге ээ болсок, ошонун баарынын Кожоюну болууга Аны чакырсак гана акчага байланыштуу же анын жоктугуна байланыштуу көйгөйлөрдөн кутулабыз.

Менин күйөөм акчаны жакшы эле тапкандыгына карабастан, анын бизнеси же такыр жок, же абдан көп болуп калчу эле. Бир жолу кризис бир жылга созулду, муну баарыбыз сездик. Ал тургай, бизге карыз болгон компания дагы накталай акчанын жогунан улам, акчабызды бере албай жатты. Ал оор мезгил болгон, көйгөйлөрүбүздү Ага ишенип бербегенибизде жана Теӊирге таянбаганыбызда мындан да жаман болмок. Бизди Кудайга тил алчаак болуп, ондук акчаларыбызды жыйынга курмандыкка бергенибиз гана сооротуп турду. «Менин үйүмдө тамак болушу үчүн, ондуктардын баарын казына үйүнө алып келгиле», анан карап көрсөӊөр «…силер үчүн Мен асман терезелерин ачпайт бекем? Силерге батамды ашыгы менен төкпөйт бекем?» (Мал. 3:10). Биз ошондой эле, жакырларга жана муктаж болгондорго берүү жөнүндөгү буйрукка дагы ишенимдүү болдук: «Бей-бечараны ойлогон адам бактылуу! Кыйынчылык күнү аны Теӊир куткарат» (Заб. 40:2). Биз ошондой эле, Ыйык Жазуудагы бул убаданы: «…Теӊирди издегендер эч бир жакшы нерседен кур калышпайт» дегенди унуткан жокпуз. Биз чынында эле Теӊирди издедик. Биз ишендик, биз Ага өмүрдүн булагы катары таянуу менен жана Анын парыздарын аткаруу менен Анын баталарын алабыз деп ишендик. Биз эмнеге муктаж болсок, Ал бизге баарын берет дедик. Чынында эле ошондой болду.

Эгерде Кудайга ишенсек жана Анын эркин аткарсак, көптөгөн акча көйгөлөрү чечилет. Бул деген демек, Ал бер деп буюрган кезде бериш керек. Теӊир Анын эркин аткаргандарга куткарууну, коргоону, батаны жана жаӊы жашоону убада кылган. Эгерде андай болбой турган болсо, жакырчылык өзү менен алып келе турган кемсинүүнүн даамын татып калууга туура келет: «Жакырдын ыйын укпай, кулагын жаап алган адам өзү да ыйлайт, бирок аны эч ким укпайт» (Заб. 21:13). Сараӊдык сени колдо болгон нерсеӊе кубануудан ажыратып коет, ал эми бул болсо, жашоодогу көптөгөн көйгөйлөргө алып келет.

Мүмкүн курмандык эмне экендигин түшүнө албаган бай адамдар бардыр, бирок алар Кудайдын көптөгөн баталарынан: ички дүйнөдөгү бүтүндүк, коргоо, сүйүү, жан-дүйнө бейпилдиги, ден соолук, толук кандуу жашоону сезе билүү дегендерден куру калышкан жана алар мунун баарынын себебин билишпейт. Алар байлыктарын сакташат, бирок ошону менен кубана алышпайт; себеби чыныгы жашоонун ачкычы Теӊирди таанып-билүү жана Анын жолу менен жүрүү экендигин билишпейт. А бул болсо бүт баарын: убактыӊды, энергияӊды, сүйүүӊдү, талантыӊды, акчаӊды Теӊирдин колуна тапшыруу менен гана келет.

ПРАВЫЙ КОЛОНТИТУЛ Анын каржысы

Сенин күйөөӊ жашоонун ушул ачкычын тапсын, Кудайдын эркин түшүнсүн, Кудай анын акчасын кантип сарпташын каалай тургандыгын түшүнсүн деп сыйын. Анын жүрөгү башкалар менен бөлүшүүгө кенен болсун, колунда барына канааттанып, ашыкчага жүткүнө бербесин деп сыйын. Мен көп киреше табууга умтулуу туура эмес деп айткан жерим жок, тескерисинче. Эркек өзүнүн эмгегине жараша татыктуу акча алышы керек, ал эми аялы бул туурасында сыйынышы керек. Аягында ачуу ыза, каардануу, оору жана көрө албаган ич күйдүлүктөр коштогон жакырчылыкка алып келген, жанды кыйнаган, оор эмгек менен адам өзүн татыктуу сезе албайт. Кандай болгон күндө да, күйөөӊө батанын жамгыры жаасын деп сыйын жана ал баталар Кудайдан гана келсин. «Теӊирдин батасы байытат, өзү менен кошо кайгы алып келбейт» (Накыл. 10:22).

Силердин акча каражаты жагындагы кыйынчылыгыӊар сыйынуу менен гана чечилбей калышы да мүмкүн, анткени Кудай кээде акчадан кыйналуубуз аркылуу биздин көӊүлүбүздү кандайдыр бир башка жакка бургусу келет же кандайдыр бир башка нерсеге бизди үйрөткүсү келет. Ошентсе да, сенин сыйынууларыӊ күйөөӊдү кереги жок күрөштөрдөн жана оордук алып келген жеӊилүүлөрдөн коргойт. Кудай өзүнүн байлыгын Теӊирде деп көргөн, кеӊ пейил, ыраазы болгон, тил алчаак жүрөктөргө батасын бергиси келет. «Байлыгыӊар кайсы жерде болсо, жүрөгүӊөр да ошол жерде болот» (Мт. 6:21). Кудайдын каалоосу - сенин күйөөӊ өз байлыгын акчадан эмес, Андан табышы.

***Сыйынуу***

***Теӊирим,*** мен биздин бардык каржыбызды Сага ишенип тапшырам. Алардын Кожоюну Сен бол жана өз максаттарыӊа жетүүдө аларды колдон. Биздин экөөбүзгө теӊ Сенин жөндөмдүүлүктөрүӊ менен акчаны туура пайдаланганды үйрөт: акчаны чыгымдоодо тил табышууга бизге жардам бер. Биз карыздын оор жүгүнөн эркин бололу деп сыйынам. Бизге качан жана кайсы жерде акчаны туура эмес жактарга пайдаланганыбызды көрсөтүп бер жана бизди акылмандыкка үйрөт; талкаланып калган нерселерди калыбына келтир жана бизге жол көрсөт. Мага биздин байлыкты көбөйтүүгө акылмандык менен катышканды үйрөт. Биз эмнеге ээ болсок, ошонун баары Сага тиешелүү экендигин дайыма эстеп тургандай бололу жана биз дайыма бул үчүн Сага ыраазычылык билдиребиз.

Сен өз Сөзүӊдө бизге парыздап айткандай, ал (күйөөӊдүн аты) Сага жана башкаларга ыктыярдуулук менен курмандык кылсын деп сыйынам. Ага акчаны колдоно билүүдө акылмандык бер жана акчаны акылмандуулук менен сарптап, өз келечегин акылмандык менен пландаштыра билсин. Мен Сенден суранам, ага ыксыз коромжулоо менен сараӊдануунун ортосундагы туура абалды таап алууга жардам бер. Ылайым анын эмгегине дайыма жакшы төлөнүп берилсин, анын акчалары дайыма бүтүн - толук болсун, зыян тартпасын жана уурдалып кетпесин, бекерге коробосун. Аларды көбөйт, күйөөмдүн бардык эмгеги дайыма пайда алып келген болсун. Менин күйөөм эч качан акча каражатынан кыйналбасын, бирок бардыгы ага кошулуп берилерин түшүнүп, баарынан мурда Сенин Падышачылыгыӊды издесин (Лк. 12:31).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Ошондуктан силер: «Эмне жейбиз же эмне ичебиз?» - деп ойлонуп, тынчсызданбагыла. Бул дүйнөнүн адамдары ушунун баары үчүн түйшүк тартышат. Ал эми силердин бул нерселерге муктаж экениӊерди Атаӊар билет. Кудайдын Падышачылыгын бардыгынан көбүрөөк издегиле, ошондо мунун баары силерге кошулуп берилет.

*Лк. 12:29-31*

Ал өз жашоосунун кыскалыгы жөнүндө көп ойлонбойт, анткени Кудай анын жүрөгүн кубанычка толтурган.

*Нас. 5:19*

Жакырга берген адам жакырланып калбайт, ал эми аларга көзүн жумуп койгон адам көп каргышка калат.

*Накыл. 28:27*

Мен жаш болгом, эми карыдым, бирок адил адамды Кудай таштап койгонун же анын балдарынын нан сурап жүргөнүн көргөн жокмун.

*Заб. 36:25*

Менин Кудайым силердин бардык кем-карчыӊарды Машайак Ыйса аркылуу өзүнүн даӊктуу байлыгы менен толуктайт.

*Флп. 4:19*

**Төртүнчү бөлүм**

**Анын интимдик жашоосу**

Бул бөлүмдө эркектин жашоосунун эӊ негизги бөлүгүн түзгөн нерсе тууралуу сөз болмокчу. Эгерде биз күйөөлөрүбүздү жашоосунун коомдук жогорку мааниге ээ боло турган жактарынан бактылуу кыла ала турган болсок, анда алардын жашоосунун башка жактарына көӊүл буруу менен дагы да ынагыраак болуп, дагы да көбүрөөк ийгиликке жетебиз.

Өзүм аялдар менен чогуу мааниси жагынан ийгиликсиз, бөксө жана өлүк сыяктуу болгон, дайыма биринчилик үчүн күрөшүүгө толгон никелерге сыйынып жүргөн убагымда, мен аялдар сексуалдык мамилелерге ушунчалык аз маани беришерин түшүндүм. Алар өз никелеринин бул жагын такыр эле ойлобойт деп айтууга да болбойт, бирок алар үчүн маанилүүрөөк болуп эсептелген, дайыма алардын көӊүл буруусун талап кылган жашоо-турмуштагы башка нерселер да толтура: балдарды тарбиялоо, жумуш, акча маселеси, үй тиричилиги, туугандардын ооруп калышы, күйөө менен атаандашуу – ошентип секс, ушул узун тизменин эӊ аягында калат. Кээ бир аялдар ар кандай себептерден улам апталап, айлап, ал тургай, кээде жылдап күйөөлөрү менен ынак-жакын мамиледе болушпайт. Анан нике бузула баштаганда алар абдан таӊ калышат. Аялды интимдик жашоодогу мындай абал канааттандырган кезде деле, анын күйөөсү ушул маанилүү жактан өзүн абдан кем сезип, чүнчүп кетет.

ПРАВЫЙ КОЛОНТИТУЛ Анын интимдик жашоосу

Аялдар үчүн секс эркекке өзүнүн жактыруусун жана сүйүүсүн көргөзүү болуп эсептелет. Ал аны таарынткан, ага жараат алып келген, жалаӊ көӊүлүн калтырып гана турган, эч кандай колдоо көрсөтпөгөн эркекке ынак болуп, ага эркелей да албайт, эркелетип да жашай албайт, анткени ал өзүн жалгыз калгандай, калтырылгандай сезет. Ал эми эркек үчүн секс абдан зарыл нерсе. Эгерде эркек ушундай мамиледен күч-кубат алып турбаса, анда анын көрүүсү, угуусу начарлай баштайт, интеллект жана эмоциясы да курчтугун жогото баштайт. Эгерде эркектин жашоосундагы ушул маанилүү жагына көӊүл бурулбай калса, анда ал аялын укпай калат, анын каалоолорун түшүнбөй да калат. Аялдарда болсо баары тескерисинче. Алар: *башка маанилүү көйгөйлөрдү чечип алгычакты секс күтө турат* деп ойлошот. Бирок чын-чынына келгенде, секстин күтө турушу менен маанилүү деген көйгөйдү чечүү мүмкүнчүлүгү ого бетер кыйыныраак болуп калат.

Мына ошондуктан, силердин жубайлык мамилеӊерде секске тиешелүү орунду берүү зарыл. Мындай мамиле үчүн ыӊгайлуу болгон шарт барбы же жокпу, сенин каалооӊ барбы жежокпу – маанилүү эмес, маанилүүсү – эгерде күйөөӊ менен жакшы мамилени сактап калгыӊ келсе, анда анын бул талабын түшүнүү менен аткарышыӊ керек. Эркек жашоосунун ушул жагынан өтө ызакор болот, ошондуктан ушул жагынан аларды кемсинтүү, алсыратуу, өзүн эч нерсеге турбагандай сезимде калтыруу өтө жеӊил.

Сексуалдык өз ара мамиледеги көйгөйлөрдүн болушунун себеби, эркектер менен аялдар ушул маселеге карата Кудайдын көз карашы кандай экендигин толук түшүнүшпөйт. Ошол эле мезгилде Ыйык Китеп бул тууралуу ачык эле мындай деп айтып жатат: «Аялдын денеси өзүнө таандык эмес, күйөөсүнө таандык. Ошондой эле, эркектин денеси өзүнө эмес, аялына таандык. Өз ара макулдашкандан кийин, орозо кармоо жана сыйынуу үчүн гана бири-бириӊерден убактылуу алыс болгула. Андан кийин кайрадан бирге болгула, өзүӊөрдү кармай албаганыӊардан пайдаланып, шайтан азгырып кетпесин» (1 Кор. 7:4-5).Никедеги секс – Кудайдын мыйзамы. Туруктуулуктагы интимдик мамиледен качуу туура эмес. Секске орозо, сыйынуу жана жубайлардын бирөөсү ооруп калган учурда гана жол берилбейт.

Никеде биздин денебиз өзүбүзгө тиешелүү эмес; биз бири-бирибизге көӊүл бурууга *милдеттүүбүз.* Сексуалдык мамиленин канчалык тез-тез болушу биздин жеке каалообузга эмес, *өнөктөшүбүздүн* талабына жараша болот. Эгерде секске карата болгон сенин мамилеӊ *сенин гана* талаптарыӊ менен каалоолоруӊа жараша болсо, анда демек, сен бул маселеге карата Кудайдын позициясы кандай экендигин билбейсиӊ. Ал биздин денебиз *башка адамга* ырахат бериш керек деп айтып жатат. Секс эркек үчүн зарыл нерсе, жаратылышынан ошондой, анан ал үйлөнгөн кезден баштап аялы анын ушул талабын канааттандырууга жоопкерчиликтүү. Эгерде аялдар өзүнүн бул милдетине тоотпостук менен мамиле кылышса, анда өз ара мамиледеги көп нерселер жоголот. Анан биз ойлогонубуздан да бир топ опурталдуураак болгон ар кандай азгырыктардын алдында коргоосуз болуп калабыз. Бул ар кимдин эле башына келиши мүмкүн, ошондуктан сенин жубайлык жашооӊ жана күйөөӊдүн жубайлык жашоосунун интимдик жагы сыйынууга муктаж. Көйгөйлөр пайда болгонго чейин эле, *алдын ала* сыйынып баштаган туура.

Эгерде күйөөӊ сага караганда секс менен көбүрөөк алектенгиси келсе, анда сыйын, Кудай сага бул жагынан өзгөрүүгө жардам берсин. Жубайлардын интимдик жашоосундагы эӊ татаал мезгил балдар кичинекей болуп, көп көӊүл бурууну жана көп камкордукту талап кылган кезде болору өз жеке тажрыйбамдан улам мага маалым. Акыры балдардын баарын уктатып болгон кезде, сен бутуӊду шилтөөгө алыӊ келбей, эртерээк эле уйкуга кирсем дегенден башканы ойлобой турган кезиӊде, күйөөӊдүн түнгө карата таптакыр башка пландары болгон болот. Сен чечкиндүүлүк менен: «Ал жөнүндө унут. Мен чарчадым»,- деп, күйөөӊдүн аракетин четке кагып койсоӊ да болот, же өзүӊдү кандай сезип тургандыгыӊды айтсаӊ *ал өзү эле:* «Эч нерсе эмес. Эс ал анда», деши мүмкүн, же аны күнөөлүү сезимге алып келип, же кыжырын келтире тургандай кылып анын кылыгына нараазыланганыӊды билдирсеӊ да болот. Бирок мен булардын баарынан жакшы болгон, башка бир төртүнчү вариантты таптым. Карап көрсөӊ, мүмкүн сага да пайдасы тийип калып жүрбөсүн.

Күйөөӊ сага өзүнүн каалоосун айта баштаганда көзүӊдү алайтып же үшкүрүнүп баштаба, анын ордуна: «Жакшы болот. Мага 15 (20 же канча…) мүнөт убакыт берчи»,- деп айт. Бул убакыттын ичинде өзүӊдү жагымдуураак кылып иретке келтиргенге аракеттен. Мисалы, душ кабыл ал, же эс алдыруучу ванна кабыл ал, денеӊди жыттуу ласьондор менен сүрүп же ага жаккан атырыӊдан себинип ал (ал атырды атайын ушундай учурлар үчүн сактап кой), чачыӊды тара, бир аз боенуп алсаӊ да болот, мисалы эриндериӊди жалтыратып. Ага жаккан ич кийимдериӊди кийип ал жана өзүӊдөгү жетишпеген жактарыӊ тууралуу тынчсызданба, ал жагына ал маани деле бербейт. Же келбеттеги кемчиликтерди жапкан, жакшынакай пеньюар кийип алсаӊ деле болот. Ошол эле учурда сыйын, Кудай сага күч жана энергия берсин, жүрөгүӊ күйөөӊө берилгендей болсун. Ушундай болуп күйөөӊдүн алдына келгениӊде ал жагымдуу таӊ калган абалда болуп, өзүнүн бекер күтпөгөндүгүнө ынанат. Кандай сонун өнөктөш боло аларыӊды көргөнүӊдө өзүӊө өзүӊ да таӊ каласыӊ жана өзүӊө өзүӊ абдан жагасыӊ, андан кийин экөөӊ теӊ бакытка балкып уйкуга киресиӊер. Ушул аз гана убакытты сарптоо силердин никеӊерге эӊ сонун жакшылыктарды алып келет.

Бирок аялы күйөөсүнүн бул мамилеге анчалык маани бербеген тоотпостугун көргөндө тескерисинче болуп калышы да мүмкүн. Мүмкүн, күйөөсү денелик, интелектуалдык же эмоционалдык пландабы, бир себептен улам аялына карата кызыгуусун жоготуп койгондур. Бирок, эркек киши айлар бою секске көӊүл бурбай жүрө берсе, бул жерде бир нерсе өз ордунда эмес. Ал мүмкүн денелик алсыздыктан, мүмкүн ийгиликсиздиктен, мүмкүн көӊүл калуудан же депрессиядан кыйналып жүргөндүр. Бул жерде сыйынуу жардам берет: ал көйгөйлөрдү жана аны чечүүнүн жолдорун көргөзүп берет. Эгерде зарылчылык болсо, адистердин жардамына кайрылса болот. Аягында бузулган психиканы, зыянга учураган ден соолукту калыбына келтирүүгө туура келген ажырашууну ойлогондон көрө бул арзан жана ыӊгайлуу болот. Бул кеселдер ар дайым никенин кыйрашы менен кошо жүрөт. Сени каардануу, ызалануу, аео сезимдеринин ээлеп алышына жол бербе. Дайыма ден соолугуӊ чыӊ жана жагымдуу болгонго аракеттен. Эгерде өзүӊ үчүн жана өз денеӊ үчүн кам көрүү сага кубаныч алып келбеген болсо деле, мунун баарын *күйөөӊ үчүн* жаса. *Ал* жакшы көргөн кийимдериӊди кий, чачыӊдын жасалгасын өзгөрт, жаӊыча болуп көрүнүүӊ менен аны таӊ калтырууга аракеттен. Дайыма жаӊы жана кызыктуу бол. Бир сөз менен айтканда, *аракеттенбей койбо.*

Никеде болуп туруп, секске маани бербей коюу жаман натыйжаларды алып келиши мүмкүн. Бул тууралуу эсиӊден чыгарба. Календарды карап туруп, физикалык мамилеӊерде көпкө чейин тыныгуу болуп кетишине жол бербе. Эгерде ушундай учур узакка созулуп кете турган болсо, Кудайдан мунун себебин көргөзүп беришин сурап, кырдаалды өзгөртүүгө аракеттен. Ошондой эле эсиӊде болсун: сексуалдык тазалык үчүн сыйынууга эч качан кеч болуп калбайт; өткөн жашооӊордо эмне болгон болсо да, эми ал эч кандай мааниге ээ эмес. Кээде жубайлардын никеге чейинки сексуалдык тажрыйбаларынан улам ушул жааттагы көйгөйлөр чыгат. Ошол эскерүүлөрдөн бошоноюн деп сыйын. Качан жүрөгүӊөр чындыкка ачылганда, тазаланып каласыӊар. Бардыгы сыйынуудан башталат. Жашооӊдун эӊ бир маанилүү болгон ушул жагы үчүн сыйынууга, Кудай берген ушул жөндөмдүүлүккө тоотпостук менен мамиле жасаба.

***Сыйынуу***

***Теӊирим,*** менин күйөөмдүн интимдик жашоосуна батаӊды бер жана аны күчкө толтур. Бузулган нерселерди калыбына келтир, эмне теӊ салмактуулукка муктаж болсо, теӊ салмактуулукка алып кел. Бизди апатиядан, көӊүл калуудан, бири-бирибизге нараазы болуудан, түйшүктөн, кекчилдиктен жана муздак көӊүл коштуктан сакта. Бири-бирибиз үчүн убакыт табууга, чын жүрөктөн ачык сүйлөшүүгө жана бири-бирибиздин муктаждыгыбызга ыклас менен караганга бизге жардам бер.

Биздин сексуалдык мамилебиз бардык жактан таза болсун, бир дагы ыпластык бизди азгырып кетпесин. Биздин акыл-оюбузду никеге чейин орун алган ар кандай сексуалдык тажрыйбалардан тазала; өткөн жашоодогу каталыктардын жүктөрүнөн бизди бошот. Жубайынын көзүнө чөп салууга алып бара турган ар кандай азгырыктардан бизди сакта. «Ар ким өз денесин ыйык жана таза сактай билсин үчүн», ар бирибиз «ойноштук кылуудан алыс» бололу (1 Тес. 4:3-4). Биз күйөөм экөөбүз башканы эмес, бири-бирибизди гана каалап туралы деп сыйынам. Күйөөм эч качан ырахатты башка жактан издебесин үчүн, мени дайыма жагымдуу жана сүйкүмдүү болууга үйрөт.

Күйөөмө кызмат кылуумда секс маанилүү аспект экендигин түшүнөм. Аны мен эч качан манипуляциянын (бирөөнү аргасыз кылып, өз каалоосун аткарттыруу) каражаты катары, өзүмчүлдүгүмдү канааттандыруу максатында колдонбоюн. Биздин никебиздин ушул маанилүү жагын Сага ишенип тапшырам, Теӊирим. Биз күйөөм экөөбүз дайыма бири-бирибизге жагып туралы жана ар бирибиз башкабыздан ар дайым кандайдыр бир жаӊы, жагымдуу нерсени таап тургандай кылып койчу. Сен кандай кылып көргүӊ келип жатса, биздин жашообуздун ушул жагын ошондой кылып койчу.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Ойноштук кылуудан качкыла. Адам кылган бардык күнөөлөр денеден тышкары болот, ал эми ойноштук кылган адам өз денесине каршы күнөө кылат. Же эмне, денеӊер силердин ичиӊерде жашаган Ыйык Рухтун ийбадатканасы экендигин, ал Рухту Кудайдан алганыӊарды жана өзүӊөрдүн өзүӊөргө таандык эмес

экениӊерди билбейсиӊерби?

Силер кымбат баада сатылып алынгансыӊар, ошондуктан Кудайды денеӊер менен да, рухуӊар менен да даӊктагыла, анткени анын баары Теӊирдики.

*1 Кор. 6:18-20*

Дене ойноштук кылуу үчүн эмес, Теӊир үчүн, Теӊир болсо дене үчүн.

*1 Кор. 6:13*

Өз көлмөӊдөгү, өз кудугуӊдагы суудан ич. Булактарыӊ көчөгө, агын сууларыӊ аянттарга акпасын. Алар жат кишиге эмес, бир гана сага таандык болсун. Булагыӊ баталуу болсун. Жаш кезде алган, маралдай сүйкүмдүү, жейрендей сулуу аялыӊ менен кубан. Анын төшү сени ар дайым канааттандырсын, анын махабаты менен дайыма ыракаттан.

*Накыл. 5:15-19*

**БЕШИНЧИ бөлүм**

**Анын назиктиги**

Күйөөсүнүн ага карата болгон мамилесинде жылуулук жок экендиги жөнүндө олуттуу түрдө күйөөсү менен сүйлөшүүнү чечкен кезде Том менен Петтинин үйлөнүп жашап жаткандарына бир нече жыл болуп калган эле. Том бардык жагынан эӊ мыкты күйөө болчу: алардын интимдик жашоосу да эӊ сонун болчу, бирок башка жагында жылуулук да, назиктик да жок эле. Том аялын сүйбөйт деп айтууга да болбойт, тескерисинче ал өз аялын абдан сүйөт. Том өзү балалык кезинде эркелетүүнү көргөн эмес, ушул себептен ал жубайына кантип өз сүйүүсүн билдирүүнү билчү эмес. Петти өзүн күнөөлүү сезип, күйөөсүнүн көӊүлүн ооруткусу келчү эмес, бирок ал дагы бала кезинде жулуулук жана эркелөө дегенди билбегендиктен, никедеги жашоодо мына ушуларга ал ушунчалык муктаж эле. Петти күйөөсүнө ар качан ушул тариздеги нараазылыгын билдирген кезде, ал оӊолууга аракеттенчү, бирок кайра эле баары баягы калыбына келип, бул абал экөөнүн теӊ көӊүлдөрүн чөктүрөр эле. Акыр аягында Петти үмүтүн жоготуп, жан-дүйнөсүндөгү боштукту сезе баштады. Ал мындан ары эч кандай жылуулуксуз жана эркелөөсүз кантип жашаарын билбей жатты, бирок Томду өзгөртүүгө карата эч кандай үмүт деле калган жок.

Акырында, бул кыйынчылыкты мындан ары көтөрө албастыгын сезген Петти өз көйгөйү тууралуу сыйынуу тобуна айтып, алардан өзү үчүн сыйынууну суранды. Топтогу эже-сиӊдилер жоопкерчиликтүүлүк менен ар жума сайын сыйынып жатышты жана Петти Кудайдын Руху анын жашоосуна киргендигин сезе баштады. Ал анын туура тамактанып, өзү эч качан маани бербей жүргөн физикалык көнүгүүлөр менен машыга башташы керектигин көргөздү. Кудайдын жол көрсөтүүсүнө тил алчаак болуу менен ал өзүн жакшы сезе баштап жана күйөөсү тарабынан назик жасалган мамилеге *татыктуу* экендигин түшүнө баштады. Ал өзүнүн каалоосу үчүн өзүн күнөөлүү сезгенден бошонушу керек болчу, анткени Теӊир да ал үчүн ушуну каалайт эле. Көп өтпөй Петти Кудай аны Том менен сүйлөшүүгө түртүп жатканын сезди. Бирок бул жолу бардыгы Ыйык Рухтун жетекчилиги астында болушу керек болчу, анткени ага карата Томдун мамилесинин кереметтүү түрдө өзгөрүшү үчүн Петти жана анын достору сыйынышкан болчу.

«Бул сүйлөшүү үчүн мага өзүмдөгү болгон күчтүн баарын жумшоого туура келди, - деп айтып берди ал мага кийинчерээк. – Мен бул сүйлөшүү ажырашуу менен бүтөт деп коркком. Баары ушунчалык тереӊдеп кеткендиктен, кырдаалды жөнгө салуу мүмкүн эместей болуп сезилген. Бирок Кудай мага ошол учурда керек болгон сүйүү сөздөрүн эсиме салды, анан ошол сүйлөшүү биздин никедеги эӊ сонун өзгөрүүнүн башаты болуп калды».

«Мага Петти: «Кымбаттуум, кантип ушундай артыкчылыктары толтура болгон сендей сонун адам, мен сүйгөн жана мен ишенген адам, мага ушундай муздак бойдон калышы мүмкүн?» - дегенде баары сынгандай болуп кетти»,- деп эскерет Том.

«Менин сөздөрүм аны сергилентип койду, - дейт Петти, - ага үмүт берип, дагы бир жолу аракеттенип көрүүгө бел байлатты».

Бул жолу Том башкача кылды. Ал бул көйгөй тууралуу сыйынуудагы досторуна айтканда, алар анын суроолоруна ошол замат көӊүл бурушту. Алар аны сыйынууда колдоп гана тим калышпастан, Петтиге бул же тигил формадагы назик мамилени күн сайын көргөзүп туруу тууралуу өз кеӊештерин беришти.

«Мен өзгөрүлүүнү каалагандыктан, муну туура кабыл алдым, - дейт Том. – Мен Петтини сүйөм, ошондуктан ага жараат алып келгим келбейт. Мен өзгөрүлгүм келди жана бул Ыйык Рухтун жетекчилиги менен гана мүмкүн болоорун билгем».

ПРАВЫЙ КОЛОНТИТУЛ Анын назиктиги

Күн сайын сыйынуу тобунан бирөө Томго телефон чалып: «Петти сенин ал үчүн кам көрүп жатканыӊды сезгендей кылып бүгүн ага эмне кылдыӊ?» - деп сурап жатышты. Алар өзүнүн назик көӊүл буруусун Петтиге кантип көрсөтүүнүн жолун айтып беришип жана кез-кезде Петтиден «Менин иштерим кандай болуп жатат?» - деп сурап турууну сунушташты. Ыйык Рухтун катышуусу болмоюнча, мунун бардыгы абдан чарчаткан нерседей болмок, бирок Томдун өзүн Теӊирдин эркине тапшырууга даяр тургандыгы анда кыжырдануунун пайда болушуна жол берген жок.

«Эми үйгө келер менен ал эӊ биринчи мени кучактап, өбөт, - деди Петти, жаркыраган жылмаюу менен. - Алгачкы беш жолку кучактоодон кийин мен өзүмдү жаӊы адамдай сезип калдым».

Том менен Петтиде болгон көйгөй сейрек көрүнүш эмес. Көптөгөн адамдар, ал тургай, ушунчалык Теӊирге берилген адамдар да жылуулук жана назиктик болбогон өлүк никеде жашашат. Бирок көптөгөн аялдар буга чыдап, унчукпай жүрө беришет, анткени күйөөлөрү аларды башка бардык жагынан канааттандырат. Бирок, Кудай жубайлык мамилеге минтип карбайт: «Күйөөсү аялына карата, аялы күйөөсүнө карата жубайлык милдетин аткарсын» (1 Кор. 7:3). «Кучактоочу убакыт бар» - дейт Библия (Нас. 3:5). Бул убакыт сен никеге тургандан кийин келет. Назик мамиле кылуу эркектер үчүн биринчи орунда турбайт, анткени алардын түшүнүгүндө көбүнчө секс менен назик мамиле экөө бир эле нерсе; ал эми аялдар күйөөсүнүн эркелетип туруусуна абдан курч муктаждыкта болушат. Эгерде сенин никеӊде мына ушул болбосо, анда сыйын, Ыйык Рух силердин жубайлык мамилеӊерди кайра жаратсын.

***Сыйынуу***

***Теӊирим***, менин күйөөм менен болгон мамилебизде дайыма назиктик болсун деп сыйынам. Бизге өзүнүкүн туура көрүүдөн, жалкоолуктан бошонууга жана өз сүйүүбүздү бири-бирибизге ачык билдирүүгө жардам бер. Биз бири-бирибизди сүйүп жана бааларыбызды бири-бирибизге кантип көргөзүшүбүз керектигин үйрөт. Күн сайын бири-бирибизге көӊүл буруп, назик мамиле жасаганды бизге эскертип тур. Биздин муздактыктан, көӊүл коштуктан, унчукпай жүрө берүүдөн кутулушубузга жардам бер; бири-бирибизге жылуулук, сүйүү бергенди жана тамшанып турууну үйрөт. Биздин өзгөрүлүшүбүзгө жана руханий өсүшүбүзгө тоскоол болгон бардык нерсени талкалап сал. Эгерде бирибиз башкабызга карата көбүрөөк назик мамиледе болсок, анда биздин никебизде теӊ салмактуулукту орнот.

Эгерде биздин бири-бирибизге карата муздактыгыбыз балдарыбызга, алардын никеге карата болгон мамилесине тескери таасирин тийгизип, же жубайлар катары биздин мамилебиз аларда туура эмес ойду жараткан болсо, эми аларга жакшы үлгү болуп калышыбыз үчүн оӊолушубузга жардам бер. Бизге өз каталыктарыбызды тайманбастан моюнга алып, жашообузду өзгөртүүгө карата өз каалообузду ишке ашырганды үйрөт.

Ылайым түйшүк менен кол бошобогондук биздин бири-бирибизге болгон кызыгуубуздун жоголушуна себепкер болбосун; ылайым биз эч качан бири-бирибизди өз түшүнүгү менен эле өзүнчө жүргөн бирөө деп кабыл албайлы; ылайым биздин бири-бирибизге назик мамиле жасообуз эч качан оордук алып келбесин. Сүйүүнү билдирүүнүн бул ыкмасы биздин никени дагы да бекемдегендей кылчы. Биз дайыма ыйык «өбүшүү менен саламдашалы» (1Пет. 5:14) деп сыйынам. Убакыттар аркылуу сынала турган өзгөрүлүүнү Ыйык Рухтун күчү гана ишке ашыра ала тургандыгын билем. Мен бардыгында Сага таянам жана Сенден суранам: Сага биздин кандай жубайлар болгонубузду көрүү жакса, ошондой күйөө жана аял болууга жардам бер.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Ошентип, эгерде силерде Машайактан келген кандайдыр бир сооронуу, кандайдыр бир сүйүү кубанычы, Рух менен болгон кандайдыр бир баарлашуу, кандайдыр бир кайрымдуулук жана боорукердик бар болсо, анда мени кубанткыла: бир ойго, ошол эле сүйүүгө ээ болгула, ынтымактуу жана бир пикирдүү болгула.

*Флп. 2:1-2*

Ошол сыяктуу эле күйөөлөр да аялдарын өздөрүнүн денесин сүйгөндөй сүйүшү керек. Аялын сүйгөн адам өзүн сүйөт. Анткени эч ким эч качан өзүнүн денесин жек көрбөйт, тескерисинче, Машайак Жыйын үчүн кам көргөн сыяктуу, өз денесин азыктандырат, жылытат.

*Эф. 5:28-29*

Ар кимиӊ өзүӊдү гана эмес, өзгөнү да ойло.

*Флп. 2:4*

Сүйгөн жигитимдин сол колу менин башымдын астында,

ал эми оӊ колу менен мени кучактайт.

*Ырд. 2:6*

Ар бир адам өзүн эле эмес, өзгөнү да ойлосун.

*1 Кор. 10:24*

**Алтынчы бөлүм**

**Анын кумарлары**

Никебиздин алгачкы күнүнөн тартып эле мен Кудайдан Майкл экөөбүздү ар кандай азгырыктардан сакта деп сурангам. Бул ошол сыйынуулардын жыйынтыгы болдубу же жокпу билбейм, биз ар дайым өзүбүздү тазалыкта сактоого аракеттендик, эч кимибиз бир да жолу бири-бирибизге шектенүүгө жол берген жокпуз. Экөө теӊ маанилүү болгондугуна карабастан, мында биздин адамдык аракеттерибиз эмес, Кудайдын биздин никени коргогондугу бир топ чоӊ роль ойногондугуна ишенем.

Мен жашоолорунан бузуктук орун алган бир нече түгөйлөрдү билчү элем. Бирок аялдарынын сыйынууга каалоосу болгондугунан жана күйөөлөрүнүн өзгөрүлүү үчүн, өз никесин сактап калуу үчүн өз жүрөгүн Кудайга ачууга каалоосу болгондугунан улам, ал никелер азыр бузулбастан, гүлдөп жашап жатышат. Мындай кереметти бир гана кайра жаратуучу күчкө ээ болгон Ыйык Рух менен биргеликтеги момун жүрөктүн сыйынуусу гана кылууга жөндөмдүү.

Менин бир таанышымдын күйөөсү алар ажырашканга чейин эле бир нече жолу аны алмаштырып кеткен - көзүнө чөп салган. Болгондо да дайыма өз аялынын эӊ жакшы курбулары менен ошондой окуя болчу. Мен ал өз «курбуларын» эмненин жетекчилигинде тандайт болду экен деп кызыктым. Бирок мен анын жүрөгү Кудайга канчалык деӊгээлде берилгендиги жана сыйынууга канчалык түрдө олуттуу караары тууралуу бир да жолу сурап көргөн эмесмин. Анын сыйынарын билчүмүн. Бирок Ыйык Рухтун үнүн уккусу келбеген жүрөк, ал үчүн канча жолу сыйынса да өзгөрүлбөйт.

ПРАВЫЙ КОЛОНТИТУЛ Анын кумарлары

Азгырык бизди бардык жерде коштоп жүрөт, бирок биздин күйөөлөрүбүз бул же тигил азгырыктан толук корголгон деп айтуу наадандыкка жатмак. Ыйык Китеп: «…Адамдын …көзү тойбойт» (Накыл. 27:20) деп айтат. Эгерде ушундай боло турган болсо, анда азгырыктын мүмкүн болушу дайыма чындык, ошондуктан биз ар дайым сергек болушубуз керек. Бирөөлөр аракка, баӊгиликке азгырылат, башкалары акча менен бийликке суусашат, дагы башкалары болсо сугалактык менен күнөөгө батышат же порнографияга азгырылышат. Душман биздин алсыз жерибизди билип алат да, анан бизге тузак жаят. Маселе биздин жолубузда азгырыктар кездешеби же жокпу анда эмес, кептин баары ошол азгырык менен кез келген кезибизде биз өзүбүздү кандай кармаганыбызда. Мен мындай кырдаал үчүн бир гана каражатты сунуш кыла алам, ал каражат – сыйынуу. Мүмкүн сыйынуу адам өзү чечим чыгарып койгон нерседен аны коргоп кала албастыр, бирок ал азгырыктын үнүн басып жана анын чабуулдарына каршы турууну күчөтөт. Ал адамга туура тандоо жолун көргөзүп берет.

Библияда айтылгандай, бизди Кудай азгырбайт, бизди азгырган нерсе – биздин өзүбүздүн эле *каалоолорубуз*. Так *ошолор* бизди күнөөгө жетелейт жана акыр аягында бизди талкалайт. Бирок «Сыноолорду башынан өткөрүп жаткан адам бактылуу. Анткени сыноодон өткөндөн кийин, ал адам Теӊир өзүн сүйгөндөргө убада кылган өмүр таажысын алат» (Жкп. 1:12). Биздин сыноолордон өтүп кеткенибиз Кудайга жагат, анткени ал бизге батасын бергиси келет. Ошентсе да Ал, биз денебиздин кумарын эмес, Анын жолун тандоо үчүн, Ага ишенебизби же жокпу ошону билгиси келет. Эгерде биз бүткүл жаныбыз менен Ага жардам сурап кайрылып жана Аны издесек, Ал дайыма бизге жол көрсөтүп берет.

Жагымсыз абал пайда болгондон *мурда эле* сыйына баштоо зарыл. Ыйса өзүнүн шакирттерине: «Азгырылып кетпеш үчүн сыйынгыла» деп айткан (Лк. 22:40). Сергек болуу керек, анткени «…Рух сергек, дене алсыз» (Мк. 14:38). Эгерде сенин күйөөӊ азгырык менен күрөшүү учурун башынан өткөрүп жаткан болсо, анда ал баарын ачык-айкын бөлүшүп, сыйынуу ал үчүн эӊ чоӊ колдоо болушу үчүн анын чыныгы, Кудайга ишенген достору болсун деп сыйын. Кудай алдында жана Кудайга ишенген адамдардын алдында чын жүрөктөн эмне болуп жатканын моюнга алуу азгырыктын күчүн максималдык түрдө алсыратат. Тилекке каршы, көптөгөн эркектер өзү кабылган азгырыктар тууралуу анчалык айткысы келе бербейт, ошонусу менен алар өздөрүнүн азгырыктардан коргонуу мүмкүнчүлүгүнөн ажырап калышат.

Бардык сыйынууларга карабастан күйөөӊ азгырыкка багынып калган болсо да, өзүӊдү күнөөлөбө, анткени чечимди ал кабыл алды. Ал тандады, анан рухтун жолу менен эмес дененин каалаган жолу менен кетти. «Мен болсо муну айтамын: Ыйык Рухтун жетеги менен жашагыла, ошондо денеӊердин күнөөлүү каалоолорун аткарбайсыӊар. Анткени күнөөкөр табияттын каалоолору Рухка, Рухтун каалоолору болсо күнөөкөр табиятка каршы. Алар бири-бирине каршы, ошондуктан силер өзүӊөр каалаганды жасабайсыӊар» (Гал. 5:16-17). Күйөөӊ үчүн сыйынганды эч качан токтотпо. Ал канча жолу азгырыкка жетеленип кетсе да, Кудай аны кантип куткарып калаарды билери эсиӊде болсун, сен болсо Теӊирдин эрки боюнча күйөөӊө куткарыла турган жолду тапканга жардам бере аласыӊ. Эгерде сенин никеӊ мындай коркунучтан алыс болсо, Кудайга ыраазычылык билдирип, мындан кийин да эч нерсе өзгөрүлбөсүн деп сыйын.

***Сыйынуу***

***Теӊирим,*** мен Сага күйөөмө жолунда кездешкен ар кандай азгырыкка каршы турууга күч бер деп сыйынам. Алар анын жүрөгүнө жетип, ишке ашып кетпесин үчүн, аны татыксыз ойлордон арылт. Анын азгырылып кетишине жол бербе, аны бузуктуктан, порнографиядан, баӊгиликтен, аракечтиктен, соргоктуктан жана кумар оюндарынан алыс кыл. Аны айрыкча (азгырыктын кайсынысы экенин ачык айт) сакта. Ал кайсы жерде алсыз болсо, ошол жерде анын рухун бекемде. өтө алгыс чептей болуп сезилген жашоодогу кыйынчылыктарды жеӊүүгө ага күч бер. Ылайым ал: «Мен өзүмдүн көз алдыма кереги жок буюмдарды койбойм. Кылмыш ишти жек көрөм, ал мага жабышпайт» (Заб. 100:3) деп жарыяласын.

Атаке, Сен: «өз рухун башкара албаган адам талкалаган, чепсиз шаарга окшош» (Накыл. 25:28) деп айткансыӊ. Мен аны (күйөөӊдүн аты) жамандыктын күчү талкалабасын, бирок Сенин күчүӊ сактасын деп сыйынам, Теӊир. Анын айланасына коргоочу дубалдарыӊды тургуз. Аны өзүӊдүн Рухуӊа толтур жана Сенден болбогон бардык нерсени андан алыстатып сал. Анын эркин бекемде жана ал үчүн азгырык боло турган бардык нерсеге каршы турууга аны үйрөт. Ылайым ал «жамандыктан баш тартып» жана «жакшылык кылууга умтулсун» (Рим. 12:9). Аны азгырыктардан сакта, аларга каршы турууга эр жүрөктүүлүк, кайрат бер. Ага дененин калоосун эмес, рухтун каалоосун аткарууну үйрөт.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Азгырылып жатканда, эч ким: «Кудай мени азгырып жатат»,- деп айтпасын. Анткени Кудай жамандыкка азгырылбайт жана эч кимди азгырбайт. Тескерисинче, ар ким өзүнүн кумарына берилип, алданып азгырылат. Кумар түйүлүп, күнөө туулат. Ал эми кылынган күнөө өлүмгө дуушар кылат.

*Жкп. 1:13-15*

Силер адам баласынын башына келе турган эле сыноолорго туш болдуӊар. Кудай ишенимдүү, Ал силердин көтөрө алгыс сыноо менен сыналышыӊарга жол бербейт. Сыноону көтөрө алышыӊар үчүн, сыноо учурунда чыгуу жолун да берет.

*1 Кор. 10:13*

Шапар тебүүнү жана ичкиликти, аял (эркек) жандуулукту жана бузуктукту, уруш-талашты жана көрө албастыкты калтырып, күндүз жүргөн сыяктуу, өзүбүздү жакшы алып жүрөлү. Теӊирибиз Ыйса Машайак менен тыгыз байланышта болгула. Денеге кам көрүүнү кумарга айландырбагыла.

*Рим. 13:13-14*

Ал эми баюуну каалагандар азгырылып, торго түшүшөт; кырсыкка жана өлүмгө дуушар кыла турган, көптөгөн акылсыз, зыяндуу кумарларга батышат.

*1 Тим. 6:9*

Күнөөкөр табияттын иштери болсо белгилүү, алар: ойноштук кылуу, нике бузуу, ыпыластык, адепсиздик, бутка табынуу, сыйкырчылык кылуу, касташуу, чыр-чатак, көрө албастык, ачуулануу, уруш-талаш, келишпестик, жалган окутуу, жек көрүү, киши өлтүрүү, аракечтик, шапар тебүү жана башка ушул сыяктуулар. Силерге мурда эскерткенимдей эле, дагы да эскертемин: мындай кылуучулар Кудайдын Падышачылыгын мурасташпайт.

*Гал. 5:19-21*

**Жетинчи бөлүм**

**Анын шектенүүсү**

Мен мурда күйөөмдүн көӊүлүнүн чөгүп кеткен учурлары анын артисттик темпераменттеринин өзгөчөлүктөрү менен байланышат деп ойлочумун. Билесиӊерби, чыгармачыл адам кандай болот: бир туруп эле шайыр жана эч нерсе ойлонбогон абалда болуп калат, бир туруп эле бүркөлгөн, чөккөн, басынган абалда болуп калат. Күйөөм муӊайган абалда болгондо: аны өзүн колунан эч нерсе келбеген, эч нерсеге турбаган, өз ишин эптей албаган адам деп ойлогон ойлор ээлеп алчу. Минтип ойлогонго эч кандай реалдуу негиздер деле жок болчу, ал эми жогорудагыдай ойлор болсо ага абдан ийгиликтүү болуп, чыгармачылыгынын жемишин жеп турган кезинде деле келе берчү. Анын табиятындагы аны кыйнап жаткан шектенүүлөрдүн болушун: «Ал өзү болгону ушундай» деп эсептеп тим койбош керектигин мен дароо түшүнгөн эмесмин. Мен ошондой эле, Майкл өзүнүн капаланткан ойлору менен күрөшүүдө жалгыз калбашы керектигин түшүндүм. Эгерде ал жана мен бир бүтүндүк болсок, анда ага карата болгон ар кандай чабуул мага да каршы болгон чабуул катары болуп, анан мен ишенимдүүлүк менен: «Менин күйөөм *Кудайдын* үнүн угуп жаткан жок – бул душмандын үнү. Мен душмандын күйөөмдү кантип кыйнап жатканын жана биздин жашообузду кантип кыйратып жатканын көрүп карап тура албайм» деп айта алмакмын.

ПРАВЫЙ КОЛОНТИТУЛ Анын шектенүүсү

Мен өзүмдүн экспериментимди жүргүзүп, «шайтандын айла-амалдарына каршы турууну…» чечтим (Эф. 6:11). Кандай болгон күндө да, Библия бизге сыйынууну буйруйт: «Жалынуу жана сурануу менен, бардык учурда рухтун жетеги менен сыйынгыла. Дайыма сергек болуп, туруктуулук менен сыйынгыла, бардык ыйыктар үчүн...» (Эф. 6:18). Бул жерде «бардык ыйыктар үчүн» деген сөз аркылуу алардын нравалык мүнөзүн эмес, алардын категориясын түшүнүшүбүз керек, бул категорияга менин күйөөм да кирет.

Көптөгөн айлар бою ал үчүн арачылык кылып сыйынуулардын жыйынтыгы мен таӊ каларлык болгондугун айткым келет: Майкл өз ойлорунун агымын башкарганды үйрөндү, андан да кызыгы, сыйынуунун натыйжасында душмандын планы ишке ашканга чейин эле, талкаланып калып жатты. Күйөөм менин сыйынууларымдын жоопторун канчалык көбүрөөк көргөн сайын, анын ойлорун ээлеп алган калптардын келип чыгышын ошончолук жакшыраак түшүнө баштады, анан албетте, ал калптарга карата болгон ишеними да азая баштады.

Лекцияларды окуу менен көптөгөн өлкөлөрдү кыдырып жүрүп, коомдун ар кандай катмарындагы көптөгөн аялдар менен сүйлөшүү аркылуу, бул проблема ушунчалык актуалдуу экендигине таӊ калдым. Чынынында, бул алардын күйөөлөрүнүн темпаременттерине (*темпаремент - тышкы чөйрөнүн таасирине кишинин сезимдүүлүгү*. Котор.эск) же жашоодогу кырдаалдарына деле байланыштуу эмес болчу, анткени, алардын ар бири келип чыгышы жагынан окшош болгон шектенүүлөргө курчалган эле. Аягында, мен ар бир эле эркектин ал үчүн Кудай даярдап койгон нерселерди жок кылууга аракеттенип турган душманы бар экендигине көзүм жетти. Аялдарга деле ошол эле душман кол салып турат, бирок көпчүлүк учурларда эркектер аялдарга караганда да көбүрөөк ызаланма келишет. Ал тургай, эӊ бир күчтүү эркек деле көйгөйлөрдүн жүгүнүн астында майышып, таптакыр айласы түгөнүп же аны Кудайдан алыстатып кете турган жолго түшүп калышы да мүмкүн. Ал эркек да анын жашоосунда пайда болгон жагымсыздыктын чечилиши таптакыр мүмкүн эмес деп ишендирген шайтандын тузагынын жайылып тургандыгын дайыма эле көрө албайт. Анын башында: «үмүт жок», «баары жаман», «бүттү кыйрады», «мүмкүн эмес» «баары бүттү», «аракет кылып эмне кереги бар?» деген ойлор уялап алат. Анын аялы болсо, күйөөсү чындыкты калптан айырмалап билсин жана ушул калп сөздөрдүн ордуна ал: «үмүт», «гүлдөө», «мүмкүнчүлүк бар», «ийгилик», «жаӊы башталыш» деген башка ойлорду ойлоп жана алардын *Кудайдан* экендигин билсин деп сыйына алат.

Сенин күйөөӊдүн акыл-эсине каршы чабуул коюп жаткан шайтандын калпына каршы эӊ күчтүү куралдар: *Кудайдын Сөзү жана Кудайды даӊктоо.* «Себеби Кудайдын Сөзү тирүү жана таасирдүү, кош миздүү ар кандай кылычтан курч: ал жандан рухту ажыратып, муунга чейин, сөөктүн чучугуна чейин жетет, *жүрөктөгү ойлорду, ниетти соттойт*» (Эвр. 4:12 курсив менен жазылган менин сөзүм). Качан сен Кудайдын сөзүн жарыялай баштаганыӊда, ушул сөздөрдөн улам өз күчүн жогото баштаган калпты көрө баштайсыӊ. Эгерде сенин күйөөӊ муну өз алдынча кылууга алы жетпесе, анда сен ал үчүн сыйынууда Кудайдын Сөздөрүн жарыялай аласыӊ, анан керектүү натыйжаны көрө аласыӊ. Мен көп жолу ушундай кылганмын жана менин күйөөм анда болуп өткөн өзгөрүүлөр тууралуу күбөлүк кыла алат. Мен дайыма Майклга Кудай ага коркунучту эмес, бирок күчтү, сүйүүнү жана *сергек ой жүгүртүүнү* бергендигин эскертип турамын (2Тим. 1:7). Мен ага сергек ой жүгүртүүлөр аны эч качан таштабасын деп сыйынып тураарымды айтып турам.

Ошондой эле, Кудайды даӊктоо дагы эӊ күчтүү курал болуп саналат. Качан биз Ага даӊкты бергенибизде, биз Анын катышуусунда болобуз, Анын катышуусунун болушу биздин жашообузду түп-тамырынан бери өзгөртөт. «Анткени алар Кудайды таанып-билип туруп, Аны Кудай катары даӊкташкан жок, Ага ыраазычылык билдиришкен жок, тескерисинче, куру кыялдарга батышты, алардын эч нерсени түшүнбөгөн жүрөктөрү караӊгылады» (Рим. 1:21). Эгерде Сенин күйөөӊдү капалуу ойлор ээлеп алышын каалабасаӊ, анда анын акыл-эсинин тазалыгы жана сергектиги үчүн Кудайга даӊкты бер, ошондо ал өзүнүн алсыздыктарын ачык-айкын көрө алат да, анан аларды оӊдойт.

Депрессия, ачуу-ыза, каардануу, коркунуч, оолактоо, жалгыздык, кыжырдануу, азгырыктардын алдындагы алсыздык, ар кандай нервдин оорулары - ушул кеселдердин бардыгы алгач башта пайда болот. Эгерде өз ойлоруӊду башкарганды үйрөнбөсөӊ, сени алар башкарып алышат. Анткени, Кудай бизди бардык эле ойлорду чындык катары кабыл ала бербегиле деп үйрөтөт. «Мен баш ийбеген, жаман жол менен жүргөн, өз ойлору менен жүргөн элге… бир күн бою колумду сунуп турдум» (Ыш. 65:2). Биз «Машайактын акылына» (1 Кор. 2:16) ээ болушубуз үчүн, Ал Анын ойлору биздин ойлорубуз болуп калышын каалайт. Келгиле анда, биздин күйөөлөрүбүз Машайактын акылына ээ болсун жана өздөрүнүн ар кандай ойлорун Кудайга тил алчаактыкка баш ийдирсин деп сыйыналы. Кимге ушундай сыйынуу керек эмес?

***Сыйынуу***

***Теӊирим,*** мен Сага күйөөмдүн акыл-эсин корго деп сыйынам. Сен буйругандай менин күйөөмдү өз ойлорунун баарын Сага тил алчаактыкка баш ийдиргенге жана Сенин үнүӊдү башка үндөрдөн айырмалаганга үйрөтүп, аны шайтандын калптарынан корго. Ал Сенин сөзүӊө, Сенин чындыгыӊа суусап тургандай болсун жана туура эмес ойлорду аӊдап билсин. Ага калпка каршы турганга күч бер. Ал Машайактын акылына ээ экендигин ага эскертип тур. Эгерде душман менин күйөөмдү адаштыра турган болсо, мен душманды күйөөмдүн акыл-эсин тазалоого жөндөмдүү болгон Ыйык Рухтун күчү менен кууп жиберем. Теӊир, Сен мага «…душмандын бардык күчүн тебелеп таштагыдай…» (Лк. 10:19) бийлик бергенсиӊ. Ошол бийлик менен мен күйөөмдүн жашоосунан калптын бардык жиндерин кууймун. Мен билем, Кудайым ага (күйөөӊдүн аты) өз жашоосунда сергек акыл жана айкын аяндарды берген. Ылайым аны эч качан ыпылас, күнөөкөр, жаман ойлор булгабасын, анын акыл-эси жаӊыланып, Кудайдын пайдалуу, жагымдуу жана жеткилеӊ эркин күбөлөндүргөндөй болсун (Рим. 12:2).

Ага «Теӊир менен жана Анын кудурети менен бекемделүүгө» (Эф. 6:10) жардам бер; ал эч нерсе үчүн тынчсызданбасын, бирок анын жүрөгүн жана ойлорун ар кандай акылдан жогору болгон Сенин күчүӊ сактасын үчүн, ал дайыма сыйынууда жана суранууда ыраазычылык менен жүрөгүнүн каалоосун Сенин алдыӊда ачып берсин (Флп. 4:6-7). Анан акыр аягында, ылайым ал дайыма эмне чындык, эмне адилет, эмне таза, эмне сүйүүгө толгон болсо, эмне татыктуу болуп, мактоого арзыса, ошол жөнүндө ойлосун (Флп. 4:8).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Бул дүйнөдө жашап жатканыбыз менен, адамдык кылып күрөшпөйбүз. Анткени күрөшө турган куралдарыбыз адамдык куралдар эмес, алар - чептерди талкалаган Кудайдын күчүнө ээ куралдар. Алар менен биз Кудайды таанып билүүгө каршы турган ар кандай ойлорду, менменсинүүчүлүктү талкалайбыз жана ар кандай ой жүгүртүүлөрдү Машайакка тил алдыруу үчүн туткундайбыз.

*2Кор. 10:3-5*

Күнөөкөр табияттын каалоосу жөнүндө ойлоо өлүмгө дуушар кылат, Рухтун каалоосу жөнүндө ойлоо өмүр жана тынчтык берет.

*Рим. 8:6*

Бирок дене мүчөлөрүмдө башка мыйзам бар экенин көрүп жатам. Бул да менин акылым кабыл алган мыйзамга каршы турат жана мени дене мүчөлөрүм баш ийбеген күнөөнүн мыйзамына туткун кылып жатат.

*Рим. 7:23*

…Ошентип, акылым менен Кудайдын мыйзамына, ал эми күнөөкөр табиятым менен күнөөнүн мыйзамына кызмат кылып жатам.

*Рим. 7:25*

Кудай-Теӊириӊди чын жүрөгүӊ менен, бүт жан-дилиӊ менен, бүт түшүнүгүӊ менен жана бардык күч-кубатыӊ менен сүй! …

*Мк. 12:30*

**Сегизинчи бөлүм**

**Анын коркунучу**

Бул дүйнөдө бизге көп эле нерселер коркунуч туудуруп турат, муну наадандар гана танат. Эгерде коркунуч бизди ээлеп ала турган болсо, анда биз анын кулу болуп калабыз. Эркектер да коркунучтун жеми болуп калган кездери сейрек эмес. Анткени аларды көбүнчө буга окшогон суроолор кыйнайт: «А мүмкүн...?» деген. «А мүмкүн мен жетишерлик акча иштеп таппай калсамчы...?»; «мүмкүн менин аялым же балдарым менен бир деме болсочу…?»; «мүмкүн мен айыкпас оору менен ооруп калсамчы…?»; « мүмкүн менин бизнесим кыйрап калсачы…?»; «мүмкүн мен жакшы ата боло албай калсамчы…?»; «а эгерде мен майып болуп калып, анан үй-бүлөмдү бага албай калсамчы…?»; «а мүмкүн кимдир бирөө мени кысымга алып же коркута баштасачы…?»; «мүмкүн мен аварияга дуушар болуп калсамчы…?»; «эгерде мен өлүп калсам, туугандарым кандай абалда болушат…?». Коркунуч адамды ээлеп алып (Заб. 47:7), аны жок кылат (Заб. 77:33). Эгерде адамды «…чоӊ коркунуч баскан» болсо (Лк. 8:37), ал Кудай менен байланышты жоготуп коет жана Анын жеткилеӊ эркин көрө албай калат.

Майкл экөөбүздүн үйлөнгөнүбүздүн экинчи жылы биз кайтаруучубуз Жек Хейфорд жана анын аялы Анна, ошондой эле жыйыныбыздагы кичинекей топ менен Италия, Греция жана Израилге саякатка жөнөдүк. Майкл дайыма каалоосу жок эле саякаттачу жана Грецияга келген кезибизде, ал ушунчалык капаланган абалга келип калган. Жетишерлик эле чарчагандай бир нече күн өткөндөн кийин, бир күнү кечинде ал мындайча жалбара баштады:

- Мен мындан ары чыдай албайм. Мен мындан ары бул жерде боло албайм.

- Эмнеден коркуп жатасыӊ? – деп сурадым.

- Эгерде токтоосуз түрдө үйгө кайтпасам, менин бүткүл жашоом кыйрап калчудай сезип жатам.

Кеч болуп калгандыгына карабастан, мен кайтаруучу Жекке телефон чалып, эртеӊ эрте менен биз кетерибиз тууралуу кабарладым. Болду – болбоду кайтаруучу төшөккө жатып алган болушу керек эле, бирок ал:

- Азыр мен силерге барам,- деп айтты.

Ал бизге келген кезде Майкл ага бүт баарын ачык айтты. Кайтаруучу Жек аны кучактап алып, Асмандагы Ата аны кандай гана улуу сүйүү менен сүйөрү тууралуу айтып жатты.

- Сен – Кудайдын баласысыӊ,- деди ал. - Сени сүйгөн, кудуреттүү Атаӊдын көз алдында турганыӊда эч нерседен коркпошуӊ керек.

Кайтаруучу Жек Майклга асмандан келип жаткан сүйүүнү сезсин деп сыйынды. Анан Кудайдын ушундай жөнөкөй гана ырайымынын болушу, Майкл үчүн чоӊ аян болду. Ушундан кийин ал коркунучту жеӊип, топтогулар менен чогуу саякаттын аягына чейин калды. Калып калганы деле жакшы болду, Иерусалимде менин боюма бүтүп, тогуз айдан кийин уулубуз Кристофер төрөлдү, болгондо да кайтаруучу Жектин туулган күнүндө. Эгерде коркунучтун бизди башкарып алышына жол бербей турган болсок, биздин башыбыздан эӊ сонун нерселер өтөт.

Башыӊа кандайдыр бир сени чоочуткан ойлор келип жана кандайдыр бир так проблеманын чечилиши үчүн сени мажбурлаган учур менен, сенин эркиӊди майтарып, жабыркаткан коркунуч сезиминин ортосунда эӊ чоӊ айырма бар. Албетте, сен күйөөӊдүн жүрөгү Ыйык Рухка толуп турушун каалайсыӊ, бирок анын ордуна баарын кыйратуучу коркунучтун жинине толуп калган болсо, анда сен кийлигише албай каласыӊ. «Бирок силерге кимден коркушуӊар керектигин айтайын: өлтүргөндөн кийин оттуу көлгө түшүрө ала турган Кудайдан корккула!» (Лк. 12:5). Биз ээ боло турган бир гана коркунуч, бул – Кудайдан коркуу.

ПРАВЫЙ КОЛОНТИТУЛ Анын коркунучу

Эгерде сенде Теӊирдин алдындагы коркунуч болсо, анда Кудай сени душмандан куткарууну убада кылат (2Пад. 17:39), сени жамандыктан коргойт (Накыл. 16:6), Анын көзү сенин үстүӊдө болот (Заб. 32:18), сага өз ырайымын көргөзөт (Лк. 1:50), сага байлык жана даӊк берет (Накыл. 22:4), сенин жашооӊо керектүү болгон бардык нерсе менен камсыз кылат (Заб. 33:10), сага өз келишимин ачып берет (Заб. 24:14), сенин балдарыӊа жана неберелериӊе батасын берет (Заб. 102:18), сага бекем үмүт берет (Накыл. 14:26), сенин жашооӊду тынчтыкка бөлөйт (Накыл. 19:23), сени узак өмүр менен жалгайт (Накыл. 10:27) жана сенин жүрөгүӊдүн каалоосун аткарат (Заб. 144:19). Дагы эмне кылса болот? Теӊирдин жагымдуу жана жеткилеӊ сүйүүсү сенин күйөөӊдү курчасын жана аны бардык коркунучтардан бошотсун деп сыйын.

***Сыйынуу***

*Теӊирим,* Сен өз Сөзүӊдө: «Сүйүүдө коркунуч жок. Тескерисинче, жеткилеӊ сүйүү коркунучту жок кылат, корккон адам кыйналат. Корккон адамдын ичиндеги сүйүү жеткилеӊ эмес» (1 Жкн. 4:18) деп айткансыӊ. Анын үстүнөн эч кандай коркунуч бийлебесин үчүн, менин күйөөмдү Сендеги сүйүүдө бекемдешиӊди суранам. Мен билем, Сен ага коркунучтун рухун эмес, күчтү, сүйүүнү жана сергек рухту бергенсиӊ (2 Тим. 1:7). Мен Ыйса Машайактын ысымынан сыйынам, менин күйөөмдүн үстүнөн мындан ары коркунуч башкарбасын. Ылайым Сенин Сөзүӊ анын табиятынын ар бир клеткасына кирип, аны Сенин сүйүүӊ баарынан чоӊ, ченелгис экендигине жана аны бул сүйүүдөн эч ким ажырата албастыгына ишендирсин.

Мен Сенден суранам: ага сүйүүсү эч качан алдабаган, кудурети ченелбеген, теӊдешсиз жана жанында болгондо эч нерседен коркпой турган Сендеги Атаны көрүүгө жардам берчи. Аны талкалоочу коркунучтардан куткарып, башка, Теӊирден болгон коркунучка толтурчу (Жер. 32:40). Аны Сенин жолуӊа салып койчу, Теӊир. Ага «Сенин чындыгыӊда жүрүүгө» жардам берчи. Анын жүрөгүн «Сенин ысымыӊдагы коркунучта» бекемдечи (Заб. 85:11). Ал адамдардын алдында коркпостон, ишенимдүү түрдө, тайманбай: «Теӊир менин жардамчым, ошондуктан мен коркпойм, адам мага эмне кыла алат?» (Эвр. 13:6), «Сенде өзүӊдөн корккондор үчүн сактап койгон …жакшы нерселер көп» (Заб. 30:20) деп айта алсын.

Мен ага (күйөөӊдүн аты): «Бекем бол, коркпогун. Мына, сенин Кудайыӊ келет, Ал өч алыш үчүн келет, жазалоочу Кудай келип, сени куткарат» (Ыш. 35:4). «Сен акыйкаттык менен бекемделесиӊ, эзүүдөн алыс болосуӊ, анткени сен корко турган эч нерсе жок, коркунучтан да коркпойсуӊ, анткени ал сага жакын жолобойт» (Ыш. 54:14). «Түнкү коркунучтардан, күндүзгү учкан жебелерден, караӊгылыкта жүргөн каргашадан, чак түштө кырган жугуштуу оорудан коркпойсуӊ» (Заб. 90:5-6) деп айтам. Ылайым сени «Теӊирдин Руху, даанышмандык жана акылмандык руху, билим жана Теӊирден коркуу руху» каптасын жана сен «Теӊирден коркуу» рухуна тол (Ыш. 11:2-3).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Теӊирдин периштеси Кудайдан корккондорду курчап турат, аларды куткарат.

*Заб. 33:8*

Мен Теӊирди издедим, ошондо Ал мени угуп, бардык коркунучтан куткарды.

*Заб. 33:5*

Өлүм көлөкөсүнүн өрөөнүндө жүрсөм да, жамандыктан коркпойм, анткени Сен мени мененсиӊ. Сенин бийлик таягыӊ менен койчу таягыӊ жанымды тынчтандырат.

*Заб. 22:4*

Коркпо, анткени Мен сени мененмин, үрөйүӊдү учурба, анткени Мен сенин Кудайыӊмын. Мен сени бекемдейм, сага жардам берем.

Мен сени өзүмдүн адилеттигимдин оӊ колу менен колдойм.

*Ыш. 41:10*

Теӊир менин жарыгым, менин куткаруучум: кимден коркмок элем? Теӊир – менин өмүрүмдүн тиреги: кимден үрөйүм учмак эле?

*Заб. 26:1*

**Тогузунчу бөлүм**

**Анын максаттары**

Биздин ар бирибиздин максатыбыз бар. Ошон үчүн да жашап жүрөбүз. Бул биздин миссиябыз жана таалайыбызга жазылган нерсе. Негизинен алганда, биз Кудайды даӊктап жана Анын эркин аткаруу үчүн жаралганбыз. Аны жеке жашообузда кантип колдонорубуз – бул ар бирибиздин өз ишибиз. Сенин күйөөӊө зарыл болгон нерсе өзүнүн жашап жүргөн максатын билип алышы; анын жашоосу – кандайдыр бир кокустук эмес экендигин түшүнүүсү, ал жер үстүндө кандайдыр бир белгиленген ойлорго ылайык жашап жатат. Ал белгилүү бир максат менен жаралгандыгына ишенимдүү болушу керек. Эгерде ал *өзүнүн* эмне үчүн жаралгандыгын түшүнүп жана эмне үчүн чакырылганын билип, ошону жасай турган болсо, ким болушу керек болсо, ошол боло турган болсо, анда ал жашоосунун соолгус булагын табат. Бул *сени да* бактылуу кылат.

Өзүмдүн чейрек кылымдык жубайлык жашоомдо мен ынанган негизги чындык – бул аял эч качан күйөөсүнө кимдир бирөө *бол* деп же кандайдыр бир *башкача бол* деп басым көргөзбөшү керек, болгону ошондой болсун деп сыйынышы гана керек. Анын колунан Кудайдан күйөөсүн башка бирөөлөргө эмес, Ага гана жага тургандай кылып өзгөртсүн деп сыйынуу гана келет. Ал эми, күйөөсүнүн кандай болушу күйөөсүнүн өзүнө гана байланыштуу. Ал Кудайга өз жүрөгүн ачкысы келеби, ага кайрылган асмандан келген үндү угабы, ал «бизди иштерибиздин негизинде эмес, өзүнүн каалоосунун жана ырайымынын негизинде куткарган, ыйык чакыруусу менен чакырып алган…» үндү угабы, «Бул ырайым бизге кылым менен белгиленген убакыт баштала электен мурун Машайак Ыйса аркылуу көрсөтүлгөндүгүн» (2Тим. 1:9) билеби, ошого жараша болот. «…Бардыгын өз каалоосунун чечими боюнча Жасоочунун алдын ала аныктап койгону боюнча» (Эф. 1:11) сенин күйөөӊ Машайакта мурасчы болуп калды. Бирок сен күйөөӊ Кудайдын ошол чакырыгын уксун жана өзүнүн бардык иштерин *Кудайдын* ойлоруна жооп бергендей кылып ишке ашырсын деп сыйынуу үчүн жаралгансыӊ.

правый колонтитул Анын максаттары

Эгерде адам Кудайдын парыздарына ылайык жашабаса, анда анын тынчы кетип тураарын дайыма байкоого болот. Эмне экендигин так айта албаганыӊ менен, анда бир нерсе талаптагыдай эмес экендигин сезесиӊ. Эгерде жаныӊда өзүнүн жаралгандагы максатын аткарып жаткан киши турган болсо, андан ички ишенимдүүлүктү жана бекемдикти сезесиӊ. Сенин күйөөӊ кантип жашап жатат? Ал жашоодо максатсыз жана ындыны өчүп жөргөнү сени тынчсыздандырабы? Эгерде ошондой болсо, анда сыйын: «Теӊир, менин күйөөмдү ушул абалдан чыгар, ага Сенин ойлоруӊду ачып бер жана жаӊы перспективаларды көрсөт» деп.

Ушинтип сыйынып койсоӊ эле күйөөӊдүн жашоосундагы кырдаал дароо эле өзгөрүп кетет деген кепилдик берилбейт. Мындай *болушу мүмкүн,* бирок көбүнчө башкача болот – анын аракет, умтулуулары өзгөрөт. Менин Дейвид деген досум бар. Ал көп жылдардан бери авиазаводдо иштейт. Ал Кудайдын үнүн угуп, ага кайрылган Анын чакырыгын түшүнгөндөн кийин, ал көп балалуу үй-бүлөлөрдөн чыккан татаал мүнөздөгү өспүрүмдөргө жардам бере баштайт. Ал ошол эле убакта өзүнүн ишин да таштабаш керектигин түшүнөт. Анын айлык маянасы үй-бүлөсүн камсыздоого жетчү. Анан бөлүштүрө келгенде, анын калган убактысы жаӊы ишти баштаганга жеткендей калат экен. Дейвид ушундай үй-бүлөлөр үчүн түшкү тамактарды уюштурат, социалдык жактан корголбогон өспүрүмдөр үчүн концерттерди уюштурат, куткарыла электер үчүн машайакчылык миссияларды, ал тургай бири-бирине атаандаш болгон криминалдык топтордун сүйлөшүү жүргүзүүлөрүн да уюштурат. Шаардагы жан чыдагыс абалдарды калыбына келтирүү үчүн ал мүмкүн болгон бардык нерселерди кылат. Бул өтө оор иш болгондугуна карабастан, анын жашоосунун мазмундуу болушуна шарт түзөт. Ал өзүнүн эмне үчүн жашап жатканын билет. Анын жанында туруп муну байкабай коюуга мүмкүн эмес. Сыртынан караганда ал анчалык деле күчтүү көрүнбөгөн кадимки эле адам, бирок ал – руханий эбегейсиз (гигант) адам, аны менен Ыйык Рухтун күчү. Дейвиддин аялы Присцилла анын эмне үчүн жаралгандыгын билет жана колунан келгендин баары менен күйөөсүнө жардам берет.

Күйөөӊдү Кудай эмне үчүн чакырып алган болсо да, Ал сенин жашооӊдун маӊызын күйөөӊдү колдоп турушуӊдан жана анын иштерине катышууӊдан көрөт. Сыйынуу менен болобу, шыктандырган сөздөр менен болобу же кандайдыр бир башка ыкмалар мененби, айтор күйөөӊдү колдоп-кубаттап турушуӊ керек. Кээ бир аялдар үчүн жардам берүү - үйдө жагымдуу жайлуулукту түзүүдөн, балдарды тарбиялоодон, күйөөсүнө туруктуу сыйынууда колдоо көргөзүүдөн көрүнөт. Ал эми, башка аялдар күйөөсүнүн бизнесиндеги өнөктөшү же активдүү жардамчысы болушат. Кандай болгон күндө да, бул жерде өзүӊдү инсан катары көргөзүшүӊө Кудай мүмкүнчүлүк бербей койбойт. Эгерде сенин өзүӊдү инсан катары көргөзүшүӊ күйөөӊдүн максаттарына эч кандай каршы келбесе жана анын чакырылганына толук айкалышууда болсо, мына ушундай шартта гана Теӊир өзү бул иште *сени* кандайдыр бир ролду аткарууга жетелеп барып коет. Кудай силер үчүн жагымсыз болгон тартипсиздиктин, чаташуунун, карама-каршылыктардын жаратуучусу боло албайт. Теӊир ар бир нерсенин убактысын аныктап коет. Биздин *ар бирибиз* өзүбүздүн таалайыбызга жазылган нерсени, Теӊир белгилеп койгон убакта гана ишке ашыра алабыз.

Эгерде сенин күйөөӊ Кудай анын алдына койгон максатына карай бараткан болсо, өзгөчө ал өзүнүн келечектеги ийгилигинин кандай болорун али так биле элек болсо - душман ага шектенүүлөрдү себүүдө дегеле кечикпестигинен шектенбей эле койсоӊ болот. Сенин сыйынууларыӊ күйөөӊдүн шектенүүдөн бошонуп, Кудайды угуусуна жардам берет жана Кудайдын жолунда бекем турууга аны үйрөтөт. Алар анын жашоосун маӊыздуу кылат.

***Сыйынуу***

***Теӊирим,*** мен ал (күйөөӊдүн атын айтып) Сенин чакырыгыӊды так уксун деп сыйынам. Ал Машайакта ким болуп эсептелсе, ошол болуп жашашы үчүн ага жардам бер жана анын жашоосундагы улуу максатты ага көргөзүп бер. Сенин чакырып алгандагы максатыӊды түшүнүү үмүтү анын акылын жарык кылсын (Эф. 1:18).

Теӊир, Сен бизди чакырган кезиӊде бизге өзүӊ күч бересиӊ. Менин күйөөмдү өзүнүн чакырылып алынгандагы максатына ылайык татыктуу болуп жашаганга үйрөт. Сен ага кандай адам болууну белгилеп койгон болсоӊ, аны Кудайдын ошондой адамы болууга үйрөт. Анын эмне үчүн чакырылып алынгандыгын дайыма эскертип тур жана анын Сен койгон максаттардан кыйшайып кетишине, башка нерселерге кызыгып кетишине жол бербе. Аны кул кылып албашы үчүн, ар кандай шектенүүлөрдү андан кууп сал. Аны ар кандай кырдаалдардан бийик турууга жана Сен аны кандай максат менен жаратканыӊды көрүүгө үйрөт. Ага Сен белгилеп койгон убактты күтө билүүгө чыдамкайлык бер. Анын жүрөгүнүн каалоосу менен Сенин эркиӊдин ортосунда эч качан ажырым болбосун деп сыйынам. Ылайым ал дайыма Сенин жол башчылыгыӊды издесин жана анын жаны Сенин ар бир сөзүӊдү толук кабыл алсын.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

…Бирок ар бир адамдын Кудайдан алган рухий жөндөмдүүлүгү бар, бири мындай болсо, экинчиси тигиндей.

*1 Кор. 7:7*

Кудай кимге эмнени белгилесе жана кимди кандай абалында чакырып алса, ошол боюнча жашасын.

*1 Кор. 7:17*

Кудайыбыз силерди өзүнүн чакырыгына татыктуу кылсын деп, жакшы иштерди кылууга болгон ниетиӊерди ишке ашырсын деп, ишенимден улам кыла турган иштериӊерди өзүнүн күчү менен аягына чыгарсын деп силер үчүн дайыма сыйынабыз.

*1 Тес. 1:11*

Теӊирибиз Машайактын Кудайы, даӊктуу Ата Аны таанып билишиӊер үчүн силерге акылмандык берүүчү жана түшүндүрүүчү Рухун берсин деп; Ал чакырып алганда ээ болгон үмүтүӊөр эмне экендигин жана Анын ыйыктарга бере турган даӊктуу мурасынын молдугу кандай экендигин, ошондой эле Анын бийлиги бар күчүнүн таасири астында ишенген биздин ичибизде аракеттенип жаткан Анын кудурети канчалык ченемсиз экендигин таанып билишиӊер үчүн, жүрөгүӊөрдүн көздөрүн ачсын …

*Эф. 1:17-19*

Сага жүрөгүӊ каалаганды берсин, бүт тилегиӊди аткарсын.

*Заб. 19:5*

**Онунчу бөлүм**

**Анын чечими**

Бир жолу күйөөм мага эч нерсе айтпай туруп эле бир иш боюнча келишим түзүү үчүн сүйлөшүүлөрдү баштайт. Мен ал жөнүндө иш толук күчүнө кирип калган убакта гана билдим. Ошондон баштап мен тынчтыгымды жоготуп койдум. Идея эӊ сонун болчу, Майклдын пландары да керемет эле, бирок мен тынчсызданган, дүрбөлөӊдүү сезимден бошоно албай койдум. Канчалык сыйынганым сайын, менин кызыктай абалым ого бетер күчөй берди. Качан мен бул тууралуу күйөөмө айтканымда ал болгону: «Сен менин туура чечим кабыл алууга жөндөмдүү экендигиме ишенбейсиӊ» деген жоопту гана берип койду. Ал мага жасап жаткан ишин уланта берерин жана ага эч ким тоскоол боло албастыгын түшүндүргөндөй болду.

Мен сыйынгандан башка эч нерсе кыла албай калдым. Кудайга кайра-кайра кайрылып: «Теӊир, мен эмнеден жаӊылышып жатканымды көргөзчү. Мен Майклдын ишинин баары жакшы болушун каалайм, анткени идеянын өзү жакшы болуп жатпайбы. Бирок менин сезимдерим алдабай жаткан болсо, анда Майклга анын адашып жаткандыгын ачып берчи, ал келишим түзүү процессин өз убагында токтотуп койсун. Ага чындыкты ачып бер жана ылайым ал келишим түзүлбөсүн» деп суранып жаттым.

Эрте мененки саат он бир болгондо, келишимге кол коюуга бир аз эле убакыт калганда, кокус эле Майклдын көзү ачылып, экинчи тараптын келишим түзүүдөгү чыныгы ниеттеринин кээ бир жактарын көрүп калды. Теӊир ага чындыкты ачып берип, келишим түзүлбөй калды. Майклга өз катачылыгын моюнга алуу канчалык кыйын болгондугуна карабастан, жагымсыздыктын аны кайып өтүп кеткенине кубанычта болду.

Бир топ убакыт өткөндөн кийин, ушул китептин үстүнөн иштеп жатып мен күйөөмдөн менин сыйынуумдун кандайдыр бир таасирин туйдуӊбу деп сурадым. Ал ошондо биринчи жолу менин сыйынууларым туура нерсени тандаганга ага жардам бергендигин айтты. «Качан гана олуттуу чечим кабыл алууга убакыт жеткен кезде, мага тандаганга туура келип калды. Ошондо сенин сыйынууларыӊ менин көзүмдү ачып, көп жагымсыздыктарды алып келе турган, шек туудурган келишимди түзүүдөн мени сактап калды»,- деди ал.

Бардык эле эркектер өздөрүнүн тууралыгына ишенимдүү болушарын эске алышыбыз керек. «Адамдын бардык жолу өзүнө түз көрүнөт…» (Накыл. 21:2). Ошенткен менен Кудай гана бизге акылмандык, чындыкты калптан айырмалай ала турган жөндөмдүүлүктү берет, албетте эгерде биз Андан сурай турган болсок. Акылмандык ийгилик алып келет (Нас. 10:10) жана башкалардын тажрыйбаларынан кунт коюп үйрөнгөнгө окутат (Накыл. 15:31). Биз өз күйөөлөрүбүздүн акылдуу болгонун көргүбүз келет.

Белгилүү болгондой, акылмандыктын карама-каршысы наадандык болуп эсептелет. Ыйык Жазуу адамдын наадандыгын «өзүнө ишенгендигинде» деп көргөзөт (Накыл. 28:26), ал «акылдуу сөздөрдү» жек көрөт (Накыл. 23:9), уккусу келбейт, «өзүнүкүн гана айткысы келет» (Накыл. 18:2). Башкача айтканда, андай адам менен сүйлөшүү абдан кыйын, ал уруш-жаӊжалга ийкемдүү келет (Накыл. 20:3); аны акылына келтиргенге жардам берейин дегендерге ал кыжырданып гана турат (Накыл. 14:16). Наадан адам өз кылган иштеринин арты эмне менен бүтөрүн таразалап көргөнгө жөндөмсүз, ошондуктан туура тандаганга да жөндөмсүз. Эгерде сенин күйөөӊ ушундай болсо, ал акылмандуулукка ээ болсун деп сыйын.

правый колонтитул Анын чечими

Эгерде күйөөӊ кээде эле туура эмес иштерди кылып койсо, анда аны ашкерелегенге аракеттенбе. Библия: «Акылмандыктын башаты – Теӊирден коркуу, ыйык Кудайды таанып билүү – акыл» (Накыл. 9:10) дейт. Бул сен эмнеден башташыӊ керек экендигин көргөзүп турат – баарынан мурда, сен күйөөӊдүн жүрөгүндө Теӊирдин коркунучу жашасын деп сыйын. Ал ошондо Кудай менен кеӊешкенди үйрөнөт: «Кудайсыздардын кеӊешмесине барбайт…» (Заб. 1:1). Эгерде сен дайыма туруктуулук менен күйөөӊ акылман болсун, Кудайды уга билсин деп сыйынсаӊ, анда ал туура эмес чечим кабыл алган кезинде деле сенин жан-дүйнөӊдө тынчтык өкүм сүрөт, анткени сен өз милдетиӊди аткардыӊ, жыйынтыгында Теӊир өзү бүт баарын жакшылыкка айландырып берет.

Биздин жашообуз көпчүлүк мезгилде күйөөлөрүбүз кабыл алган чечимге байланыштуу болот. Анда акылдуу болуп, күйөөлөрүбүздүн тандоосу дайыма туура болсун деп сыйыналы.

***Сыйынуу***

***Теӊирим,*** менин күйөөмдүн жүрөгүн Теӊирден болгон коркунучка толтур, аны дайыма туура чечим кабыл алганга үйрөт. Ылайым анын жүрөгү Сага бурулуп жана Сенин чындыгыӊа суусап турсун. Аны Сенин парыздарыӊдын жетегинде иш кылууга жана Сенин эркиӊе дал келгендей нерсени тандаганга үйрөт жана аны ойлонбой туруп аракеттенгенден сакта. Өз каталыктарын көрүп, алардан алыстасын үчүн, ага акылмандуулук бер. Өз иштеринини кандай из калтыраарын көрүш үчүн, анын көздөрүн ач.

Менин күйөөм адилеттүүлөрдүн кеӊешин угуп жана үйрөнүп, өзгөрүлгөнгө даяр болсун деп сыйынам. Ылайым ал эч качан арамзалардын калптарын укпастан, Сенин гана окутууӊду ардактап кабыл алсын. Мен билем, «Адам жүрөгүндө көп нерсени ниет кыларын, бирок Теӊирдин белгилеп койгону гана ишке ашарын» (Накыл. 19:21). Ал дайыма туура аракеттенип, денесинин каалоосун ээрчип кетпесин үчүн, аны уктап жатканда да (Заб. 15:7), эрте менен да үйрөт. «…бул дүйнөнүн акылмандыгы» Сенин көз алдыӊда акылсыздык экендигин билем, Теӊир (1 Кор. 3:19). Ылайым ал эч качан бул азгырыкка багынып калбасын, анын көздөрү дайыма Сени карап турсун, ал эми кулактары Сени угууга дайыма ачык болсун.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

…акылман адам кулак төшөп, билимин арттырат, акылдуу адам

кеӊештерди табат...

Накыл. 1:5

Өзүӊдү акылман эсептебе, Теӊирден корк, жамандыктан кач.

Накыл. 3:7

Акылмандыктын башталышы – Теңирден коркуу. Акылмандык менен акыл-насаатты акылы жоктор гана жек көрүшөт.

Накыл. 1:7

Мени чакырсаӊар, бирок мен силерди укпайм. Мени таӊ заардан издейсиӊер, бирок таппайсыӊар. Анткени алар билимди жек көрүштү, Теӊирден коркууну тандап алышкан жок. Менин кеӊештеримди кабыл алышкан жок,

менин ашкере кылганымды жек көрүштү.

*Накыл. 1:28-30*

Түз жолдон чыккан адам өлгөндөргө кошулат.

*Накыл. 21:16*

**Он биринчи бөлүм**

**Анын ден-соолугу**

Менин күйөөм бир нече жылдар бою өзүнүн ден-соолугуна кызыккан эмес. Мен бул тема боюнча ага бир нече жолу айткам, сүйлөшкөм, ден соолук жөнүндө материалдар жазылган журналдарды ачык, көрүнөө жерлерге таштап койгом, андан суранып жатып окуп да берчүмүн, жесир болуп калгым келбейт деп айтчумун. Бирок баары бекер болуп, анын көзү мени көрбөй, кулагы мени укпай жүрө берди. Анан бир жолу мага эӊ сонун бир ой келди, эгерде сыйынуулар жашоонун башка жактарында таасир этип жаткан болсо, эмне, бул жагында натыйжа бербесин? Мен өзүмдүн адаттагы тактикам болгон «унчукпай гана сыйынууга» келдим да, Кудайдан Майклды туруктуулук менен физикалык көнүгүүлөрдү жасаганга үйрөтүүсүн сурап сыйына баштадым. Сыйынуу бир нече айларга чейин натыйжасын берген жок, бирок бир жолу эрте менен коӊшу бөлмөдөн кандайдыр бир үндөрдү уктум, ал жакты ачып карап айран-таӊ калып эле туруп калдым: күйөөм тренажердо машыгып жатыптыр. Мен ал кезде ага эч нерсе деген жокмун. Ошондон бери ал тренажердо машыгып жана жумасына үч жолу гантелдерди көтөрүп калды. Кийинчерээк ал өзүн жакшы сезип калгандыгын жана мурда эле ушинтип машыкпагандыгы үчүн өкүнүп жаткандыгын айтты. Менин тилим кычышып: «Мен сага айтпадым беле» дегенге аз эле калып, тилимди тишиме каттым. Менин сыйынуум ушундай кереметке алып келгенин Майкл азыркы күнгө чейин билбейт.

Күйөөӊдүн жаш курагына жана ден-соолугунун абалына карабастан, анын ден соолугуна кандайдыр бир өзүнөн өзү боло бере турган нерсе катары карабаш керек. Ал өзү үчүн кам көрө билсин деп сыйын, ооруп калса айыксын деп сыйын. Мен айыгуу үчүн сыйынган сыйынуулардын жообун канча ирет алгам жана көп сандагы адамдардын айыккандарына күбө болгом. Ошондуктан, бүгүнкү күндө да Теӊир байыркы кездегидей эле айыктырып жаткандыгына жана келечекте да айыктыра берерине менин шегим жок. «…Мен сенин айыктыруучу Теӊириӊмин» (Чыг. 15:26) деген Кудай так ушул тууралуу айтканына ишенем. Мен Жеремия пайгамбардын: «Мени айыктыр, Теӊир, ошондо мен айыгам…» (Жер. 17:14) деген ишенимине кошулам. «Сени …жараатыӊдан айыктырам…» (Жер. 30:17) деген убадага ишенем.

Ыйса «биздин кеселдерибизди өзүнө алды, ооруларыбызды алып кетти (Мт. 8:17); Ал өзүнүн шакирттерине «…ар кандай кеселдерди айыктырууга…бийлик» (Мт. 10:1) берди. Ал: «Мага ишенгендерди бул белгилер коштоп жүрөт…Колдорун оорулуулардын үстүнө коюшса, оорулуулар айыгышат» (Мк. 16:17-18). Менин оюмча, Кудай өзүнүн улуу ырайымы менен бардык убакта эле айыктыра алат; айыгууга жолтоо боло турган бир гана нерсе – ал биздин шектенгенибиз (Мт. 9:22).

Күйөөм менин сыйынуумдун өзүнө таасир этип жаткандыгын 80-жылдардын ортосунда көбүрөөк сезгендигин айтты, ал кезде врачтар бир аз катуулуктарды табышып, алардын оюнча жаман сапаттагы шишик оорусу болушу мүмкүн дешкен эле. Биопсия жүргүзүлгөн. Анализдин жыйынтыгын күтүү Майкл үчүн эӊ оор сыноолорго айланды, бирок кийинчэрээк анын айтканына караганда, менин сыйынууларым жаман сапаттагы шишик аныкталбаганын укканга чейин ага күч берип турган. Аны дарылашты, андан кийин эч кандай маселе болгон жок.

правый колонтитул Анын ден-соолугу

Биздин сыйынууларыбызга жана ишенимибизге карабастан, айыгуу маалы *Кудайдын бийлигинде* экендигин түшүнүшүбүз керек. «Дарылай турган убак бар…» (Нас. 3:3) деп айтылган. Эгерде сен сыйынып жатсаӊ, бирок эч нерсе өзгөрбөсө, өзүӊдү күнөөлөбөй эле кой, анткени Теӊир кээде денелик ооруну адамды өзүнө тил алчаактыкка үйрөтүш үчүн да колдонуп коет. Сыйынууну уланта бер, бирок акыркы сөздү Теӊир айтаары эсиӊде болсун.

Кимдир бирөөнүн өмүрүн сактап калууга сыйынганда деле ушуга окшош болот, анткени адамдын жер үстүндө канча жашаарын биз белгилебейбиз.

Ыйык Жазууда айтылгандай, «өлө турган убак бар» (Нас. 3:2), бирок ал убакыт качан келерин биз эмес, Кудай чечет. Биз болгону, буга баш ийишибиз керек. Биз сыйына алабыз, бирок *Ал* чечет. Бул укук Анда гана экендигин биз наалыбастан моюнга алышыбыз керек. Күйөөӊдүн ден соолугу үчүн сыйына бер, бирок иштин жүрүшүн чечүүгө Кудай гана укуктуу экендигин моюнга ал.

***Сыйынуу***

***Теӊирим***, мен Сага өзүӊдүн айыктыруучу колуӊ менен ага (күйөөӊдүн аты) тийип койчу деп сыйынам. Ылайым Сенин ойлоруӊа ылайык, анын дене мүчөлөрүнүн баары саламат болсун. Жабыркаган жерлеринин баарын калыбына келтир, аны ар кандай оорулардан айыктыр жана ар кандай кеселдерден куткар. Өз иштерин ийгиликтүү аткарышы үчүн анын ден-соолугун чыӊда; ал дайыма жаӊы күчкө толуп, уйкусу канып, эс алып, сергек ойгонушу үчүн, анын уйкусу бейпил, тынч болсун. Ага ден соолук жана күчтүү жүрөк бер.

Анда өзүнүн денеси үчүн кам көрүүгө дайыма каалоо болсун, туура тамактансын, денелик көнүгүүлөр менен туруктуулукта машыксын жана ага зыяндуу болгон бардык нерседен оолак болсун. Анын денеси Кудайдын ыйбадатканасы экендигин, ал ошондуктан денесин сактоого милдеттүү экендигин түшүнүшүнө ага жардам бер (1 Кор. 3:16). Мен ал өз денесин тирүү, ыйык жана Сага жага турган курмандык катары бериши үчүн сыйынам (Рим. 12:1).

Ал ооруп калган кезинде айыктыр жана аны колдоп тур деп Сенден суранам, Теӊирим. Аны өз кубанычыӊа толтуруп, күч бер. Мен өзгөчө бул тууралуу (көйгөйдү так атап айт) сыйынам. Ылайым ал: «Теӊирим, Кудайым! Өзүӊдү чакырганымда, мени айыктырдыӊ» (Заб. 29:3) деп айткандай болсун. «Ыраазымын Сага Теӊир, анткени Сен менин дарыгеримсиӊ» деп айта турган Сендеги ишенимге ээ болсун. Менин күйөөм узак, бактылуу өмүр сүрсүн деп сыйынам. Ал эми өлөөр маалы келгенде, анын жан-дүйнөсү тынчтыкка толуп, өлүм жеӊил болуп, эч кандай агониясыз, азап чегүүсүз болсун. Мен Сага ыраазымын Теӊир, Сен аны өз Падышачылыгыӊа кабыл аларыӊ үчүн. Бирок бир гана суранаарым, ылайым ал учур Сен белгилеген убактан бир мүнөт да эрте болбосун.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Менин жаным, Теӊирди даӊкта, Анын бардык жакшы иштерин унутпа. Ал сенин бардык мыйзамсыз иштериӊди кечирет, сенин бүт ооруларыӊды айыктырат.

*Заб. 102:2-3*

Алар кыйналганда, Теӊирди чакырышты, ошондо Теӊир аларды кыйынчылыктарынан куткарды. Ал өз Сөзүн жиберип, аларды айыктырды, аларды өздөрүнүн көрүнөн куткарды.

*Заб. 106:19-20*

... Мен сенин сыйынууӊду уктум, көз жашыӊды көрдүм. Мен сени айыктырам…

*2Пад. 20:5*

Ошондо сенин жарыгыӊ таӊ шооласындай төгүлөт, айыгууӊ тез арада келет, чындыгыӊ алдыӊда жүрөт, Теӊирдин даӊкы сени коштоп жүрөт.

*Ыш. 58:8*

Мен аны дарылап айыктырам, куткарам, сакайтам, аларга мол тынчтыкты жана чындыкты ачып берем.

*Жер. 33:6*

**он экинчи бөлүм**

**Анын коопсуздугу**

Жоокерлер согуш талаасындагы укмуштуудай коркунучтуу мүнөттөрдө кереметтүү түрдө аман калышкандыктары жөнүндө, көрсө ошол мезгилде алардын жакындары сыйынышкандыгы тууралуу кийин билишкендиги жөнүндө биз канча жолу укканбыз. Биздин күйөөлөрүбүз күн сайын «согуш талаасында» жүрүшөт. Коркунучтуу нерселер аларды бар тараптарынан курчап турат. Душман аларга авария, оору, зомбулук түрүндөгү жок кылуучу кандай тузактарды жайып койгондугун Теӊир гана билет. Аларды кырсык аӊдып жүрбөгөн жер жок, ал тургай өз үйүбүздө да коркунучтар аӊдып турат. Бирок Кудай: «Кудайсыз адам адил адамдын артынан аӊдып, аны өлтүрүүнүн жолун издейт. Бирок Теӊир адил адамды анын колуна бербейт…(Заб. 36:32-33). Ал «Ага таянгандардын» (Заб. 30:5) калканы болоорун айткан. Ал ошондой эле, биздин күйөөлөрүбүздүн да калканы боло алат, анткени биз ишеним менен сыйынып жатабыз жана Теӊирге, биздин Коргоочубузга болгон *биздин ишенимибиз* күчтүү.

Мен дайыма күйөөм жана балдарым машина менен бир жакка барышканда, алардын ден соолуктары үчүн сыйынам. Бирок бир жолу эрте менен, Майкл кичүү уулубузду машина менен мектепке алып кеткенден кийин эле үйдөгү телефондун коӊгуроосу угулуп калды. «Азыр эле жол кырсыгына дуушар болдук, - деди күйөөм, - бирок биз эч нерсе болгон жокпуз, баары эле жакшы».

правый колонтитул Анын коопсуздугу

Мен ошол замат кырсык болгон жерге жетип бардым. Кудайга алкыш, Ал менин жакындарымды канча жылдан бери Андан суранып келгеним боюнча сактап калыптыр. Ал жакка келгенден кийин мен машинанын түрүн көрүп, же тактап айтканда андан эмне калганын көрүп, үрөйүм уча таӊ калдым. Эч качан менин бейкуттугум менен ишенимиме дал келбеген Майклдын кичинекей спорттук машинасы чоӊ бир жүк машинасынын тебелендисинде калып жана жолдун четиндеги бетондон болгон тосмо жакка ыргып кетиптир. Аны оӊдоого да такыр мүмкүн эмес болчу. Аны кийинчерээк коопсуздук компаниясы да далилдеди. Майкл менен биздин уулубузду ушундай коркунучтуу, тири шумдук жол кырсыгынан бир гана Кудайдын коргоочу колу сактап калгандыгын билдим. Күйөөм менен уулумдун бүт жерлери көгала жана тытылган, айрылган эле. Олуттуу түрдөгү сыныктар болушу, ал тургай өлүп калыштары дагы мүмкүн болчу. Бирок, Теӊир гана менин сыйынууларыма жооп берип жана менин жакындарымды сактап калгандыгына бекем ишенем (ошондой эле, менин сыйынууларым күйөөмө таасир этип, ал дагы бир спорттук машина сатып алуудан баш тартат деп үмүттөнөм).

Биздин сыйынуу тобундагы аялдар күйөөлөрү үчүн, алардын авиажолдордогу учуулары, автомобилде жүрүүлөрү, жумушта же жөн эле көчөдө жүргөндөрү үчүн да сыйынышат. Биз сыйынып жатканда так бир кооптуулукту айтып деле сыйынбайбыз, болгону Теӊирден күйөөлөрүбүздү ар кандай жамандыктан сакта деп сыйынабыз. Теӊир убада кылган: «өз периштелерине сени бардык жолдорунда коргоп жүрүүнү буйруйт. Бутуӊду ташка уруп албашыӊ үчүн, алар сени колдоруна көтөрүп кетишет» (Заб. 90:11-12). Бирок кырсык деген ишенген адамдардын жашоосунда да болот, болгондо да дайыма кокусунан, күтүүсүз келет. Ошондуктан, дайыма күйөөӊ үчүн сыйын, анткени сен качан жана кайсы жерде, кайсы «согуш тааласында» ага сенин сыйынууӊ керек болуп каларын билбейсиӊ. Эгерде бирдеме болуп кеткен кезде деле, сен Теӊирди ошол окуянын эӊ орчундуу жерине келүүгө чакырганыӊ менен соороно аласыӊ.

***Сыйынуу***

***Теӊирим,*** мен Сага аны (күйөөӊдүн аты) ар кандай кырсыктан, жол кырсыгынан, оорудан жана жамандыкка кириптер болуудан сакта деп сыйынам. Аны автомобилдеги, самолеттогу кооптуулуктан корго, аны зордук-зомбулуктан жана ниети жаман адамдардын жамандыгынан сакта. Ал кайсы жерде баратса да, буттарын жамандык жактан буруп кет. Буттары тайып кетпесин үчүн (оӊго да, солго да бурулбасы үчүн) аны өз жолдорунда бекемде (Заб. 15:16). Эгерде ошондой болуп кеткен учурда да, аны өз ырайымыӊ менен колдо (Заб. 93:18). Ага кооптуу нерсени айырмалай билгенге акылмандуулук бер жана ага коопсуз жолдор менен жүрүүгө жардам бер (Накыл. 3:21,23). Анын тиреги, калканы жана чеби бол (Заб. 17:2-3). Аны Өзүӊдүн канаттарыӊ менен калкала (Заб. 90:4), ал жыгылбашы үчүн анын аска-зоосу, баш паанасы жана куткаруучусу бол (Заб. 61:7). Ага жамандык жолобосун деп сыйынам (Заб. 90:7). Аны өлтүргүсү келген душмандан жашырып кал (Заб. 102:4), азыр жана түбөлүккө аны «чыкканында да, киргенинде да» сакта (Заб. 120:8).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Бардыгынан жогору турган Кудайдын үйүндө жашаган, кудуреттүү Кудайды далдаа кылган адам Теӊирге: «Мен таянган Кудай менин баш калкалар жайым, менин чебим!» - дейт.

*Заб. 90:1-2*

Анткени башыма мүшкүл түшкөн күнү Ал мени чатырына жашырат, өзүнүн турагынын жашыруун жерине жашырып коет, мени аскага чыгарып жиберет.

*Заб. 26:5*

Өлүм көлөкөсүнүн өрөөнүндө жүрсөм да, жамандыктан коркпойм, анткени Сен мени мененсиӊ. Сенин бийлик таягыӊ менен койчу таягыӊ жанымды тынчтандырат.

*Заб. 22:4*

Теӊир менин тирегим, баш паанам, куткаруучум; Кудайым менин аска – зоом. Мен Ага гана таянам. Ал менин калканым, куткаруучу мүйүзүм, таянычым.

*Заб. 17:3-4*

Өзүӊө таянгандарды Өзүӊдүн оӊ колуӊа каршы чыккандардан куткарган Кудай, Өзүӊдүн кереметтүү ырайымыӊды көрсөт. Мени көзүӊдүн карегиндей сактай көр, канатыӊдын астында калкалай көр.

*Заб. 16:7-8*

**Он үчүнчү бөлүм**

**Анын сыналышы**

Ар кимдин эле башына оор учурлар келет. Кээде биздин сыйынууларыбыз бизди кандайдыр бир жагымсыз нерселерден сактайт, кээде андай эмес. Жалпысынан алып караганда бул биздин башыбыздан өтүп жаткан нерсеге карата болот. Эгерде биздин жүрөгүбүздү кыжырдануу менен ачуу ыза толтуруп турган болсо, биз дайыма эле өзүбүздүн жагымсыз абалыбыз үчүн наалып, Кудайды күнөөлөй беребиз, иш оӊунан чыкпайт. Эгерде сыноолорго карабастан, Кудайга ыраазычылык билдирип жана Ага даӊкты бере берсек, Ал бардык жамандыкты жакшылыкка айландырып берет. «Бир туугандарым, башыӊарга келген ар кандай сыноолорду зор кубаныч менен кабыл алгыла. Анткени сыналган ишенимиӊер чыдамкайлыкты жаратарын билесиӊер» (Жкп. 1:2-3).

Эгерде ал ошол нерсени башынан кечириши керек болсо, аялы сыйынуу менен эле күйөөсүнүн жашоосундагы кырдаалдарды өзгөртүп жибере албастыгы толук мүмкүн. Эгерде биздин жашообузда таптакыр эле кыйынчылыктар болбой калса, анда биз кандай майдачыл, ырайымсыз, кежир жанга айланып каларыбызды элестетип көрсөӊөр. Бирок, сенин сыйынууӊ күйөөӊө: оптимисттик абалда болууга, анын жүрөгүндө тынчтыкты сактоого, чыдамкай жана ыраазы болгон абалда калууга жардам берет. Ошентип, анан аны туура эмес чечимдерди кабыл алуудан сактайт.

правый колонтитул Анын сыналышы

Менин Жен деген курбумдун башынан абдан оор сыноолорду өткөрүүгө туура келген: анын күйөөсү Дейвди уулуу жөргөмүш чагып алгандан кийин, узак убакыттар бою өлүм менен өмүрдүн ортосунда жатып калган. Бул мезгил алардын экөөсү теӊ үчүн өтө оор болгон. Мындай абал бир жылдан ашык убакытка чейин созулуп, Дейвге бир нече жолу биринин артынан бири келген оордоп кеткен учурлар менен күрөшүүгө туура келген. Жубайлардын жакында эле башка штатка көчүп келгендиктери, туугандарынан, досторунан алыс тургандыктары да абалды ого бетер татаалдаштырып жиберген. Медициналык эбегейсиз эсептерди төлөө да алардын финансылык абалдарын абдан татаалдаштырып салган. Анан ушунун баары кантип ачууланууга жетишерлик себеп болбосун. Ошентсе да, алар күч-кубаттын булагы Кудайда экендигин көрүп, Ага сыйынып жана Ага ыраазычылык билдирүүнү токтотушкан жок. Дайыма тынчы кетип, көз жашка жуунуп турган абалында да Жен жалбара сыйынуусун токтотпой, күйөөсү ушул күрөштө жеӊилип калбасын деп, рухта бекемделип, бутуна туруп кетсин деп суранып жатты. Аларды Кудай өзү колдоп турду, Дейв айыгып кеткенден кийин алар Кудайга көптөгөн түшүмдөрдү алып келишти. Бүгүнкү күндө алар экөө теӊ өз жыйындарында Кудайга кызмат кылышат жана алардын үч баласы да бекем ишенгендер, алар да өздөрүнүн эӊ сонун таланттары менен Кудайды даӊкташат. Алардын жашоосу Кудайдын ырайымынын күбөлүгү болуп саналат жана алардын башынан өткөн сыноо алардын мүнөздөрүнө жана дүйнөгө болгон көз караштарына эӊ чоӊ таасирин тийгизди деп айтсак болот.

Кудайга кызмат кылып жаткан кезибизде, биз аны сезген сезбегенибизге карабай, Анын сүйүүсү эӊ бир туӊгуюкта калгандай, жалгыз калган жана жашоонун оор учурларына кезиккен абалдарыбызда да бизди курчап турат. Бизге жаман болгон учурлардын баарында Ал биздин жаныбызда болот; эгерде биз эле Ага сыйынып жана Андан коргонуу издеп турсак, Ал дайыма жагымдуу жакшылыктарды жаратып турат. «Анын үстүнө, Кудайды сүйгөндөргө, Анын каалоосу боюнча чакырылгандарга бардык нерсе жакшылыкка болорун билебиз» (Рим. 8:28). Биз өзүбүздүн көз каранды эместигибизди жана текеберденген «менибизди» ташташ үчүн азаптардан өтүп жатып Анын алдында момун болууга үйрөнгөнүбүз Ага жагат; Ал бизден чыныгы Кудайдын адамдарын: бирөөгө жан тарта билген, чыдамкай, руханий жактан күчтүү, Анын даӊкында өсүп бараткандарды көргүсү келет. Биз Анын сүйүүсүнө, Анын ар кандай кыйынчылыктарда бизге жардам берүүгө даяр тургандыгына ишенүүгө үйрөнүшүбүз үчүн, Ал бизге азаптарды жиберет.

Бизди убагында толтурган ачуу-ыза, оору, өзүн жоготуу жана түшүнө албастыктарга карабастан, Майкл экөөбүз чогуу баштан өткөргөн азаптар бизди Кудайга жакындаткандыгын ишенимдүүлүк менен эле айта алам. Бирок, өтө оор учурлар келгенде биз Кудайга көшөрө сыйындык жана ушуну менен Кудай жолунда биздин рухта бекемделгенибизди жана ишенимибиздин өскөндүгүн байкадык. Ал эми, биз туура кылып жаткан учурларыбызда биздин өз ара сүйүүбүз бекемделип жатты.

Эгерде сенин күйөөӊ сыноодон өтүп жаткан болсо, өз милдетиӊди аткарып ага сыйын, бирок анын оор жүгүн өз желкеӊе көтөрүп алба. Анткени, мындай кылуу болгону күйөөӊдүн рухун алсыратып коет жана ага жеӊилип бараткандай сезимдерди алып келет. Мындан тышкары Кудай сен Анын эркинин аткарылышына тоскоол болушуӊду, Ыйык Рухтун ордун алмаштырууга аракеттенгениӊди каалабайт. Күйөөӊдүн азап чегип жатканын көрүү канчалык оор болгондугуна карабай, сенин окуянын жүрүшүнө кийлигишкенге акыӊ жок. Кудай өзүнүн кандайдыр бир максаттары үчүн бизге сыноолорду жиберет, ошондуктан сен, Анын жолуна туруп албашыӊ керек. Сенин милдетиӊ күйөөӊдү шыктандырып жана колдоп туруу гана.

Эгерде күйөөӊ финансылык кыйынчылыктарды, ооруну, жеӊилүүнү башынан өткөрүп, жумушунан ажырап, үй-бөлөдө кризис болуп жатса; анын жашоосунда көптөгөн жагымсыз нерселер болуп, адамдар менен болгон мамилелердин чыӊалышынан ыза болуулар анын жашоосун ууландырып жаткан болсо, анда Ыйык Рухтан анын жашоосуна кирип жана аны өзгөрт деп суран. Кудайдын улуу убадаларынын көрүнүшүнө күйөөӊдүн көӊүлүн бурууга аракеттен; эгерде биз Теӊирден келген сыноолорду татыктуулук менен жеӊип чыксак, анда биз ээ боло турган Кудайдын даӊкы менен салыштырганда, биздин азыр тартып жаткан азаптарыбыз эч нерсеге турбай калат деп ага эскерт. «Анткени келечекте биздин ичибизде ачыла турган даӊкка салыштырганда, азыркы учурда тартып жаткан азаптар эч нерсе эмес деп ойлойм» (Рим. 8:18). Аны апостол Павелдин: «Мага күч-кубат берген Ыйса Машайак аркылуу бардыгын кыла алам» (Флп. 4:13) деген эӊ сонун сөзү менен колдоп тур.

Азыркы тартып жаткан азаптары да, келечекте келе турган сыноолор да аны Теӊирдин сүйүүсүнөн ажырата албастыгына шектенбесин жана күйөөӊдүн Кудайга болгон ишеними күчтүү болсун деп сыйын. «Анткени Кудайдын Теӊирибиз Машайак Ыйса аркылуу көрсөткөн сүйүүсүнөн бизди өлүм да, өмүр да, периштелер да, жогоркулар да, күчтөр да, азыркы учур да, келечек да, бийиктик да, тереӊдик да, жаратылган эч бир нерсе ажырата албастыгына толук ишенемин» (Рим. 8:38-39). Демек, Кудайдын сүйүүсүнөн аны эч нерсе бөлө албай турган болсо, канчалык кыйын болгондугуна карабай, анда дайыма үмүт болот.

Сыноолор тазалаган от менен жууган суудай болуп таасир этет. Сен күйөөӊдүн күйүп кетишин же чөгүп кетишин каалабайсыӊ да, анткени «мунун бардыгын бизди сүйгөн Кудайдын күчү менен жеӊебиз» (Рим. 8:37). «Акырына чейин чыдаган адам куткарылат» (Мт. 24:13). Сенин күйөөӊ өз сыйынууларына Теӊирден жооп күтүп, ишенимде бекем турушу керек. Теӊирдин жообу болсо аны жалмап кетчү өрт жалынынан да, жүрөктүн үшүн алган тереӊ суу ийриминен да куткарып калат.

***Сыйынуу***

***Теӊирим***, менин күйөөмдүн тартып жаткан азабынын канчалык тереӊдигин Сен гана билесиӊ. Ал өз мойнунда көтөрүп турган оор жүктү көрүп турасыӊ го. Мен Сенин эркиӊе каршы чыккым келбейт, бизди Сен сынап жатканыӊды билем; менин бир гана кааларым, менин күйөөм ушул күрөштөн жеӊүүчү болуп чыгышы.

Теӊир, Сен биздин баш калкалар жайыбыз жана күчүбүз, кыйынчылык учурунда тез жардам берүүчүбүзсүӊ (Заб. 45:2); Сен бизге «…жардам керек болгон убакта Анын мээримин көрүп, Андан ырайым табыш үчүн, ырайым тактысына кайраттуулук менен жакындоого» мүмкүнчүлүк бердиӊ» (Эвр. 4:16). Мен Сенин тактыӊдын алдына менин күйөөмө мол батаӊды төгүп бер деген сураныч менен келемин. Күрөшүү үчүн анын жанын бекемде жана ага чыдамкайлык бер. Ылайым ал дайыма, бардык нерседе Сага таянсын (Заб. 26:1-4). Ага эч нерсеге карабастан бекем жана эр жүрөк болууга жардам бер. Ага ар убакта «үмүт менен кубанганга, кыйынчылыкка туруштук бергенге, туруктуулук менен сыйынганга» (Рим. 12:12) жардам бер. Ага өз өмүр жолун басып өтүүдө аргасы түгөнгөндөй абалга келбешине жардам бер, анткени Сен: «адил адам жети жолу жыгылат, бирок кайра турат..» (Накыл. 24:16) деп жатасыӊ. Ылайым ал дайыма «Эгерде адамдын жолу Теӊирге жакса, Ал аны бекемдерин» (Заб. 36:23) унутпасын.

Мен ал Сага таянсын деп жана «кыйынчылык артта калганга чейин…» (Заб. 56:2) Сен анын коргоосу болоруӊа ишенсин деп сыйынам. Ал Сенин жообуӊду күтө билсин, анткени «Теӊирден үмүттөнгөндөр кайрадан күчкө толушат, бүркүттөй болуп канаттарын көтөрүшөт, чуркашат, бирок чарчашпайт, жөнөшөт, бирок алсырашпайт» (Ыш. 40:31). Мен анын кайрылганын Сен угушуӊ үчүн жана аны бардык азаптарынан куткарышыӊ үчүн, ал күчтү Сенден алсын деп сыйынам (Заб. 33:7).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Мына ошондуктан азыр ар кандай сыноолордон бир аз кыйналышыӊар керек болсо да, ошол үмүт менен кубангыла. Анткени сыналган ишенимиӊер от менен тазаланса да, жок болуп кетчү алтындан баалуу. Ыйса Машайак келгенде сыналган ошол ишенимиӊер силерди мактоого, урмат-сыйга, атак-даӊкка ээ кылат.

*1Пет. 1:6-7*

өз түйшүктөрүӊдү Теӊирге тапшыр, ошондо Ал сени колдойт. Ал адилеттүү адамдын олку-солку болуусуна эч качан жол бербейт.

*Заб. 54:23*

Ал эми мен Кудайды чакырам, ошондо Теӊир мени куткарат. Эртеӊ менен да, түштө да, кечинде да жалынып жалбарам, ошондо Ал менин үнүмдү угат.

*Заб. 54:17-18*

Сен менин башыма оор кайгыны көп салдыӊ, бирок кайрадан тирилтип алдыӊ, жердин түбүнөн кайра чыгардыӊ. Сен мени көтөрүп тургансыӊ, мени сооротуп тургансыӊ.

*Заб. 70:20-21*

**Он төртүнчү бөлүм**

**Анын** **адеп-ахлактык** **принциптери**

Адамдын чыныгы жүзү анын артынан аӊдыган эч ким жок экендигине ишенген учурда ачылат. Кандай кырдаал болсо дагы, айланада эмнелер болуп жаткандыгына карабастан, чыккынчылык кылууга мүмкүн болбогон адеп-ахлактык принциптер тууралуу сөз болмокчу. Бул чынчылдыктын, адептүүлүктүн жана ар-намыстын өзгөрүлгүс жана эӊ жогорку деӊгээли. Адеп-ахлактык принциптерди сактоо – демек, адамдар бизге кандай мамиле кылышын кааласак, өзүбүздүн да башкаларга ошондой мамиле кылышыбыз.

Адеп-ахлак жагынан бүтүндүккө ээ болгон адамдын сөзү дайыма мааниге ээ. Ал өзүнүн чыныгы ниетин жашыруу үчүн сөз менен ойнобойт; андай адамдын «ооба» дегени дайыма ообаны билдирет, «жок» дегени дайыма жокту билдирет, анткени «…булардан башкасы амалкөйдөн» (Мт. 5:37). Мындай адам кимдир бирөөгө жагыш үчүн эки жүздүүлүк оюнун ойнобойт, анткени анын максаты – чындык жолунда туруп, Кудайга жагуу. Коомдо чоӊ салмакка ээ болгон менен, адамдар жогору баалаган нерсе бирок Кудайдын алдында жийиркеничтүү болуп калышы мүмкүн (Лк. 16:15).

правый колонтитул Анын адеп-ахлактык принциптери

Адеп-ахлактуу адам «зыян тартып каларына карабай, берген антынан танбайт» (Заб. 14:4). Ал өзү жабыркап калгандыгына карабастан, берген сөзүн дайыма аткарат. Ал тургай, өзү үчүн эӊ бир жагымсыз учурларда да, ал солкулдабастан өз көз карашында турат. Ал үчүн чындык баарынан жогору турат, ошондуктан анын шартсыз чынчылдыгына ишенсеӊер болот. «Түз жүргөн адам коопсуз жашайт…» (Накыл. 10:9), анткени анын адеп-ахлак жагынан туруктуулугу аны сактайт жана ал Кудайдын бет алдында турат (Заб. 40:13).

Мен өзүмдүн күйөөмдү так ушундай адам деп айта аламын, анткени ал көп жолу нравалык тандоо зарылдыгынын алдында туруп калган кездеринде, өзү чындык деп эсептеген көз карашында бекем тура алчу. Бул албетте ага кымбатка түшчү. Мен дайыма ал баарын туура кылсын деп сыйынам. Менин сыйынуумсуз ал башкача кылып койбошу үчүн эмес (менин ага карата кылган кепилдигимсиз деле ал өзүн өзгөртүп жибербешине ишенем), менин сыйынууларым ар дайым кыйын мүнөттөрдө ага колдоо көргөзүп, кандай кырдаалдарга туш болгонуна карабай, алардан татыктуу чыгып кетишине жардам берсин деп сыйынам. Библия: «Адил адам түз жүрөт, анын артында калган балдары бактылуу» (Накыл. 20:7) деп айтат. Биздин балдарыбыз өздөрү сезишпегени менен, өз аталарынан эӊ жогорку адеп-ахлактык принциптерди сөзсүз мурастап алышат. Алар атасынын бүтүндөй моралдык кейпи сакталып турган баталарды мурастап ала алышат. Мен дайыма балдарыбыз да өз балдарын жаштайынан намысын сактоого үйрөтсүн деп сыйынам.

Адеп-ахлактык тазалык жүрөктө жаралат. Адам ички дүйнөсүндө кебелбес болуш үчүн, баарынан мурда ошону каалаш керек. Мындай чечимди адам өзү ыктыярдуу түрдө кабыл алышы керек, ошентсе да сен күйөөӊдү сыйынуу менен колдой аласыӊ. Күйөөӊө анын көзүн караӊгылатып жана ар кандай жолдор менен аны туура чечим чыгаруудан алыстатып кетүүгө аракеттенген душмандын чабуулдарына каршы турууга сыйынууӊ менен жардам бере аласыӊ. Күйөөӊ туура чечим чыгарууну тандагандан кийин деле жамандык аны азгыра берет, анан ошондо сенин сыйынууларыӊ ага шектенүүдөн жана солкулдоодон сактаган калкан болуп, ал тургай өзү менен өзү жалгыз калган учурда да ага чындык жолу менен барууга күч берет.

***Сыйынуу***

***Теӊирим***, менин күйөөмө Сенин буйругуӊ боюнча ал кандай болушу керек болсо, ошондой нравалык бүтүндүктөгү адам болууга жардам бер. Ага дайыма ооба деп айтыш керек болгондо «ооба» дегенге, жок деп айтыш керек болгондо «жок» деп айтканга күч бер. Ага дайыма өз ишениминде бекем турууга, бул дүйнөнүн басымы астында ийилбегенге, «дайыма үйрөнгөнү менен, эч качан чындыкты таанып биле албаган» (2Тим. 3:7) адамдарга окшошпогонго жардам бер. Ылайым ал аны акылмандуулуктун үнүнө кулак салган жана аны Сенин жолуӊда бекемдеген чындыктын Рухуна толсун.

Ага чындык менен жашаган адам болууга жардам бер. Ага дайыма Сенин чындыгыӊдын Рухунда жүрүүгө жардам бер (Жкн. 16:13). Кайгы учурунда аны көтөрө билиши үчүн, ага дайыма чындыкты күбөлөндүргөнгө жардам бер. Ага өз каталыктарын тайманбастан моюнга алууну үйрөт, анткени Сен: «Эгерде күнөөбүз жок деп жатсак, анда өзүбүздү өзүбүз алдап жатабыз жана бизде чындык жок. Эгерде күнөөлөрүбүздү мойнубузга алып, ачык айтсак, ишенимдүү жана адилеттүү Кудай күнөөлөрүбүздү кечирет жана бизди бардык адилетсиздиктен тазалайт» (1 Жкн. 1:8-9) дегенсиӊ. Аны ар кандай алдамчылыктан сакта жана анын жүрөгүн ар кандай калптан буруп кет. Ылайым аны «ырайым менен чындык таштабасын, ал «Кудайдын жана адамдардын алдында ырайым табышы» үчүн, аларды анын мойнуна байлап, жүрөгүнүн лоокторуна жазып кой» (Накыл. 3:3-4).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Бай болуп терс жолдо жүргөнгө караганда, кедей болуп күнөөсүз жашаган жакшы.

*Накыл. 28:6*

Куулугу жок адамдарды чынчылдыгы жетектейт, ал эми жүзү караларды амалкөйлүгү өлтүрөт.

*Накыл. 11:3*

Мага чынчылдыгым, күнөөсүздүгүм боюнча өкүм чыгар.

*Заб. 7:9*

Оо Теӊир, мага калыстык кыл, анткени мен айыпсызмын.

Сага таянам, солк этпейм.

*Заб. 25:1*

Актыгым менен адилеттигим мени сактап келет, анткени мен өзүӊө таянам.

*Заб. 24:21*

**Он бешинчи бөлүм**

**Анын абройу**

Коммуникация эӊ эле тез өсүп жаткан биздин убакта жана массалык маалымат каражаттарында жакшы ат деген аялуу нерсени сактап калуу оӊойго турбайт. Адамдын жашоосунда атынын булганып калышына анын туура эмес убакта, туура эмес жерде болуп калышы эле жетиштүү болот.

Адамдын абройуна жеӊил ойлуулук менен мамиле кылууга болбойт. «Көп байлыкка караганда жакшы аттуу болгон артык…» (Накыл. 22:1) жана «жакшы ат жыпар жыттуу майдан артык» (Нас. 7:1). Аны баалап жана сакташ керек, өз абройун барктабаган киши, өзүнө карата болгон ишенимди жоготуп коет. Биздин абройубуз өзүбүздүн туура эмес жүрүм-турумубуздан, биз мамилелешкен адамдардын аракетинен же биздин дарегибизге барк албай айтылган сөздөрдөн улам жабыркашы мүмкүн. Анткен менен, бул окуялардын ар биринде жамандык аракеттенип жатат. Силердин пайдаӊарга чечилбеген соттун чечими, ушактардын толкуну, туура эмес мамиле, гезиттеги кадыр кетирген материал же 15 мүнөттүк ыпыластык менен жалаа жабуулардын баары, силер өмүр бою чогултуп келген абройуӊарды заматтын ортосунда төгүп салышы мүмкүн. Мунун баарынан кутулуунун ыкмасы – сыйынуу.

правый колонтитул Анын абройу

Менин күйөөмдүн же анын тааныштарынын сөздөрү гезит беттеринде такыр таанылгыстай болуп бурмаланып жарык көргөн кездерде ага оӊой эмес учурларды баштан өткөрүүгө туура келген. Мындай жала жабуунун опурталдуулугун түшүнүп биз ошол статьяларга тиешеси бар адамдарга чындыкты айтып берүү үчүн чалып калдык. Албетте, биз баарына чалып жетишкен жокпуз, бирок биздин аракеттерибиз жетишерлик болсун жана Кудай ушунун баарына чекит койсун деп сыйындык. Анан атайын уюштурулган бул жаӊжал 1-2 күндө эле өзүнөн өзү басылып калды. Бирок баары мындан жаман болуп бүтүп, ушактын сели бизди жалмап кетиши да мүмкүн болчу. Мен сыйынуубузга жооп берген Кудайдын күчү бизди сактап калганына ишенем.

Ыйык Жазуу жакшы аялдын күйөөсү кадырлуу адам, «дарбаза алдында уруу аксакалдары менен отурат» (Накыл. 31:23) дейт. Бирок, дайым эле ушундай болобу? Жакшы аялдын күйөөсүнө дайым эле жакшы кадыр-барк сөзсүз кепилдик менен берилеби же буга аялдын да кандайдыр бир тиешеси барбы? Чынында эле аялы Кудайдын парыздарын ээрчиген күйөө урмат-сыйга татыктуу, анткени анын сыйынуулары күйөөсүнө аброй алып келгенге жана күйөөсүнүн жакшы атын колдоп турганга түздөн-түз таасирин тийгизет.

Сен күйөөӊдүн абройу үчүн сыйынууну токтотпошуӊ керек, ошентсе да, ал эркин адам экендигин унутпа. Эгерде ал Ыйык Рухтун жетегине көӊүл бурбаса, анда тил албастыкка жетеленип, кырсыкка кабылышы мүмкүн. Эгерде мезгил-мезгили менен ошондой болуп кетип жатса, эгерде анын кадырына доо кетип жатса, бул кырдаалды өзгөртүп берсин деп Кудайга сыйын. Анткени, Теӊирдин буларды да кылууга күчү жетет.

***Сыйынуу***

***Теӊирим,*** менин күйөөмдүн абройуна доо кетпесин деп сыйынам. Адам тууралуу пикирлер көбүнчө «аны мактаган ооз» (Накыл. 27:21) аркылуу калыптанаарын билем, мен күйөөмдү адамдар урматтап жана ал тууралуу жакшы пикирде болуштарын каалайм. Сен өзүӊдүн Сөзүӊдө: «Жөн жерден айтылган каргыш…орундалбастыгы» ( Накыл. 26:2) тууралуу айткансыӊ. Ал жөнүндө жаман айтууга эч качан, эч кимдин негизи болбосун деп сыйынам. Аны ар кандай соттук талаштардан жана доогерчиликтен сакта. Теӊир, аны ниети таза эместерден сакта. Аны ага каршы чыккандардан корго (Заб. 58:2). Аны менен күрөшүүгө умтулуп жаткандарды токтотуп кой (Заб. 34:10). Биз Сага таянабыз, Теӊир. Ылайым биз эч качан уятка калбайлы (Заб. 70:1). «Эгерде Кудай биз тарапта болсо, бизге ким каршы чыга алат?» (Рим. 8:31).

Сен: «Жакшы дарак жаман жемиш бербейт, ал эми жаман дарак жакшы жемиш бербейт. Жакшы жемиш бербеген ар бир дарак кыйылып, отко ыргытылат» (Мт. 7:18-19) деп айткансыӊ.

Аны душмандардан корго, адилетсиздердин кеӊешинен оолактат, ал үчүн коюлган бардык тузактардан аны сактап алып чыгып кет (Заб. 30:5), аны чагымчылыктын жана ушактын жамандыгынан сакта. Аны ушактагысы келген ооздорго өзүӊдүн тазалоочу отуӊ менен келип тий. Ага жамандык каалагандардын баарынын айыбы ачылып, уятка калышсын, шылдыӊ болушсун жана ага жамандык каалагандар артка кайтышсын (Заб. 39:15). Ылайым ал Сага таянып, жамандыкты каалаган адамдардан коркпосун (Заб. 55:12). Анткени Сен, Сага таянгандар уятка калбастыгы тууралуу айткансыӊ (Рим. 10:11). Аны жетеле, жетекте жана ага таяныч, баш паана бол. Ылайым анын жарыгы адамдардын алдында жаркырап турсун. Алар анын жакшы иштерин көрүп, Сени даӊкташсын, Теӊир (Мт. 5:16).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Мени бузукулардын арам ойлорунан жана зулумдардын козголоӊунан жашыр. Алар тилдерин кылычтай курчутуп, заар сөздөрүн желедей тартып турушат. Күнөөсүздү жашыруун атып өлтүрүшөт, аны күтүлбөгөн жерден атышат,

коркуп да коюшпайт.

*Заб. 63:3-5*

Мен уятка калбайм, Теӊир, анткени Сени чакырып жатам. Кудайсыздар болсо уят болушсун, алардын үнү өлгөндөр жаткан жайда басылсын. Адил адамдарга текебердик менен, жек көрүү менен жалаа жаап,

жалган сүйлөгөндөр тилден калышсын.

*Заб. 30:18-19*

Мен үчүн кордук көрсөӊөр, Мен үчүн куугунтукталсаӊар, Мен үчүн жалган жалаага калсаӊар, бактылуусуӊар. Кубанып шаттангыла, анткени асмандагы сыйлыгыӊар чоӊ! Силерден мурунку пайгамбарларды да ушинтип куугунтукташкан.

*Мт. 5:11-12*

Талашып-тартышканга шашпа, атаандашыӊ маскара кылса эмне болот? Атаандашыӊ менен талашып- тартыш, бирок уккан адам сени жемелебеши үчүн, бирөөнүн жашыруун сырларын ачпа, болбосо өмүр бою маскара болуп өтөсүӊ.

*Накыл. 25:8-10*

Кудай тандап алгандарды ким айыптайт? Аларды Кудай өзү актайт. Аларды ким соттойт? өлүп, кайра тирилген, Кудайдын оӊ жагында отурган

Машайак Ыйса биз үчүн арачылык кылат.

*Рим. 8:33-34*

**Он алтынчы бөлүм**

**Анын биринчилиги**

Эркектер дайыма эле жашоосунда эмне биринчи орунда тураары жөнүндө так түшүнүккө ээ боло бербейт. Бирок, ар бир эле аял өз күйөөсүнүн баалуулуктары жөнүндөгү тизмесинин башында Кудайдан кийин эле өзү турганды каалайт. Ошол эле кезде ушундай болууну каалаган аял үчүн биринчи орунда Теӊир жана жубайы турушу керек. Башкача айтканда эгерде күйөөӊ сени өзүнүн жумушунан, балдарынан, досторунан ж.б. жумуштарынан жогору койгонун каалап жатсаӊ, анда сен да ага карата болгон мамилеӊде ушундай кылышыӊ керек. Эгерде сенин баалуулуктарыӊдын системасында Кудай менен жубайыӊ керектүү орунду ээлешпесе, анда сенин күйөөӊ да өз жашоосунда Теӊир менен сени негизги баалуулук деп баалары да күмөн.

Үй-бүлөдө кичинекей балдар төрөлгөн кезде сен үчүн биринчи орунда эмне тураары жөнүндө эстөө да абдан кыйын. Алар үзгүлтүксүз көӊүл бурууну талап кылышат жана алардын бардык муктаждыктарын сенден башка эч ким канааттандыра албайт. Акыры күйөөӊ чоӊ эле киши болгондуктан, өзүн өзү камсыздандырса болот да. Балдар болбогон кезде деле сенин көӊүл бурууӊду жоюп кете турган башка толтура нерселер бар: жумуш, үй, достор, пландар, хобби. Анан ушулардын ичинен өз күйөөӊдү эӊ аягына коюп коюу же жок эле дегенде ошентип койгонуӊду сездирип коюу кандай оор.

Бактыга жараша, «биринчилик» деген түшүнүк ага канча убакыт сарпталганына байланыштуу эмес. Эмесе адам жумуш жумасы кырк саатты түзгөнүн, Кудай болсо анын жашоосунда жумушунан кийинки экинчи орунда тургандыгын көрмөк, эгерде албетте ал күн сайын жок эле дегенде сегиз сааттан кем эмес сыйынган болсо. Мындан тышкары, күйөөӊ менен балаӊа бирдей убакыт бөлүү дегеле мүмкүн эмес, андай боло турган болсо, анда бала көӊүл бурулбаган абалда калгандай болуп калмак. Ал эми, күйөөгө келе турган болсок, маселе сен ага канча убакыт бөлгөнүӊдө эмес, сен үчүн ал баалуу экендигин сездирүүгө убакыт *табасыӊбы,* кептин баары мына ошондо.

Эрте менен эркелете учурашканыӊ, назик жылмаюуӊ менен акырын кучактаганыӊ, анын сен үчүн канчалык маанилүү экендигин айтып турат. Сен күйөөӊдөн: «Мен сен үчүн бүгүн эмне кылып бере алам?» деп сурасаӊ болот (анан албетте анын суранычын орундатуу керек). Мейли, ал сенин ал үчүн сыйынып жүргөнүӊдү билсин. Анан анын каалаоосу боюнча, сен анын дагы эмнеси үчүн сыйынышыӊды кааларын кызыгып сурагын. Күн сайын жасалуучу көптөгөн иштердин арасынан убакыт таап, аны колдоп сүйлөшүп койгонуӊ эле, сенин ага карата өзгөчө көӊүл бурганыӊды күбөлөндүрүп турат.

Биринчиликтин кайсы жерде турушу, сенин жүрөгүӊдө алардын кандай жайгаштырылышы менен түздөн түз байланыштуу. Өзүӊдүн убактыӊды бөлүштүргөндө күйөөӊ экөөӊ бири-бириӊ менен гана жалгыз калганга да мүмкүнчүлүк болгондой кылып пландаштырганыӊ абдан зарыл: мейли бул жолугушуу болсун, үйдөн башка жакта өткөргөн түн, балдарсыз, досторсуз, экөөӊ гана өткөрчү романтикалык кеч же кечки тамак болсун. Бул күйөөӊдү сенин жүрөгүӊдө ал маанилүү орунда тургандыгына ынандырат. Эгерде күйөөӊ *сени* абдан сүйүшүн кааласаӊ, сен андан да көбүрөөк сүйүшүӊ керек. Эгерде сен бул үчүн сыйына турган болсоӊ, албетте болот.

Бирок сенин күйөөӊө талаптагыдай көӊүл бурууга такыр эле убактыӊ да, күчүӊ да жок болуп жатса, Кудайдан сени Ыйык Рухка толтурушун сура; Анын жетекчилигин изде, ошондо Ал сага биринчиликти кантип туура жайгаштырыш керектигине жардам берет. Эгерде сенин ар бир күнгө түзүлгөн графигиӊде Андан күч алып туруш үчүн, Кудай менен баарлашууга убакыт бөлүнбөгөн болсо, баалуулуктарыӊдын системасын кайрадан карап чык жана күнүмдүк тартипти өзгөрт, анткени мурдагысы эч нерсеге жарабай калды.

правый колонтитул Анын биринчилиги

Менин күйөөм иштеген бизнесте адамдар ийгиликтин чокусуна ушунчалык тез көтөрүлгөндүгүн байкоого болот. Албетте, аларды ал жакта чоӊ ийгиликке, чоӊ бийликке, чоӊ байлыкка болгон суусоо күтүп турат. Эгерде, бул адамдар өз жандары үчүн кам көрбөсө, эгерде, алар өздөрүнүн текеберчилигинин жетегинде эч нерсени ойлобой кете бере турган болсо, алар анда өздөрү үчүн коюлган капканга түшүп калышары бышык жана андайда Кудайды да, үй-бүлөнү да, жыйынды да, досторду да жек көргөн нерседей таштап коюшары анык. Анан качан өтө бийик учкан бул «жылдыздар» жерге түшкөн кезде, алардын кулоосу өтө катуу болот. Биз күйөөбүз менен ушундай нерселердин болушун каалабайбыз да. Ошондуктан күйөөӊ өз жашоосунда дайыма биринчи орунга Кудайды, экинчи орунга сени, үчүнчү орунга балдарды койсун деп сыйын. Ошондо анын жашоосунда эмнелер болгондугуна карабай, анын калган баалуулуктарынын баары туура тартипте жайгаштырылган болот да, силердин экөөӊөрдү теӊ келечекте чоӊ бакыт күтүп турат.

***Сыйынуу***

***Теӊирим,*** мен Сени өз жашоомдун Кожоюну деп жарыялайм. Баарынан мурда Сени издегенге мага жардам бер. Мага күйөөмдү балдарымдан, жумушумдан, үй-бүлөмдөн, досторумдан, ар кандай иштерден жана өз кызыкчылыгымдан да жогору койгонго жардам бер, ал менин ага карата болгон мамилемден, ал мен үчүн кандай маанилүү экендигин сезгендей болсун. Анын мен үчүн канчалык маанилүү экендигинен шектенүүсүнө себеп болгон, мен алып келген жарааттардан аны куткар. Мага менин баалуулуктарымды туура жайгаштырганды үйрөт, маанисиз, көӊдөй, зыян келтирүүчү бардык нерселер менден кетсин жана убактымды уурдабасын.

Менин күйөөм өз жашоосунда биринчи орунга эмнени коерун дайыма билген болсун. Анын жүрөгүнүн Кожоюну жана Башкаруучусу бол. Ага күн сайын Сени менен жеке баарлашуга убакыты болгондой кылып күн тартибин пландаштырганга жардам бер. Ага Өзүӊдүн ойлоруӊду ачып бер, Сага кызмат кылуу ал үчүн эӊ биринчи мааниге ээ болгон нерсе экендигин көргөз. Мени жана балдарын өз карьерасынан, досторунан жана башка иштеринен жогору коюуга ага акылмандык бер. Ылайым ал баарынан мурда Сени издеп, Сага баш ийсин, анткени ошондо гана анын жашоосунда тартип болот.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Баарынан мурда Кудайдын Падышачылыгын жана адилеттигин издегиле, ошондо мунун баары силерге кошулуп берилет.

*Мт. 6:33*

Ар кимиӊ өзүӊдү гана эмес, өзгөнү да ойло.

*Флп. 2:4*

Эч ким эки кожоюнга кул боло албайт. Бирин жаман көрүп, бирин жакшы көрөт; бирине жан дили менен берилип, экинчисин барк албайт.

*Мт. 6:24*

Асман Падышачылыгы асыл бермет издеген соодагерлерге да окшош: күндөрдүн биринде ал кымбат баалуу берметти тапты. Анан барып, колунда болгондун баарын сатты да, ал берметти сатып алды.

*Мт. 13:45-46*

…Кудай-Теӊириӊе табын жана бир гана Ага кызмат кыл.

*Мт. 4:10*

**Он жетинчи бөлүм**

**Анын адамдар менен болгон мамилеси**

Жалгыздыктын жакшы жактары аз. Биз баарыбыз эле жакшы адамдар менен мамиледе баарлашууда болгонго муктажбыз, анткени бул бизге чындыктын жолунда турууга жардам берет. Ар бир эле жубайлардын жубу жок дегенде Кудайга чындап ишенген эки үй-бүлө менен баарлашып турса жакшы болмок, анткени мындай достук жаӊы күч берип, жашоону шаӊдандырат. Мындай адамдар менен болгон мамиле бизди ишенимде бекемдеп, жашообузду маӊыздуу кылат, ошондой эле кыйын кырдаалдарда туура чечим кабыл алууга жардам берет. Ишенген адамдар менен болгон достуктун жакшы таасири жубайлар үчүн пайдалуу.

Эсимде, бир жолу күйөөм экөөбүздү досторубуз өз үйлөрүнө кечки тамакка чакырышты, бирок ал жакка жөнөөрдүн алдында Майкл экөөбүз катуу уруша кеттик, анан биз барганга чейин машинада жымжырттык өкүм сүрдү. Ал мезгилде бир гана нерсе тууралуу ойлогонго болоор эле: «кантип кеч бою конокто отуруп, анан ошол эле мезгилде кантип үй ээлеринин көӊүлдөрүн чөгөрбөй коюуга болот» деп. Анткен менен, алардыкына келер менен эле жылуулук, сүйүү жана Кудайдын Руху бизге - ойлорубузга, сезимдерибизге таасир этип, көп өтпөй эле биз бабырашып, каткырып атып өткөн жаӊжалды деле унутуп калдык. Ал үйдө биз адаттагы эле атмосфераны байкадык – алардын үйүндө биз Майкл экөөбүзгө ушунчалык жакшы таасир тийгизген Кудайдын кубанычы бар экендигин сездик.

правый колонтитул

Анын адамдар менен болгон мамилеси

Буга тескери болгон кырдаалдар да көп эле болду, б.а. досторубуз абдан урушуп алышып анан биздикине конокко келгенден кийин жүрөктөрү тынчтыкка толуп кеткен күндөр көп эле болду. Бир жолу биздин досторубуз – күйөөсү менен аялы бизге чалышып, жолугуша албайт окшойбуз, өзүбүзчө катуу урушуп кеттик дешти. Мен аларды абдан жакшы түшүнүп турганымды айтып, баары бир келгиле деп чакырдым. Мындай окуялар биздин башыбыздан да өткөндүгүн айтып, баары бир кечке унчукпай отуруп кетишсе да, келүүлөрүн өтүндүм. «Анын үстүнө силер тамактанып да алышыӊар керек да, эгерде кааласаӊар бири-бириӊерден алысыраак отургула», - дедим. Бир аз сүйлөшкөндөн кийин алар келүүгө макул болушту, анан ошол күнкү кеч укмуштуудай сонун өттү. Аягында болуп өткөн окуяны эстеп баарыбыз каткырып күлүп да алдык, анан алар кол кармашып, жетелешкен бойдон кетишти.

Теӊирди сүйгөн, ишенген адамдар менен болгон жолугушуу кокусунан болбойт. Ушундай адамдар биздин жолубуздан жолуксун деп сыйыналы. Алар менен таанышкандан кийин дос болуп калалы деп сыйыналы, анан биздин өз ара болгон мамилебизде бардык туура эмес нерселер бизден четтеп өтсүн деп сыйынуу керек. Ыйык Китеп бизди: «Ишенбегендер менен бирге жат моюнтуруккка кошулбагыла» (2Кор. 6:14) деп үйрөтөт. Бул демек, биз эми машайакчы эмес адамдар менен болгон байланыштан качышыбыз керек дегенди түшүндүрбөйт, ошентсе да, биз Теӊирди билип жана сүйбөгөн адамдар менен жакын мамиледе боло албайбыз, анткени бул нерсе олуттуу издерди калтырат. «Адил адам жакынына жол көрсөтөт, ал эми мыйзамсыздын жолу аларды адаштырат» (Накыл. 12:26). Мына ошондуктан да, бир ойлуу адамдар чогула турган үй жыйынынын болушу абдан маанилүү. Силерди жүрөгү Кудайга берилген адамдар курчап турушу үчүн кам көргүлө.

Күйөөӊдүн Кудайга ишенген достору болсун деп сыйын, эгерде ошондойлор болуп калса, алардын баарлашуусуна тоскоол болбо, анткени бул анын тазаланышына таасир этет. «Темирди темир курчутат, адамды адам курчутат» (Накыл. 27:17) дегендей, жакшы достор ага жакшы таасир этишет. «Жыпар жыттуу майлоочу май жана түтөтүлүүчү зат жүрөктү кубантат, адамга досунун чын жүрөктөн берген кеӊеши да ошондой жагымдуу» (Накыл. 27:9). Албетте эгер кайсы бир жерден теӊ салмак болбой жатса, анда анын калыбына келиши үчүн сыйыныш керек.

Балдарыбыз төрөлгөн кезде Майкл тыным албай иштеди, ал эми жуманын аягындагы дем алыш күндөрдүже гольф-клубда, же бейсбол талаасында, же достору менен футбол ойноп жатып стадиондо өткөрчү. Менин канчалык арызданып, каршылык көргөзгөнүмө карабастан, күйөөмдү үй-бүлөгө да көӊүл буруу керектигине *өзүӊ* үйрөт деп Кудайга жалбарып сыйынгычакты эч нерсе өзгөрүлгөн жок. Кудай мен сурагандан да көбүрөөктү кылып, сыйынуудан кийин болгон өзгөрүү мен күткөндөн да көптү берди.

Эркектерде аялдарга караганда достору анчалык деле көп болбойт, анткени алар дайыма өз карьералары менен алек болушат, анан да алар досторду көбөйтүүгө деле умтулушпайт. Бул жерде сыйынуу эӊ жакшы жардам берет. Ал тургай, сенин күйөөӊ ишенбеген адам болсо деле, анын ишенген достору болсун деп сыйынсаӊ болот. Менин жакын курбумдун күйөөсү, Теӊирди билчү эмес, ошентсе да, ал ишенген коллегалары менен баарлаша баштасын деп биз көп жолу сыйынганбыз. Кудай бул киши Кудайдын адамдарынын чыныгы курчоосунда кала тургандай шарт түзүп койду, анан бул биздин жалпы кубанычыбызга эӊ сонун шарт түзүп берди.

Күйөөӊдүн бардык байланыштары жана мамилелери үчүн: ата-энелери, бир туугандары, жеӊе, тайкелери, туугандары, коллегалары жана кошуналары менен болгон мамилелери үчүн сыйын. Анын башкалар менен болгон бир дагы мамилеси өч алууга жана кектөөгө байланышпасын. Күйөөӊдүн кимдир бирөөгө карата таарыныч менен жүргөнү жагымсыз экендигине макул болсоӊ керек.

***Сыйынуу***

***Теӊирим,*** менин күйөөмдүн (атын айтып) эӊ жакшы, Кудайга ишенген, акылмандуулукка ээ болгон, ага жасакерленген эмес, чындык сөздөрдү айтып турган, ал эми, ал аларга өз жүрөгүн ача ала турган достору болсун деп сыйынам (Накыл. 28:23). Ага акылмандык бер жана бузуку жолдорго жетелебесин үчүн аны адамдарды ажырата билгенге үйрөт (1 Кор. 5:13). Ага ишенген адамдар менен достошуунун артыкчылыгын көрсөтүп бер жана алар менен ага кызыктуу болгондой кыл. Бизге достук мамиледе боло турган үй-бүлөлөр менен таанышууга мүмкүнчүлүк бер.

Менин күйөөм үй-бүлөсүнүн ар бир мүчөсү менен, кошуналар менен, тааныштары менен, коллегалары менен достук мамиледе болсун деп сыйынам. Бүгүн мен анын мамилеси өзгөчө (адамдын атын айт) менен жакшырсын үчүн сыйынам. Алар бири-бирине жактыруу менен мамиле кылышып жана ар кандай пикир келишпестиктерден алыс болушсун. Ылайым кайсы жерде кайчы пикирде болушкан болсо, ошол жактарына элдешүү келсин. Ылайым бардыгы тынчтык жолу менен ишке ашсын.

Менин күйөөм узак жана баталуу өмүр сүрүшү үчүн ата-энесин сыйласын деп сыйынам (Чыг. 20:12). Ага таарынычтарды кечирип, эч кимге кек сактабаганга жардам бер. Теӊирим, Сен өз Сөзүӊдө: «Ким бир тууганын жек көрсө, ал караӊгылыкта жүрөт жана өзүнүн кайда бара жатканын билбейт. Анткени караӊгылык анын көзүн сокур кылып койгон» (1 Жкн. 2:11) деп айткансыӊ. Менин күйөөм эч качан жамандык менен көзү жабылган сокур болуп калбасын, дайыма кечиргенди билсин. Ылайым ал эч кимди жек көрүп, соттобосун, бирок дайыма «баарыбыз Кудайдын сотуна келерибизди» (Рим. 14:10) эстеп жүрсүн. Аны душмандарын сүйүүгө, аны каргагандарды кечирүүгө, аны жек көргөндөргө жакшылык кылууга, аны аӊдыгандар үчүн сыйынууга үйрөт (Мт. 5:44). Мен Сенден суранам Теӊирим, мени анын эӊ жакшы досу болууга, анын өзүн да чыныгы дос болууга үйрөт.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Бири-бирибизге көӊүл бөлүп, бири-бирибизди сүйүүгө жана жакшы иштерге үндөйлү. Чогулушка барбоону адатка айландырып алган кээ бирөөлөргө окшоп, чогулуштарыбызды калтырбайлы. Ал күндүн жакындап калгандыгын билгендиктен, бири-бирибизди сергек болууга чакыралы.

*Эвр. 10:24-25*

Ошондуктан сен курмандык чалынуучу жайга курмандыгыӊды алып келгениӊде, бир тууганыӊдын сага каршы бир нерсеси бар экени ошол жерден эсиӊе түшсө, анда курмандыгыӊды курмандык чалынуучу жайдын алдына таштагын да, барып, адегенде бир тууганыӊ менен элдеш. Ошондон кийин гана

курмандыгыӊды алып кел.

*Мт. 5:23-24*

Ал жарыкта жүргөн сыяктуу биз да жарыкта жүрсөк,

анда бири-бирибиз менен мамилебиз бар…

*1 Жкн. 1:7*

Өзүӊөргө сак болгула. Эгерде бир тууганыӊ сага каршы күнөө кылса, ага эскертүү бер. Эгерде кечирим сураса, аны кечир. Эгерде ал бир күндүн ичинде сага жети жолу келип: «Күнөөмдү мойнума алам»,- десе, аны кечир.

*Лк. 17:3-4*

Силерге жакшы осуят берем: бири-бириӊерди сүйгүлө! Мен силерди сүйгөндөй, силер да бири-бириӊерди сүйгүлө! Эгерде бири-бириӊерди сүйсөӊөр, башкалар силердин Менин шакирттерим экениӊерди билишет.

*Жкн. 13:34-35*

**Он сегизинчи бөлүм**

**Анын аталыгы**

Майклдан эмнеден көбүрөөк коркоорун сураганымда, ал: башка нерселерден тышкары өзүнүн аталык милдетин аткара албай калуудан абдан коркоорун ачык мойнуна алды. «Менин оюмча ушундай коркунуч көп эле эркектерди ээрчип жүрсө керек. Биз өз жумуштарыбыз менен ушунчалык алек болгондугубуздан улам, балдардын алдында өзүбүздү күнөөлүү сезип кетебиз. Биз аталык милдетибизди аткара албай калуудан же жаман аткаруудан коркобуз, - деп айтты ал. Айрыкча, өспүрүм курактагылар менен сүйлөшкөн кыйын, анткени алар менен жалпы бир тил табыша албайбыз, алардын алдында заманбап көрүнбөй калабыз деп коркобуз».

Күйөөмдүн мындай моюнга алуусу мага абдан таасир этти, анан ал жакшы ата болушу үчүн сыйынайын деп чечтим. Менин сыйынууларым аркылуу анын өзгөргөндүгүн, балдар менен баарлашууда бир топ чыдамкай болуп баратканын жана аталык ролунда өзүн ишенимдүү кармай баштаганын баамдадым. Ал балдардын арасында өзүн толугу менен эркин сезип, алар менен баарлашуудан кубаныч алып калды. Ал таалим-тарбия берүүдө, акылдуу кеӊештерди үйрөтүп, балдарын тартипке салууда мурдагыдай болуп, алсыздыктын жаман сезимдеринен жапа чекпей калды. Бүгүнкү күндө Майкл эгерде балдарда кандайдыр бир жетишпестиктер болсо, ал дайыма эле анын ата катары жеткилеӊ эместигине байланыштуу эмес экендигин түшүнүп калды.

Өзүнүн ата катары толук баалуу эместиги, жараксыздыгы тууралуу ойлор көптөгөн эркектерди багынтып жана балдар менен болгон мамилени жолго коюуга карата аракеттерин токтотуп коюуда. Алар пассивдүү болуп, өз балдарынан бөлүнүп калышат. Бул абал айрыкча өз жашоосунда кандайдыр бир жактан жеӊилүүгө дуушар болгон эркектер үчүн өзгөчө оор. Аялдарда деле кээ бирде эне катары өзүн толук баалуу сезе албаган учурлар болот, ошого карабастан алардын бирөө да балдарын унутуп же таштап кетишпейт, эгерде эле өтө мажбур учурлар болуп калбаса. Мунун себеби биз бойго түйүлгөндөн баштап эле балдарыбыз менен ажырагыс болуп бириккенибизде; биз аларды жатыныбызда көтөрүп жүрөбүз; ымыркай кезинен багып өстүрөбүз; аларды жашоого үйрөтүп, тарбиялайбыз, аларды ушунчалык катуу сүйгөндүгүбүздөн биздин өмүр алар менен биригип калгандай болгон сезим өмүр бою коштоп жүрөт. Аталарда болсо мындай мүмкүнчүлүк жок, ошондуктан өздөрүн балдар менен тил табыша албаган, бөтөндөй сезип кетишет. Анын үстүнө эгерде эркек эртеден кечке өз жумушу жана карьерасы менен алек болсо, анда балдардын жашоосунда ата катары анын ролу дээрлик көрүнбөй деле калат. Мына ушул жерден биздин сыйынууларыбыз жардамга келет.

Сенин жашооӊдо кимдир бирөөнүн сыйынуусунан кийин түшүнүп, эмне кылаарды билип, туура чечим кабыл алган күндөрүӊ болду беле? Менде мындайлар көп болгон. Эгерде биз күйөөлөрүбүздүн жакшы ата болушу үчүн сыйына турган болсок, анда мындай нерсе биздин күйөөлөрүбүздүн да жашоосунда болоруна ишенем. Биздин сыйынууларыбыз алардын шектенүүчүлүк менен күрөшүүсүнө, жоопкерчиликтин жүгүн көтөрүүгө, өзүнүн аталык ролун жакшы түшүнүүсүнө жана ар бир эле ата-энеге тааныш болгон кыйынчылыктарды жеӊүүгө үйрөткөн Ыйык Рухка жүрөктөрүн ачууга жардам берет.

правый колонтитул Анын аталыгы

Күйөөм менин сыйынууларым ага кантип аракеттенүү керектигин так көргөзүп берген бир учурду эскерет. Биздин жети жашар балабыз Крис калп айтып койду. Биз аны күнөөсүн моюнга алып, кечирим суроого мажбурламай болдук, бирок муну кантип кыларды билбей жаттык. Майкл анын жазасын берип, окутуп коюуну каалап, менин сыйынуумду өтүндү. Мен сыйынган кезде ал эмне кылыш керектигин даана көрдү. Уулубуздун көзүнчө ал үч бурчтукту, андан башка Кудайдын элесин чагылдырган сүрөттү, шайтандын элесин чагылдырган сүрөттү, анан Кристтин сүрөтүн алды. Аларды: Кудайдын элесин чагылдырган сүрөттү, шайтандын элесин чагылдырган сүрөттү, бир жагына Кристин сүрөтүн койду. Анан Майкл Кудайдын ойлорун, шайтандын ойлорун жазды. Анан Крис үчүн ал тандап алган калптын жолунда жүрүү канчалык коркунучтуу экендигин сүрөттөп айтып берди. Анткени ал жол шайтанга карай алып барат, демек шайтанга жакындоо менен Крис Кудайдан улам алысыраак болуп алыстай берерин айтты. Ушул сүрөттөө балага ушунчалык катуу таасир эткендиктен, ал чоочуп кетип, ыйлап жиберди да, калп айткандыгын моюнга алып, чын дилинен өкүнүп тобо кылды. Майкл ошол кезде Теӊир ага берген өз аракетин ачык түшүнбөй туруп, ал эч качан баланын жүрөгүн тыкылдата алмак эместигин айтып берди.

Жакшы ата болууну каалаган эркектер үчүн Асмандагы Атабыз эӊ жакшы мисал боло алат. Теӊир менен баарлашууда, Ага окшошуп өзгөрүү менен канчалык көп убакыт өткөргөн сайын, ал өзүнүн балдарына ошончолук таасирдүүрөөк боло алат. Ал өз *Атасынын* жүрөгүн көрүү менен аталык жүрөккө ээ болот. Албетте бул оӊойго турбайт, анан да күйөөӊдүн өзүнүн жердеги атасы менен мамилеси жакшы болбогон болсо, ого бетер кыйын. Эркектин өз атасы менен болгон мамилеси көбүнчө анын Теӊир менен болгон мамилесине издерди калтырат же таасир этет. Эгерде атасы аны бир кезде таштап койгон болсо, анда Кудай да таштап койбосо экен деген коркунуч жашайт; эгерде атасы ага кош көӊүл мамиледе болуп, ал үчүн кам көрбөгөн болсо, анда өзүнө карата Теӊир да кош көӊүл болуп койбосун деген шектенүүдө болот; эгерде ал жердеги атасынын аны сүйөөрүнөн шектенген болсо, анда Асмандагы Атасынын сүйүүсүнөн да шектенет; эгерде ал жердеги атасына ачууланса, анда Кудайга карата деле ушундай жактырбаган сезимдерде болот. Атасына байланышкан күйөөӊдүн мурдагы жашоосундагы окуялар, анын Теӊирге, Анын сүйүүсүнө карата бараткан жолунда тоскоол болот, анан албетте бул анын балдары менен болгон мамилесине таасирин тийгизбей койбойт.

Күйөөӊ өзүнүн Асмандагы Атасынын сүйүүсүн таанып билсин деп, анын жүрөгү менен акыл-эсин толтуруп турган ар кандай адаштыруулардан жана туура эмес элестетүүлөрдөн бошонсун деп сыйын. Анын Кудайга карата таарынычынын себепчиси болгон, атасы ага алып келген жарааттардан Теӊир аны айыктырышы үчүн сыйын. Библия: «Атасы менен энесине тил тийгизген адамдын чырагы коюу караӊгылыкта өчөт» (Накыл. 20:20) деп айтат. Эркек өз атасын чын жүрөктөн кечирмейинче, жакшы ата боло албайт. Анын атасы азыр тирүүбү, тирүү эмеспи, ал маанисиз, анын жан-дүйнөсүндө эмне болгону маанилүү. Асмандагы Атасы менен болгон мамиленин жакшырышына эч нерсе тоскоол болбош үчүн, анын жердеги атасына карата болгон мамилеси өзгөрүшү үчүн сыйын.

Эркектер балдарынын жашоосунда өздөрүнүн ролунун бүткүл маанисин көбүнчө түшүнүшпөйт жана өздөрүнө балдардын материалдык жыргалчылыгынын булагы катарында гана карашат. Бирок чынында, балдардын жашоосуна карата атасынын тийгизген таасирин баалоого мүмкүн да эмес. Балдардын кайсы жолду: жакшы же жаман жолду тандашы атасынын балдарга карата болгон мамилесине жараша болот. Анын жашоосу да ушуга көз каранды: анткени ал өзүнүн аталык ролун аткара албаса, жеке кудуретсиздиги дайыма аны коштоп жүрөт. Эгерде ал жакшы ата боло алса, анда бул анын жашоодогу ийигиликтеринин эӊ маанилүү критерийи болуп калат.

***Сыйынуу***

***Теӊирим,*** менин күйөөмдү жакшы ата болууга үйрөт. Андагы Сенин эркиӊе ылайык келбеген бардык нерселерди оӊдоп кой, анын жан-дүйнөсүндөгү жарааттарды айыктырып, өз атасын кечиргенге жардам бер. Ага Сенин ойлоруӊду түшүнүүгө жардам бер жана анын жүрөгүнө Асмандагы Атасы катары Сени таанып билүүгө карата суусоо сал. Ал Сенден сүйүүгө жана боорукерликке толгон Атаны көрүшү үчүн, Сага окшошуп, Сени менен баарлашууда көбүрөөк убакыт өткөрүшү үчүн, аны Өзүӊө тарт. Ылайым анын жүрөгү да балдарына карата ошондой болгон сүйүүгө толсун. Аны өз балдарын Сендей болуп чындыктын жолунда тарбиялашы үчүн, кайрымдуулук көрсөткөн, акылман сот болууга үйрөт. Аны Сени үлгү кылып аракеттенүүгө: балдардан тил алчаактыкты талап кылууга, эгерде алар күнөө кылса туура жазалоого, өкүнүп, күнөөсүн моюнга алышканда дайыма мээрим менен кечирип коюуга үйрөт. Ким өз баласын сүйсө, аны адилеттик менен жазалары тууралуу чындыкты ага ачып бер (Накыл. 13:24). Ылайым ал: «…балдарыӊарды кыжырдантпагыла, аларды Теӊирдин үйрөтүүсү жана акыл-насааты менен тарбиялагыла» (Эф. 6:4) деген эрежени эсинен чыгарбасын. Күйөөм экөөбүздүн ортобузда балдарды тарбиялоодо эч качан ажырым болбосун, дайыма талапты бирдей коелу деп сыйынам.

Аны балдар менен мамилелешкенге үйрөт, ал эч качан каардуу, муздак, орой, унчукпас, пассивдүү, нааразыланган, алсыз, көӊүл кош болбосун. Ага сүйгөн, мээримдүү, көӊүл калтырбаган, жардамын аябаган, күчтүү, ырааттулук менен аракеттенген, ишенимдүү, баарлашууга ачык, түшүнгөн жана чыдамкай ата болгонго жардам бер. Ылайым балдардын өмүрү узак жана баталуу болушу үчүн, анын кебетеси да балдардын аны ата катары урматтап-сыйлап турушуна ылайык болсун.

Теӊирим, балдар биздин руханий байлыктарыбызды мурастап алышарын билем; андыктан алардын атасынан мурастап ала турган нерселери акылмандуулукка мелт-калт толгон Ыйык Рухтун жөндөмдүүлүктөрү болсун. Менин күйөөмө Сенин парыздарыӊды аткарууда үлгү болууга жардам бер, балдар ага кубаныч алып келсин жана ылайым ал балдарды Сенин жолуӊда бекемдесин. Ал жакшы ата болгусу келет жана мен анын жүрөгүнүн ушул каалоосун аткарчы деп сыйынам.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Карылардын таажысы-балдарынын балдары,

балдардын даӊкы – ата-энелери.

*Накыл. 17:6*

Анткени Теӊир сүйгөн адамын жазалайт,

ага атасы уулуна ырайым кылгандай ырайым кылат.

*Накыл. 3:12*

Адил адамдын атасы сүйүнөт, акылманды төрөгөн кубанат.

*Накыл. 23:24*

Уулуӊду жазала, ошондо ал жаныӊа тынчтык берип, кубаныч тартуулайт.

*Накыл. 29:17*

«Мен силерге Ата болом, силер болсо Менин уулдарым,

кыздарым болосуӊар»,- дейт кудуреттүү Теӊир.

*2Кор. 6:18*

**Он тогузунчу бөлүм**

**Анын өткөн жашоосу**

Майклга он тогуз жаш курагында абдан катуу нервине доо кетүүнү башынан өткөрүүгө туура келген. Ал ошол кезде коллеждин студенти болгон, бир нерселерди жазып, аранжировка жасачу, жергиликтүү клубда кечинде да, күндүз да пианинодо, барабанда ойночу. Анын жашоосу жинденгендей ритмде өтүп жатты: ал аз уктаган, анын күчү тез эле короп – ден-соолугу олуттуу ойлогондой абалга келип калган. Үй-бүлөлүк дарыгер аны жергиликтүү психиатриялык бейтапканага жатып, күч-кубатын калыбына келтирүүнү сунуш кылат. Кийинчерээк бул үчүн анын апасы да, дарыгер өзү да абдан өкүнүп калышкандыгын айтып берди кайын энем, бирок алар ошондо эмне кыларын билбей абдырап калышкан болчу. Майкл үчүн ошол «калыбына келүү» үчүн жаткан эки жумалык убакыт жашоосундагы эӊ бир коркунучтуу таасир эткен мезгил болуп калды. Ал жакта көргөндөрү ага абдан тереӊ травма келтирип, өзүм да ошондой болуп калбаймынбы деген коркунучтуу сезим туудурду. Коллежге келгенден кийин ал сабактардын жеӊилдетилген графиги боюнча окуганга которулган, бирок коркунуч аны калтырган эмес.

Экөөбүздүн чогуу жашаган жылдарыбызда Майкл абдан чарчаган учурларында ошол кездегидей абалга түшүп калган мезгилдери көп эле болду. Жаш кезинде баштан өткөргөн эскерүүлөр аны тынч койгон жок; анын акылында коркуткан сөздөр жаӊырып турду: «Сен эч качан бул жактан чыкпайсыӊ. өмүрүӊдүн аягы ушул психиатриялык оорукана менен бүтөт». Ал өзү айткандай, ушундай мезгилдерде баарынан көп ага керек болгон нерсе, менин сыйынууларым болду. Мен дайыма аны бошото ала турган чындыкты таанып билсин үчүн сыйынчумун (Жкн. 8:32). Мен Кудайга аны өткөндөрдөн бошотсун деп сыйынчумун. Бул өтө узакка созулган процесс болду, бирок ага карабастан мен сыйына бердим, натыйжада бирдеме өзгөрдү.

Биз өткөн жашообуз менен жашабашыбыз керек, бирок алардан сабак алышыбыз керек. Биз «арттагыны унутуп», «алдыга умтулушубуз» керек, «Максатка - Кудайдын Машайак Ыйса аркылуу бере турган жогорку сыйлыгына умтулуп» (Флп. 3:13-14) жашашыбыз керек. Биздин Кудай – Куткаруучубуз жана Айыктыруучубуз, биз Ага аныбыз да, мунубуз да болууга мүмкүнчүлүк беришибиз керек. Ал бизге өткөн күнөөлөрүбүздү жууганга жана жоготкон нерселерибизди калыбына келтиргенге жардам берет. Ал биздин жоготкондорубузду компенсациялап бере алат (Заб. 89:15). Бизден болгону Ал ушунун баарын кыла алаарына ишенүүбүз гана талап кылынат. Эгерде биз өткөндөрүбүзгө илеше берсек, келечекте Кудай бизге даярдап койгондорго карай жыла албайбыз.

Сенин күйөөӊдүн өткөндөгүлөрү ага эле эмес, анын тукумуна да таасир этет. Биздин балдар бизден чачыбыздын, көзүбүздүн өӊдөрүн эле мураска алып калышпайт, бирок аларга ажырашуу, каардануу, дүрбөлөӊгө түшүү, депрессия жана коркунучтар аркылуу келген биздин оор жана азаптандырган абалдарыбыз да мурас болуп өтөт. Муну менен эле бүтпөйт. Биз өзүбүз ушул жүктөрдөн бошонуу менен, балдарыбызды да алардан бошотобуз. Дайыма эле өткөн жашоого кайрыла берүү менен Кудай бизге келечекте даярдап койгон нерселерди таанып билүүнү гана жоготпостон, балдарыбызды да ошондон ажыратып коебуз.

правый колонтитул Анын өткөн жашоосу

Мүмкүн күйөөӊдүн азыркы учуруна күчтүү таасирин тийгизип жаткан мурдагы жашоосундагы окуялар анын балалык кезинде болгондур. Биздин бала кезибиздеги бардык жаман нерселер жана ошол мезгилде болбой калган жакшы нерселер дагы биздин азыркы учурубузга таасирин тийгизет. Таарынткан сөздөр, ага коюлган кемсинткен кошумча аттар (семиз, макоо, көк мээ, аӊкоо, кебетеси суук, бечел, жинди ж.б.) баланын акылына жана психикасына таасир этет. Алардын таасирин ал өспүрүм кезинде да сезиши мүмкүн. Эгерде өткөн жашоодон келе жаткан жүктөрдү үстүбүздөн силкип салууга күчүбүз жетпесе, бул тууралуу сыйынышыбыз керек, анткени адам ушул абал менен өмүр бою эле жашап жүрө албайт.

Кудай биздин дайыма Андан бошонууну сурай ала тургандыгыбызды айтат. Эгерде Анын жолдору менен жүрүп, Анын чындыгын жарыялай турган болсок, анда биз өзүбүз эӊсеп жаткандай өткөндөрдөн бошонууга ээ болобуз. Бирок, бул дайыма тез эле боло бербейт, анткени өткөн жашоонун таасиринен бошонуунун белгилүү бир деӊгээли болот. Мына, сенин күйөөӊ мурдагылардан бошмун деп ойлоп жатат дейли, бирок кокусунан эле ал кайра келип, анан бүт баары кайра башталышы мүмкүн. Ага кейибегенге жардам бер. Эгерде ал Теӊир менен бара жаткан болсо, анда Теӊир бүткүл көрөгөчтүгү менен аны башка, бийигирээк деӊгээлдеги эркиндикке алып чыгат. Бул жерде күйөөӊө сенин сыйынууӊ жардам берет.

Өткөндөрдөн бошонуу мүмкүн тез эле өтөт, мүмкүн Кудайдын ойлоруна ылайык этап боюнча өткөн узак процесс болушу да мүмкүн. Бул жерде сен убакыттын чегин орното албайсыӊ; сен бул жерде күйөөӊдүн өткөндүн үнүн контролдоп жана мындан ары аны укпай коюшу үчүн канча убакыт талап кылынса, ошончого чейин чыдамкайлык менен сыйынууга чакырылгансыӊ.

***Сыйынуу***

***Теӊирим,*** мен анын (күйөөӊдүн аты) өткөндөрдөн толугу менен бошонушун каалайм. Менин күйөөмдү каталыктардын жүктөрүнөн куткар; аны өзүнүн мурдагы жашоосуна жаӊыча көз караш менен караганды үйрөт жана анын акылын жаӊырт (Эф. 4:22-23). Ылайым ал Сенин бардык жаӊы нерсенин Жаратуучусу экениӊди түшүнсүн (Аян 21:5). Ыйык Рух ага жаӊы жолду көрсөтүп берсин, өзүнүн туура эмес тажрыйбасына жаӊыча мамиле кылганга аны үйрөтсүн. Ал Сенин үнүӊ менен өткөндүн үнүн так ажыратып билсин үчүн, ага Машайактын акылын бер. Эгерде ал мурдагы үндөрдү угуп калса, тайманбастан туруп, Сенин Сөзүӊдүн чындыгынын алдында ал үндөрдү унчукпай калууга мажбурласын. Анын жаӊыча ой толгоолорун мурдагы депрессия менен жарааттар кайгыга салбасын деп сыйынам. Айла түгөнгөндүк, өч алууга болгон каалоо, таарыныч дегендер аны таштасын үчүн, анын жүрөгүн кайрымдуулук менен сүйүүгө толтур. Анын өткөн жашоосу азыркы жашоосуна зыян келтирбеген сабак болуп калсын. Ар кандай ачуу эскерүүлөрдөн аны куткар, алар эми күйөөмө таасир этпесин деп сыйынам. Аны кайгысынан арылт (Заб. 146:3), анын рухун бекемде (Заб. 22:3), баштагы жашоосун эстөөнүн оор жүгүнөн аны куткар, алардан сабак алганды гана үйрөнсүн. Ал үчүн Сен даярдап койгон келечекке карай аны жетеле.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Бирок силер мурункуну эстебей жатасыӊар, байыркылар жөнүндө ойлобой жатасыӊар. Мына, Мен жаӊы нерсе жасап жатам. Ал азыр болот, чын эле, силер ушуну да билгиӊер келбейби? Мен ээн талаага жол салам, чөлгө дарыя өткөрөм.

*Ыш. 43:18-19*

Ошентип, ким Машайактын ичинде болсо, ал – жаӊы адам.

Мурункунун баары өтүп кетти, азыр баары жаӊы болду.

*2Кор. 5:17*

…алдамчы кумарлары менен чирип бара жаткан эски адамдын мурдагы жүрүм-турумун таштоо керек экендигин, акыл-оюӊарды жаӊыртып турушуӊар керек экендигин, чыныгы адилдик жана ыйыктык менен Кудайдын бейнеси боюнча жаратылган жаӊы адамды кийүү керек экендигин үйрөнгөнсүӊөр.

*Эф. 4:22-24*

Ошондуктан биз көӊүлүбүздү чөгөрбөйбүз. Сырткы адам карып бара жатса да, ички адам күндөн-күнгө жаӊыланууда.

*2Кор. 4:16*

Кудай алардын бардык көз жашын аарчыйт. өлүм деген болбойт, ый деген, өкүрүк деген, оору деген болбойт, анткени мурункунун баары өтүп кетти.

*Аян 21:4*

**Жыйырманчы бөлүм**

**Анын маанайы**

Кимге эле дайыма маанайы жаман болуп турган киши менен сүйлөшүү жакмак эле? Жашоо деген татаал, ансыз деле дайыма кимдир бирөөлөрдүн арыз-арманын угууга туура келет. Мен баары сонун болуп турганда деле нараазы боло берген эркекти билем. Ал баарына кыжырданып турат. Жакшы жаӊылыкты укса деле, күӊкүлдөөгө шылтоо табат. Тилекке каршы, өзүн мындай алып жүрүүнүн негизи бала чактан эле башталат. Мүмкүн бул адамды эч ким жашоодон ырахат алууга үйрөтпөсө керек, ошондуктан ал жаман нерсени гана көргөнгө көнүп калган. Ошентсе да, баштапкы жашоосунун азыркы жашоосуна таасирин тийгизишине жол берип коюу менен, тандоону ал өзү жүргүзүп жатат. Анан ушул себептен улам, ал өзү дагы, аны курчап турган адамдар дагы бактылуу болушпайт. Ким ушундай болууну же ушундай адамдын жанында жашаганды кааласын?

Бул көйгөй мага абдан тааныш нерсе, демек, мындай адеп-ахлагы жагымсыз адам үчүн сыйынуу гана керек деп ишенимдүү түрдө эле айта алам. Бирөөнүн маанайынын чөгүшүнүн тийгизген таасирлерине кыжырданбастан гана туруп, сыйынуу керектигин үйрөнүүгө мага көп убакыт талап кылынды. Ошентсе да, каалаган натыйжаларды берип жатат жана мен башкалар үчүн кепилдикке өтүп сыйынууда жеткилеӊдикке жетүүгө болгон аракетимди жумшап жатам. Ар дайым адамдын жүрөгүнө кубанычтын руху кирсин деп сыйынуу менен, мен байкаларлык өзгөрүүлөрдү көрдүм, анан да менин ал адамга карата болгон мамилем да өзгөрө баштайт.

правый колонтитул Анын маанайы

Адам Кудайдын сүйүүсүн кабыл алгысы келбегендиктен жана өзүнүн кежирлигинен улам кекчил, адамгерчиликсиз, ачуулуу болуп калат. Ыйык Китеп биз өз каалообуз менен бул сезимдерди жүрөгүбүзгө киргизип алаарыбыз тууралуу айтат (Заб. 100:4); биз өзүбүз өз жүрөгүбүздү катуулантып, Кудайдын сүйүүсүнө карата жаап коебуз (Накыл. 28:14). Өз маанайыбызды биз өзүбүз тандап алабыз; Кудайдын Сөзүн кабыл алабызбы, жокпу өзүбүз тандайбыз; Кудайга ыраазы болгон сезимдерге толобузбу же жокпу, аны да өзүбүз тандайбыз.

Күйөөнүн дайыма эле жаман маанайда боло бериши эӊ мыкты никени да бузат, ал эми, ийгиликсиз нике болсо мунун натыйжасында адам чыдай алгыс абалга жетет. Болуп жаткан нерселерге тескери таасирлене берүү адаты бүт жашоону бузуп коюуга жөндөмдүү. Мүмкүн сен күйөөӊдүн эркин башкара албайттырсыӊ, бирок сен, ал Кудайдын эрки менен макулдашууда болсун деп сыйына аласыӊ. Анын жүрөгү тазалансын деп сыйын, анткени Ыйык Китеп Теӊирди таза жүрөк менен гана көрүүгө болорун убада кылат (Мт. 5:8); анын жүрөгү шаӊдансын жана кубанычтан жүзү жаркысын деп сыйын (Накыл. 15:13). Ким эле өз күйөөсүнүн Кудай менен бактылуу болуп, кубанып турганын көргүсү келбесин? Анын жүрөгү мактоого, ыраазычылыкка, сүйүүгө, кубанычка толсун, анткени «Жакшы адам жакшы казынасынан жакшылыкты алып чыгат» (Мт. 12:35). Башында анча чоӊ өзгөрүү болбогону менен, сенин сыйынууларыӊдан улам күйөөӊдүн жүрөгү сөзсүз жумшарат, анын үстүнө анын маанайынын жакшырышын күтүп жатып өзүӊдүн маанайыӊдын да жакшыра баштаганына күбө болосуӊ.

***Сыйынуу***

***Теӊирим,*** бүгүн аны (күйөөӊдүн аты) сүйүү менен тынчтыкка толтурчу. Ылайым анын жүрөгүндө бейпилдик өкүм сүрсүн, ал өз жашоосуна канааттансын, анткени ал дененин эмес, рухтун каалоосун аткарууда. Ага Сенин бет алдыӊда «өз үйүндө жүрөгүнүн тазалыгы менен жүргөндү» үйрөт (Заб. 100:2). Ага Сенин Рухуӊдун жарыгын төк. Анын жүрөгү кеӊ пейилдик менен чыдамкайлыкка толсун. Менин күйөөмө өзүмчүлдүк менен кыжырдануудан бошонууга жардам бер. Аны «баарына ишенип, баарынан үмүт үзбөй, баарын көтөрүүгө» (2Кор. 13:7) үйрөт. Анын руху кайгынын алдында чөгүп талкаланбашы үчүн, аны каардануудан, тынчсыздануудан, дүрбөлөӊгө түшүүдөн, ички күрөштөн жана басымдан бошот (Накыл. 15:13). Ал күӊкүлдөй берген капалуу чалга айланып калбашы үчүн, ага кубанычтын рухун бер. Жан-дүйнөсүндө тынчтык болушу үчүн, аны тынчсыздануудан бошотуп, бардыгы үчүн Сага ыраазычылык билдире турган каалоо бер. Ылайым ал: «Мен болгонуна ыраазы болууга үйрөнгөм» (Флп. 4:11) деп айтсын. Бүгүн мен ага (күйөөӊдүн аты) мындай деп кайрылам: «Теӊир сага батасын берсин, сени сактасын! Теӊир Сени мээримдүү жүзү менен карасын, сага ырайым кылсын! Теӊир сага назарын салсын, сага тынчтык берсин!» (Сан. 6:24-26)

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Эч нерсе тууралуу кам санабагыла, ар дайым сыйынганда жана жалынганда, каалооӊорду ыраазычылык билдирүү менен Кудайга айткыла. Ошондо Кудайдын акыл жеткис тынчтыгы силердин жүрөгүӊөрдү жана ойлоруӊарды

Машайак Ыйса аркылуу сактайт.

*Флп. 4:6-7*

Өзүӊөр кылып жүргөн күнөөлөрдүн баарынан баш тарткыла, өзүӊөргө жаӊы жүрөк жана жаӊы рух жараткыла…

*Жез. 18:31*

Өз рухун башкара албаган адам талкаланган, чепсиз шаарга окшош.

*Накыл. 25:28*

Эгерде мен пайгамбарчылык кылсам, бардык сырларды билсем, толук билимге ээ болсом, тоону ордунан жылдары ала тургандай ишенимим бар болсо, бирок менде сүйүү жок болсо, анда мен эч ким эмесмин.

*1 Кор. 13:2*

Анын дарбазаларына даӊктоо сөздөр менен, Анын короолоруна мактоо сөздөр менен киргиле. Аны даӊктагыла, Анын ысымын даӊазалагыла.

*Заб. 99:4*

**Жыйырма биринчи бөлүм**

**Анын никеси**

Күйөөгө чыккыча менин баарынан да коркконум, күйөөмдүн спорттун фонаты болуп калышы эле. Мен эми телевизордон футбол, бейсбол же баскетбол көрсөтүлүп жатканда кечке чейин диванда пультту кармап жатып ала турган адам менен өмүр бою жашап каларымды ойлогондо коркунучка капталып, көӊүлүм айнып жатты. Биз алгачкы таанышкан кезде эле Майклдын спортко анча маани бербегени мени кызыктырды. Бул тема аны таптакыр кызыктырчу эмес, ал тургай аны чарчатып да салчу. Эми үйлөнгөнүбүздөн бир топ жыл өткөндөн кийин, кокусунан эле менин күйөөм спорттун чыныгы фонаты болуп калгандагы менин абалымды элестетип көргүлөчү. Эгерде «Чикаго Беарз» командасы утулуп калса, аны менен кошо бүт үй-бүлөбүз кайгырышыбыз керек, ал эми «Кабз» командасы утуп кала турган болсо, анда ал өзүнүн жапайы кыйкырыгы менен баарыбыздын кулагыбызды тундурчу. Ал оюндарга дайыма катыша албай жаткандыгына нараазы болчу, ал ар бир оюнду өткөрбөй көргүсү келчү. Ал жөнөкөй эле, катардагы күйөрман болгон эмес – ал «Беарз» деген эмблемасы бар футболканы, «Кабз» деген эмблемасы бар шляпаны кийип жана ал экөөнүн ортосунда теӊ жарылып эле жүрчү. Мен аны менен бирге оюндарга барууга аракеттендим, бирок алар мени «Хотдог»дон да аз кызыктырарын сездим, ал эми, спорттук телешоуларды чогуу көрүү болсо, мен үчүн нагыз азапка айланды. Мени күйөөмдүн өз үй-бүлөсү менен баарлашууга караганда спорттук мелдештерди көрүү көбүрөөк кызыктырганы нааразылантчу.

правый колонтитул Анын никеси

Бир нече жылдардан кийин, качан мен никебизге сыйына баштаганда гана өзгөрүүлөр башталды. Кандайдыр бир көрүнбөгөн себептерден улам, Кудай Майклдын спортко карата болгон кызыгуусунан аны толук алыстаткан жок, анын ордуна Ал менин жан-дүйнөмдү тынчтандырып, көйгөйгө карата болгон мамилемди өзгөрттү. Кудай бизге комппромиске барганды үйрөттү: мен Майклды спорттук программаларды көрүүдөн баш тарт деп мажбурлабай калдым, ал болсо мени тартып-кызыктыра албаган нерсеге кызыгуумду талап кылганды койду; мен анын тактикалык митайымдыгына – үйлөнгөнгө чейин өзүнүн кызыккан нерсеси тууралуу унчукпаганы үчүн айыптабай калдым, ал болсо мени эч нерсе үчүн жемелебейт. Мунун баары жубайлык мамилелер үчүн маанисиз эле бирдемедей сезилгени менен, чын-чынына келгенде бул нерселер көп жагынан никеӊердин келечегин аныктайт – ал туурабы же бузулабы, ошолорго байланыштуу болуп калышы да мүмкүн.

Биргеликте жашаган турмушубуздун бардык жактарына сыйынуу менен биз ажырашууга көйгөйлөрдү чечүүчү каражат катары караганды токтотобуз, ошондуктан биз ал тургай, алардын жашообузга түз таасири жоктой сезилген күндө да, никебиздеги маанилүү аспектерди барктабай кое албайбыз. Биз үйлөнүп жашай баштаган алгачкы күндөн баштап эле, биздин никебизде ажырашуу менен көзгө чөп салууга орун берилбесин деп сыйынчу элем. Биздин үй-бүлөнүн тарыхында буга окшогон нерселер болбогону менен, биздин маданият ажырашуу жана бузуктук идеяларына сугарылган, ал эми кээ бир чөйрөлөрдө бул кадимки эле көрүнүш катары кабыл алынат. Мен ушуларга окшогон нерселерден Кудай биздин никени сактасын деп сыйынчумун, Ал ишенимдүү болгондуктан, менин сыйынууларыма жооп берди.

Эки адам эч нерсеге карабастан, бири-бирине болгон мамилелерин сактап калууга жана коргоого убада берген кезде гана, нике бекем болот. Ошентсе да, болочок жубай өз өнөктөшүн идеалдаштырып жана никенин маӊызын туура эмес элестетип койгон күндөр да болот, натыйжада, жашоо – турмуштагы чындык менен бет келишүү өтө ырайымсыз түрдө болуп калышы мүмкүн. Мына ушундай учурларда жубайлык «падышачылык» өзүнөн өзү бөлүнүүгө дуушар болушу мүмкүн. Силердин бирге өмүр сүрүүӊөрдөгү ар кандай урчуктуу бурчтар жылмаланып, биримдикте, макулдашууда жана өз ара түшүнүшүүдө, рухта биргеликте бекемделишиӊер үчүн, бири-бириӊер менен болгон мамилеӊердеги ар кандай адашуулар силерге ачык көрүнсүн деп туруктуулук менен сыйынууӊ зарыл. Силердин никеӊер Кудайдын ысымында бириккен эки адамдын союзу болсун деп сыйынсаӊ, ошондо Теӊир «силердин араӊарда» болот (Мт. 18:19-20). Эгерде экөөӊөр теӊ мурда башка никеде болгон болсоӊор, анда мурдагы никеӊердеги бардык байланыштар алардын жакшы же жаман, руханий же жандык экендигине карабастан, эч кимиӊер мурдагы никеӊердеги тажрыйбаны колдонбошуӊар үчүн сыйынгын. Бир бутуӊ менен өткөн жашооӊдо туруп алып, алдыга, келечекке карай жылуу мүмкүн да эмес.

Өз никеӊ канчалык укмуш көрүнгөнүнө карабастан, азгырылып кетпе, анткени: «…туруп турам деп ойлогон адам жыгылып калуудан сак болсун» (1 Кор. 10:12) деп жазылып турат. Сенин никеӊди талкалап коюуга коркунуч туудурган адамдардан жана кырдаалдардан Теӊир өзү сакташын сура. Ким ажырашууга чечим кылса, аны чагылган менен чаап салып эскерте тургандай кылып болсо да, Теӊирден ар кандай ыкмалар менен өз никеӊди сактап калууну суран. Силердин жубайлык жашооӊор экөөӊөр үчүн теӊ зериктирме, оор милдет болуп калбасын үчүн, никеӊерди кубанычтын жана өмүрдүн булагы кылсын деп Кудайга сыйын.

***Сыйынуу***

***Теӊирим,*** биздин никени алсыратып жана талкалап кое турган ар кандай нерселерден сакта. Никебизди биздин өзүмчүлдүгүбүздөн, кайдыгерлигибизден, башкалардын жаман ниеттеринен жана пландарынан, опурталдуу нерселерден сакта. Ылайым бизге бүгүн да, келечекте да эч качан ажырашуу же бири-бирибиздин көзүбүзгө чөп салуу жөнүндөгү ойлор келбесин. Бизди мурдагы мамилебизде болгон жагымсыз эскерүүлөрдөн, өткөндөрдөн бошот, бири-бирибизди сергектикте, обьективдүү баалай билгенге үйрөт. Себеби өзүн баалай билбегендик болгон кызганычтан биздин жүрөктөрүбүздү тазала. Бизден ар кандай азгырыктар: ичимдикке, баӊгиликке, кумар оюндарына карата болгон коркунучтар кайып өтсүн.

Бизди достуктун, ишенимдүүлүктүн, кеӊ пейилдиктин жана өз ара түшүнүшүүнүн түйүндөрү бириктирип турсун: инфантильдиктен (чоӊойсо да балалык дене түзүлүш жана балалык мүнөз сакталып калгандык - *Котор.эскер*.), каршылашуудан, толук баалуу эместиктин комплексинен сакта. Бири-бирибизди азыктандырып, союзубузду жаӊылап туруш үчүн дайыма бири-бирибизге убакыт тапканга жана эмнеге үйлөнгөнүбүздү дайыма эстеп турганга бизге жардам бер. Мен ал (күйөөӊдүн аты) эӊ алгач Сени издесин деп, эч кандай силкинүүлөргө карабастан, ал мага бекем байлансын деп сыйынам, Теӊир. Биздин никебиз балдарыбызга үлгү болуп калсын үчүн, алар эч качан ажырашууну ойлобошу үчүн, биздин өз ара сүйүүбүз күн сайын өссүн деп суранам.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Жалгыз болгонго караганда экөө болгон жакшы, анткени алар өздөрүнүн эмгеги үчүн жакшы сыйлык алышат. Анткени бирөө жыгылса, экинчиси тургузат.

Бирок жыгылса тургузары жок жалгыз адамга кайгы.

*Нас. 4:9-10*

Бирок ичинде өзгөчө руху бар бир адам ушундай кылган эмес беле? Ал адам эмне кылды эле? Ал Кудайдан тукум алууну каалаган. Ошондуктан рухуӊарды сактагыла, эч кимиӊер жаш чагыӊарда алган аялыӊарга ишенимсиздик кылбагыла.

*Мал. 2:15-16*

Никеӊер адал болсун, нике төшөгүӊөр булганбасын. Бузулгандар менен нике бузгандарды болсо Кудай соттойт.

*Эвр. 13:4*

Ал эми үй-бүлө кургандарга мен эмес, Теӊир мындай буйрук кылат: «Аял күйөөсү менен ажырашпасын. Эгерде ажыраша турган болсо, кайра күйөөгө тийбесин, же күйөөсү менен жарашсын. Ал эми эркек аялын кетирбесин».

*1 Кор. 7:10-11*

**Жыйырма экинчи бөлүм**

**Анын эмоциясы**

Дон өз үй-бүлөсүн «каар таягы» менен башкарган. Анын жакындарынын баары анын ачуусу келип кетишинен коркуп, буттарынын учу менен гана басып жүрүшчү жана ал эмне десе да талаптарынын баарын аткарууга аракеттенишчү, муну сүйгөндүктөн эмес, корккондуктарынан улам кылышчу. Бүт бардыгы анын аялы Женни мунун баарына чыдай берүүгө милдеттүү эмес экенин, андан да мындай абал Кудайга жакпастыгын: «Ачуулуу адам менен достошпо, ачуусу чукул адам менен байланышпа, болбосо анын жолун үйрөнүп аласыӊ жана өз жаныӊа сыйыртмак саласыӊ» (Накыл. 22:24-25) түшүнгөн кезден башталды.

Женни адамды сүйсө болот, бирок аны айыптоо күнөө экендигин түшүндү жана ал өзү жеке да, топ менен да Дон үчүн күч үрөп сыйынууга өттү. Ал анын жумшарышы жана Ыйык Рухка толушу үчүн сыйынды. Анын сыйынуулары күйөөсүнүн жүрүм-турумундагы көзүн гана ачпастан, өзгөрүлүшү үчүн да ага күч жана эр жүрөктүүлүк берди. «… жеӊ ичинен берилген тартуу катуу каарды кайт кылат» (Накыл. 21:14). Күйөөсүнүн каарына каршы эӊ бир эффективдүү «жашыруун курал» - бул анын сыйынуусу.

Мерилиндин күйөөсү Чад көп жылдардан берки депрессиядан азап чеккен. өзүнүн табигый оптимизмине карабастан, Мерилин да анын туура эмес эмоциясынын таасири астында калып, ал дагы кайгыга түшөт. Бирок, Дөөт падышанын тарткан азаптарын окуп, ал анын сезимдери менен өз күйөөсүнүн сезимдериндеги көп окшоштуктарды көрдү: «Анткени менин жаным кайгыга батты, өмүрүм өлгөндөр жаткан жайга жакындап калды. Мен көргө киргендерге окшоп калдым, мен күчү жок адамдай болуп калдым» (Заб. 87:4-5). «Акылсыздыгымдан жараларым ириӊдеп, сасып жатат. Бүкүрөйүп, таптакыр башымды көтөрө албай калдым…» (Заб. 37:6-7).

Ушунчалык тереӊ кайгыларга карабастан, Мерилин Дөөттүн Теӊирге таянганын жана кайгысын жеӊе билгенин көрдү: «Теӊирим! Сен жанымды өлгөндөр жаткан жайдан алып чыктыӊ, көргө кирбешим үчүн, мени тирилттиӊ» (Заб. 29:4); «Сенин ырайымыӊа кубанам да шаттанам, анткени менин башыма түшкөн мүшкүлдү көрдүӊ, жанымдын кыйналганын билдиӊ» (Заб. 30:8). «Жаныма жакын кел, жанымды куткар…» (68:19). Мерилин Кудай Чадды аяй турганын түшүндү жана ушул түшүнүк анын жүрөгүндө күйөөсүнүн депрессиянын туткунунан бошонушу үчүн анын сыйынуусу ачкыч болуп бере алат деген үмүттү пайда кылды.

Мерилин Чадга ал үчүн сыйынууга чечим кабыл алгандыгын айтты жана күйөөсү өзүнүн эмнелерди сезип жаткандыгын ага айтып турушун суранды. Сыйынуунун алгачкы күнүнөн тартып эле анын күчүн экөө теӊ сезе башташты, анын маанайы ар бир жолу сыйынуу жаӊырган сайын жакшырып баштады. Көп өтпөй сыйынуунун таасири ушунчалык ачык билине баштагандыктан, бул чындыкты Чад тана алган жок, ал тургай аялынын сыйынуусуна кошула баштады. Ошондон баштап анын иштери жакшыра баштады. Бүгүнкү күндө анын депрессиясы сейрек болуп калды жана ал мурдагыга караганда өзүн батыраак колго ала баштады. Чаддын толук айыгышы үчүн Мерилин менен Чад Кудайга баарын толугу менен ишенип тапшырууну чечишти.

правый колонтитул Анын эмоциясы

Каардануу менен депрессия – болгону эркектерди кыйнай ала турган эмоционалдык алсыздыктардын узун тизмесиндеги эки гана алсыздык. Мунун себеби, адатта эркектер өздөрүнүн ушундай адеп-ахлагын өзгөрүүгө мүмкүн эмес деп эсептеп алгандыктарында жатат. Ошентсе да, чынында бул кайталана берген нерсе талкаланып калышы мүмкүн болгон нерсе. Күйөөӊдү эмоция кантип башкарып жатканын карап туруп аракеттенбей койбо. Анткени, анын келечектеги бошонуусуна сенин сыйынууӊ жардам берет.

***Сыйынуу***

***Теӊирим,*** качан биз Сага таянганыбызда, Сен биздин жаныбызды куткарарыӊ тууралуу айткансыӊ (Заб. 33:23). Мен ал (күйөөӊдүн аты) Сенин жаман эмоциялардан аны куткара ала тургандыгыӊа ишенсин деп сыйынам. Ылайым ал депрессиядан, каардан, дүрбөлөӊдөн, коркунучтан жана өзүн өлтүрүү жөнүндөгү ойлордон бошонсун. Мен айрыкча ушул жагына (өзгөчө жагын айтып) сыйынам. Аны Сен гана бошотуп, айыктыра аларыӊды билем, бирок аны бошотууда мени курал катары пайдалан. Мага ал жүргүзүп жаткан күрөшкө кийлигишпөөнү үйрөт, анын ордуна анын аракеттерин туура түшүнүп жана аны шыктандырганды үйрөт.

Менин күйөөмө мени менен, достору менен өзүнүн эӊ бир тереӊ кайгыларын, көйгөйлөрүн бөлүшүүгө жардам бер. Ал ыйлагысы келсе, карманып калбай ыйлап алсын. Олуттуу иштерге деле тамаша менен карап, күлгөнгө үйрөт. Аны жашоодогу кырдаалдардан бийик турууга үйрөт жана кандай эмоция ээлеп алган күндө да, аны Сага ишенүүгө үйрөт. Аны чыдамкайлыкка үйрөт, анткени чыдамкайлык менен өз жанын сактап калууга болот (Лк. 21:19). Аны «кубанычтын майы» менен майла (Чыг. 61:3), өзүӊдүн Рухуӊа толтур жана бүгүн да ага жакшы маанайды белек кыл.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Өзүнө таянган адам акылсыз, акылмандык менен жүргөн адам аман-эсен болот.

*Накыл. 28:26*

Мына, Теӊирдин көзү өзүнөн корккондордун жана өзүнүн ырайымына таянгандардын үстүндө. Теӊир алардын жанын өлүмдөн сактап каларына…

*Заб. 32:18-19*

Мен Теӊирге бекем ишенгем, ошондуктан Ал мага назар салып, менин зар-муӊумду укту. Мени туӊгуюктан, сормо саздан чыгарып, буттарымды ташка коюп, кадамымды бекемдеди. Кудайыбызды мактаган жаӊы ырды оозума салды. Көп адамдар көрүп коркуп калышат, ошондо Теӊирге таянышат.

*Заб. 39:2-4*

Өз ысымы үчүн жаныма күч берип, чындык жолуна салат.

*Заб. 22:3*

Теӊир өз кулдарынын жанын куткарат, Ага таянгандардын бири да өлбөйт.

*Заб. 33:23*

**Жыйырма үчүнчү бөлүм**

**Анын КУДАЙДЫН АЛДЫНДА жүрүшү**

«Жүрүү» деген сөз адам бараткан жолдун кайсы багытта, кандай максатта, кантип баратканын айырмалап билүүсүнө байланыштуу түшүндүрүлөт. Ал өз жолун күн сайын өзү тандап алат. Бир гана жол аны алдыга алып барат – калгандарынын баары артка гана тартат. Анын кандай жолду тандап алышы анын курчап тургандар менен болгон мамилесине, адамдардын ага карата болгон мамилесине жана ал тургай, анын сырткы келбетине да жараша болот. Мурда таптакыр кызыктыргыдай эмес, ал тургай, сырткы кебетеси анчалык деле жагымсыз болгон адамдар Кудайдын парызын аткара баштагандан тарта таанылгыстай болуп өзгөргөндөрүнө күбө болгом. Анын Сөздөрү аларга улам тереӊирээк кирген сайын, алардын жаны тазалыктын байлыгы менен жана ички дүйнөсүндө өздөрүнүн жаӊы жолун туюп-билүү менен гүлдөп турар эле. Бул аларга күч берген, анткени, алар өздөрүнүн эмнеге жаралганын билишчү. Булар эми таптакыр башка адамдар эле – жөн эле жагымдуулар эмес, өзүнө тартып туруучулар эле.

Ыйык Жазуу адам жүрө турган жолдор тууралуу көп айтат. Биз Кудайдын бет алдында адеп-ахлагыбыз жагынан тазалыкта жүрүү үчүн чакырылганбыз, «…таза жүргөндөрдү Ал жакшылыктан ажыратпайт» (Заб. 83:12); акылмандыкта жүрүү үчүн чакырылганбыз, анткени «түз жүргөн адам зыян тартпайт» (Накыл. 28:18); жүрөгүбүздү тазалыкта алып жүрүүгө чакырылганбыз, анткени «түз жүргөн адам коопсуз жашайт» (Накыл. 10:9); адилет адамдар менен баарлашууда болууну издөө керек, анткени «күнөөкөрлөрдүн кеӊешине барбаган адам бактылуу» (Заб. 1:1), акылдуу адамдар менен баарлашууда болууну издөө керек, анткени «акылдуу адамдар менен мамилелешкен адам акылдуу болот» (Накыл. 13:20); тил алчаактыкта жүрүү керек, анткени «Теӊирден корккон, Анын жолдору менен жүргөн ар бир адам бактылуу» (Заб. 127:1). Бирок баарынан маанилүүсү, биз такыбаалыктын жолунда жүрүшүбүз керек. «Ал жерде чоӊ жол болот, ал жол ыйык жол деп аталат. Ал жол менен таза эместер басышпайт, ал жол менен алар гана басышат. Ал жол менен бараткан адамдар, ал түгүл тажрыйбасыз адамдар да адашпайт» (Ыш. 35:8). Ыйык жолдо баруудагы эӊ бир сонун нерсе, биз чалынып кетсек да жыгылбайбыз.

Дебранын күйөөсү Бен чындап Кудайга ишенген, акылдуу эле адам, бирок ошентсе да, ал бир шектүү мекемеге жетишерлик эле көп суммадагы акчасын салуу менен ойлонбогон кадамды жасап койду. Натыйжада, ал бүт акчасын жоготту, ал тургай, кошумча чыгымдар да болду. Ушул окуя алардын финансылык толук кыйроосуна, мүмкүн ден соолуктарынын, никесинин кыйроосуна алып келмек, бирок Бен Теӊирдин алдындагы ыйыктыктын жана толук тил алчаактыктын жолунда тургандыктан, аларга ырайым кылынды. Кудай менен кеӊешпей туруп, ойлонбой кылган иштери эӊ бир жагымсыз абалга алып келди, бирок бактыга жараша кайгылуу трагедияга алып келе алган жок.

Ыйса Кудайга бара ала турган жалгыз гана ишенимдүү жол бар экендигин айткан: «Мен жолмун» (Жкн. 14:6) деп. Өлүмгө алып бара турган жол кенен, көпчүлүгү ошол жолду тандашат, бирок «тар дарбаза менен тар жол өмүргө алып барат, ал жолду тапкандар аз» (Мт. 7:14). Сенин күйөөӊ ошол тар жолду тапсын деп сыйын; Ыйык Рухтун жол башчылыгын сура. Кудайдын эркине каршы болгон ар бир иши үчүн тереӊ өкүнүү менен тил алчаактыкта болуусу ага жардам берип, сенин күйөөӊ Кудайдын жолунда Теӊирдин Сөзүнө ишенүү менен турушу үчүн сыйын. Эгерде ал дененин каалоосу менен эмес, рухтун каалоосу боюнча жашай турган болсо, анда ишеним жана тил алчаактык аны ыйык жолдо кармайт.

правый колонтитул Анын КУДАЙДЫН АЛДЫНДА жүрүшү

Кудай сенин күйөөӊ өмүр бою Теӊир менен чогуу жүрүп жана бардык жагынан Ага окшошушу үчүн, рухтун жетегинде иш кылышын (Гал. 5:25) каалайт. Кудайдын жолунда жүргөн адам – курчап тургандар үчүн кубаныч.

***Сыйынуу***

***«Теӊирим***, мен адамдын жолу өзүнүн эркинде эмес экенин, өзүнүн бутуна багыт берүү бара жаткандын бийлигинде эмес экенин билем» (Жер. 10:23). Ошондуктан Теӊир, мен Сага сыйынам, менин күйөөмдүн кадамдарын Сен багытта. Аны Сенин жарыгыӊ менен жарык кылып, Сенин жолуӊ менен, Сенин чындыгыӊ менен жүргөнгө үйрөт. Анда руханий ачкачылык жана Сенин Сөзүӊө болгон суусоо күчөшү үчүн, анын буттары Сенин жолуӊда бекемделиши үчүн сыйынам. Сенин болушуӊ ал үчүн эч качан издөөдөн талыкпаган кубаныч болсун. Аны Сенин жолуӊ менен алып жүр жана Сенин жолдоруӊдан тайып кеткен учурларда, аны дайыма тобо кылууга кайры. Анын Сенин алдыӊда булганбай жүрүшүнө тоскоолдук кылган ар кандай жашыруун күнөөлөрүн ачып бер. Ылайым Сенин мыйзамдарыӊды бузган кезде, аны өкүнүч кыйнагандай болсун. Анын жүрөгүн тазартып, адилеттиктин рухун жаӊырт. Аны таштаба жана «Сенин Ыйык Рухуӊду андан алба» (Заб. 50:12-13).

Теӊир, Сен дененин каалоосу менен жашагандар Сага жага албастыгын айткансыӊ (Рим. 8:8). Ошондуктан мен ал (күйөөӊдүн аты) дененин каалоосу менен эмес, рухтун жетеги менен иш кылсын жана ошону менен бирге өзүн «эзүүчүнүн жолунан» (Заб. 16:4) сактасын деп сыйынам. Ылайым ал рухтун каалоосун аткаруу менен, рухтун жемиштерин: сүйүү, кубаныч, тынчтык, чыдамдуулук, ак көӊүлдүк, боорукердик, ишенимдүүлүк жана момундукту алып келсин (Гал. 5:22-23). Өмүр бою ошол жол менен гана жүрүшү үчүн, аны ыйыктыктын жолунда бекемдеп кой.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Ошентип, Теӊир үчүн туткун болгон мен силерден өтүнөмүн: Кудай тарабынан чакырылып алынганыӊарга жараша жашагыла, бардык учурда момун, жоош жана чыдамдуу болгула, бири-бириӊерге сүйүү менен мамиле кылып, көтөрүмдүү болгула.

*Эф. 4:1-2*

Чындыктын жолунда жүргөн, чындыкты сүйлөгөн адам жашай алат. Талап-тоноодон тапкан пайданы жек көргөн, парадан колун тарткан, кан төгүүнү уккусу келбей кулагын жапкан, кыянаттыкты көргүсү келбей көзүн жумган адам жашай алат. Ал бийиктиктерде жашайт. Анын баш паанасы – адам бара алгыс аска,

ага нан берилет, суусу түгөнбөйт.

*Ыш. 33:15-16*

Сүйүктүү бир туугандарым, Кудай бизге ушундай убадаларды бергендиктен, денебизди жана рухубузду булгаган ар кандай ыпластыктан арылалы, Кудайдан коркуу менен ыйыктыкка умтулалы.

*2Кор. 7:1*

Теӊир! Ким Сенин турагыӊда жашай алат? Ким Сенин ыйык тооӊдо тура алат? Күнөөсүз жашаган, адилеттик кылган, жүрөгүндө чындыкты сүйлөгөн…

*Заб. 14:1-2*

Менин көздөрүм жердеги ишенимдүүлөрдө, алар менин жанымда турушат. Күнөөсүз жолдо жүргөн адам Мага кызмат кылат.

*Заб. 100:6*

**Жыйырма төртүнчү бөлүм**

**Анын сөздөрү**

Силер көп сүйлөп, бирок аз иш кылган адамдарды кездештирдиӊер беле? Өздөрүнүн пландары менен мактанган, бирок аны ишке ашырууга аракеттенбеген көптөгөн эркектер бар. Негизи, мындай адамдар бир эле жерде турушат: «Түштөр түйшүктүн көптүгүнөн киргендей, акылсыздын үнү көп сүйлөгөнүнөн билинет» (Нас. 5:2). Өз максаттары үчүн сыйынып, аларды ишке ашыруу үчүн бир нерсе кылбай туруп, дайыма эле айта берүү менен, аларга жетүүгө мүмкүн эмес.

Силер качандыр бир кезде өзүн көзөмөлдөбөй эле оройлонуп, заар сүйлөгөн адам менен баарлашып көрдүӊөр беле? Мындай адамды угуп турган адамдар ыӊгайсыз абалга дуушар болушуп, тезирээк эле анын жанынан кеткенге аракеттенишет. «Кыжырдан, ачуудан, каардан, кыйкырыктан, заар тилден жана бардык жаман нерселерден арылгыла» (Эф. 4:31). Кимдин оозунан жаман сөздөр чыгып турса, Кудайдын батасы аны айланып өтөрү түшүнүктүү нерсе.

Дайыма эле арызданып жүргөн адамды билесиӊерби? Эмне болсо да, ал баарынын эле жаман жагын көрөт. Бирок: «Бул дүйнөдө жылдыздай жаркырап турушуӊар үчүн, кежир, бузулган, бул муундун арасында Кудайдын таза, кемчиликсиз, кемтиксиз уулдары болушуӊар үчүн, бардыгын наалыбастан, шектенбестен кылгыла» (Флп. 2:14-15) деп айтылган. Жаман сөздөр өз артынан жаман таасирлерди алып келет, анан дайыма эле ошондой сөздөрдү сүйлөй берген адамдар жашоосунда көп нерсеге жетпей калат.

Силер өзүнүн айткан сөздөрүнүн мааниси тууралуу аз ойлонгон, өз оюн айтууда алаӊгазардык менен сүйлөгөн адам менен жолуктуӊар беле? Ал эмне деп жатканын салмактап көрбөй эле, эч нерсеге карабаган жеӊил ойлуулук менен сүйлөй берет. «Адил адамдын жүрөгү ойлонуп жооп берет, ал эми мыйзамсыздардын оозунан жаман сөз чыгат» (Накыл. 15:28). «Алды-артын ойлобой сүйлөгөн адамды көрдүӊ беле? Ага үмүттөнгөнгө караганда, акылсызга көбүрөөк үмүттөнсө болот» (Накыл. 29:20). Өзү айткан сөздөрүнүн арты кандай болорун ойлобогон адамга жаман.

Силер өзүнүн сүйлөгөн сөзү менен башка адамдын жүрөгүнө: мүмкүн жубайына, баласына, досуна, коллегасына үмүтсүздүктү жана сыздаткан тынчсызданууну алып келген адамды жолуктурдуӊар беле? «Өлүм менен өмүр тилдин бийлигинде, аны сүйлөгөндөр анын жемишинен татышат» (Накыл. 18:21). Мындай адам эӊ ириде өз жашоосун ойрон кылат.

Биздин айткан сөздөрүбүз өзүбүздү же актайт, же айыптайт (Мт. 12:37); алар бизге же кубаныч алып келет (Накыл. 15:23), же маскарачылык алып келет (Мт. 15:11). Биздин сөздөр башка адамды же шыктандырат, же анын жан-дүйнөсүнө дүрбөлөӊдү алып келет (Накыл. 15:4). Биздин сөздөрүбүздүн натыйжасы ушунчалык олуттуу болгондуктан, алар бизди же маектешибизди же куткарат, же талкалайт (Накыл. 13:3).

Сүйлөгөн ар бир адам тандап сүйлөй алат, эгерде туура тандаган болсо, анда аны сыйлык күтөт: «Оозун жана тилин тыйган адам өз жанын жамандыктан сактайт» (Накыл. 21:23). Өзүӊдүн күйөөӊдүн сүйлөгөн сөздөрүн тыӊдап көр, «анын оозунан» эмне чыгып жатат болду экен, анткени ал сөздөр сага анын жан-дүйнөсүнүн абалын айтып берет: «…жүрөк эмнеге толсо, ооздон ошол чыгат» (Мт. 12:34). Эгерде күйөөӊ дайыма эле наалып, баарына нараазылана берсе, же ал анын өзүн, же башка адамдарды ойрондоочу одоно сөздөрдү сүйлөй берсе, анда ал үчүн сыйын.

правый колонтитул Анын сөздөрү

Ыйык Рух анын жүрөгүн тазаласын, аны Өзүнүн сүйүүсүнө, тынчтыгына, кубанычына толтуруп жана анын оозуна жаӊы өмүр сөздөрүн салсын деп сыйын.

***Сыйынуу***

***Теӊирим,*** мен Сага Сенин Ыйык Рухуӊ менин күйөөмдүн оозун сактасын деп сыйынам. Ылайым анын оозунан жалаӊ гана акылман сөздөр чыксын. Аны арыздануудан, күӊкүлдөй берүүдөн бошот; анын оозун чөйрөсүндөгүнүн баарын талкалап кете турган жаман сөздөрдөн тазала. Ал Сага жаккандай сүйлөшү үчүн, өзүн тартипке келтиргенди үйрөнсүн. Сенин Сөзүӊдө жамандыктан жана жалган айтуудан өз тилин сактаган адам узак өмүр менен сыйланат деп айтылган (Заб. 33:13-14). Аны ушуга үйрөт. Анын оозунан жалаӊ гана өмүр берүүчү жана жаратуучу сөздөр чыккандай болсун. Менин жүрөгүмдө да ушундай кыл.

Биздин сүйлөгөн сөздөрүбүздө Сенин Рухуӊ падышачылык кылсын; ылайым бул сөздөр биздин өз ара түшүнүшүүбүзгө жардам берип, эч качан бизди жаралантпасын. Бири-бирибизге урматтоону билдиргенге, бири-бирибизди бекемдей турган, шыктандыра турган, ачыктыкка ыӊгайлаштырган жана өз ара макулдашууга алып келе турган сөздөрдү сүйлөгөнгө бизди үйрөт. Теӊир, Сен Өзүӊдүн Сөзүӊдө эгерде экөө Сенин атыӊдан бириксе, Сен «алардын ичинде» болоруӊду айткансыӊ, биз экөөбүз өз ара макулдашууга ээ болушубуз үчүн, дайыма биздин арабызда бол. Биздин ойлорубуз да, сөздөрүбүз да «Сага жага тургандай болсун» Теӊирибиз, Куткаруучубуз жана тирегибиз биздин (Заб. 18:15).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Оозуӊардан эч кандай жаман сөз чыкпасын, тескерисинче, уккандарга пайдалуу боло турган, ишенимди бекемдей турган жакшы сөздөрдү сүйлөгүлө.

*Эф. 4:29*

Силерге айтып коеюн, адамдар ар бир куру сөзү үчүн сот күнү жооп беришет.

*Мт. 12:36*

Эгерде адам жашагысы келсе, жыргал турмушту көрүп, узак өмүр сүргүсү келсе, анда тилин жаман сөздөн, оозун жалган сөздөн сактасын.

*Заб. 33:13-14*

Акылдуу адамдын оозунан чыккан сөз ырайым, ал эми акылсыздын оозунан чыккан сөз өзүн өлтүрөт.

*Нас. 10:12*

Ооздон чыкканы жүрөктөн чыгат, адамды арам кылган мына ушу.

*Мт. 15:18*

**Жыйырма бешинчи бөлүм**

**Анын тобо кылуусу**

Сьюзан бир нече жылдар бою күйөөсү Жерри баӊги затты колдонгонду койсун деп сыйынып жүрдү, бирок кайра-кайра эле ал күйөөсүн баӊгилигинин үстүнөн кармап алып жатты. Ал дайыма ант берип, өкүнүп, муну токтотом деген убадаларды берген менен өз убадасына тура албай жатты. Күйөөсү чын жүрөктөн тобо кылсын деп, анын өкүнүүсү аны толугу менен өзгөртүп, жашоосун башка багытка салсын деп Сьюзан тынымсыз сыйына берди. Тилекке каршы, Жерри Кудайга кайрылганга чейин, Андан бир нече оор сабактарды алууга туура келди. Натыйжада, Жерринин бүткүл жашоосу радикалдуу түрдө өзгөрдү. Бүгүнкү күндө ал таптакыр башка адам. Аялы Сьюзан менен биргеликте Кудайга кызмат кылуу менен, ал адамдарга мына ошол азгырыктан кутулууга жардам берет. Кудайга ишенген аял катары Сьюзан күйөөсүн Теӊир чыныгы тобого алып келсин деп тынымсыз сыйынчу.

Бардык эле адамдар адашат, бирок кеп мында эмес. Кептин баары адамдар өз катачылыгын мойнуна албай калышкандыгында. Бул бүткүл дүйнө боюнча жайылып кеткен эпидемия сыяктуу. Ыйык Китепте: «Эгерде күнөөлөрүбүздү мойнубузга алып ачык айтсак, ишенимдүү жана адилеттүү Кудай күнөөлөрүбүздү кечирет жана бизди бардык адилетсиздиктен тазалайт» (1 Жкн. 1:9) деп айтылган. Бирок эгерде өзүбүздүн туура эмес иштерибиз үчүн өкүнбөсөк, мунун баары болбойт.

Кудайдын оюна ылайык, биздин жүрүм – турумубуздун өзгөрүү процесси үч кадамдан турат: биринчиден, Кудайдын алдында күнөөбүздү ачык айтышыбыз керек, башкача айтканда, өз катачылыгыбызды моюнга алышыбыз керек; экинчиден тобо кылыш керек, башкача айтканда, кылган иштери тууралуу өкүнгөнүн билдирүү керек; үчүнчүдөн, кечирим суроо керек, башкача айтканда, өз күнөөлөрүнөн тазаланыш керек. Эгерде ушул кадамдардын жок дегенде бирөөсүн жасаганга жөндөмдүү болбосо, анда көйгөйдүн тамырын өз текеберчилигибизден издешибиз керек. Кудайдын жана адамдардын алдында өз текеберлигин баш ийдире албаган, өз катачылыгын моюнга ала албаган адам өз жашоосун эле татаалдантып салат. «Өзүн акылман эсептеген адамды көрдүӊ беле? Ага караганда акылсыз адамга көбүрөөк үмүттөнсө болот» (Накыл. 26:12).

Мүмкүн, сенин күйөөӊө өз күнөөсүн моюнга алуу кыйындыр. Мүмкүн, ал бир күндүн ичинде жыйырма жолу «кечир» деген менен, бирок жүрүм-туруму өзгөрбөгөндөрдөндүр. Кандай болгон күндө да, ага керек болгон бирден бир нерсе - өкүнүү. Чыныгы тобо кылуудан кийин, өзүӊ туура эмес кылган нерсени экинчи кайталаганга жол бербейсиӊ. Биз кайсы жерден күнөө кетирип койдук жана аны кантип жуушубуз керектигин бир гана Кудай ачып берет: «Кудай өз айкөлдүгү менен сени тобо кылууга жетелейт…» (Рим. 2:4). Тобо кылгандар Кудайдын ырайымына ээ болушат, биз болсо күйөөлөрүбүз Анын ырайымын кабыл алсын деп Теӊирден суранганга милдеттүүбүз.

Көптөгөн эркектер өздөрүнүн жеке текеберчилигинин жана өз кемчилдиктерин моюнга алып, өкүнбөгөндүктөрүнүн курмандыгы болушкан. Биз булар тууралуу гезиттерден окуган материалдар аркылуу да билебиз. Жуулбаган күнөө эч жакка кетпейт. Рак шишиги сыяктуу эле ал жайылып кетип, жанды жейт. Күйөөӊ күнөөсүн көрүп, моюн сунуп, Кудай алдында күнөөсүн ачыкка чыгарсын. Анан күнөөсү үчүн өкүнүп жана эч качан катачылыгын экинчи кайталабагандай болсун. Кудай «эч кимдин өлүшүн каалабагандыктан, бардыгы тобо кылышы үчүн, бизге көпкө чыдайт» (2Пет. 3:9).

правый колонтитул Анын тобо кылуусу

Мындай сыйынуу сыйынып жаткан адамга оор келиши мүмкүн, бирок кийин өзүнүн кетирген катачылыгынын азабын тартып жүргөндөн көрө, оор болсо да, Кудай ага күнөөсүн азыр ачып берсин деп сыйынганы жакшы. Ачык айтпаганы менен, акыр аягында күйөөӊ сенин сыйынууларыӊа ыраазы болот.

***Сыйынуу***

***Теӊирим,*** менин күйөөмө жашоосундагы бардык күнөөлөрүн Сен ачып бер деп сыйынам, «анткени ачылбай калчу жашыруун эч нерсе жок, билинбей калчу эч бир сыр жок» (Мт. 10:26). Аны ар кандай жашыруун күнөөлөрдөн арылт, ал кандайдыр бир туура эмес иш кылып койгон кезде, ал үчүн дароо өкүнүп тобо кылган болсун (Заб. 18:13). Ага өз каталыктарын моюнга алууну үйрөт; Сенин чындыгыӊды көрүү үчүн, анын көздөрүн ач, Сенин үнүӊдү угуш үчүн, анын кулактарын ач. Ал Сенин алдыӊда өкүнүп, тобо кылсын. Эгерде ага азап тартууга туура келсе да, ылайым ал жуулбаган күнөөлөрдүн айынан анын жашоосун жаап калган душмандын кыйраткыч таасири себеп болбой, өкүнүп, кайгырган жүрөктүн азап чегүүсү болсун. Теӊирим, мен «моюн сунуудан кийин даӊк келерин» (Накыл. 15:33) билем. Өз каталыгын моюнга алууга тоскоолдук кылган текебердикти анын жүрөгүнөн алып сал жана Сен убада кылган даӊкка жетиши үчүн, ага тил алчаактык бер.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Сүйүктүүлөрүм! Эгерде жүрөгүбүз айыптабаса, анда Кудай алдында кайраттуулукка ээбиз. Эмне сурасак да, Андан алабыз, анткени Анын осуяттарын аткарып жатабыз жана Ага жакканды кылып жатабыз.

*1 Жкн. 21-22*

...өз кылмыштарын жашырган адам ийгиликке жетпейт, ал эми өз кылмыштарын мойнуна алып, аларды таштаган адамга ырайым кылынат.

*Накыл. 28:13*

Кудайым, мени сынап, жүрөгүмдү бил; мени сынап, ойлорумду бил. Кара, мен коркунучтуу жолдо эмесминби, мени түбөлүктүү жолдо жетелеп жүр.

*Заб. 138:23-24*

Мен унчукпай койгондуктан, ар күнү кыйнала берип, денем алсырап калды. Анткени менин үстүмдөгү колуӊ күндүр-түндүр кыйнады. Кургакчылык убагындагыдай, өӊ-түстөн кеттим. Бирок, мен Сага күнөөмдү ачык айттым, айыбымды жашырган жокмун: «Кылмыштарымды мойнума алып, Теӊирге ачык айтайын»,- дедим, ошондо Сен мени күнөөмдүн айыптоосунан куткардыӊ.

*Заб. 31:3-5*

Теӊирдин кулуна урушуп-талашууга болбойт, тескерисинче, ал бардыгына кичи пейилдик менен мамиле кылуусу, үйрөтүүгө жөндөмдүү жана сабырдуу болуусу зарыл. Каршы чыккандарга момундук менен насаат айтышы керек. Чындыкты таанып билиши үчүн, Кудай аларды тобо кылдырар, алар өзүнүн эркине баш ийдирүү үчүн туткундап алган шайтандын торунан бошонушар.

*2Тим. 2:24-26*

**Жыйырма алтынчы бөлүм**

**Анын бошонуусу**

Мелисса күйөөсүнүн аракечтикке тартылып бара жаткандыгы үчүн абдан тынчсызданып жүрдү. Марк болсо толук маанидеги аракеч деле эмес болчу, бирок андан ушул оорунун симптомдору ачык эле көрүнө баштаган, анын үстүнө, анын атасы нагыз аракеч болчу. Мелисса Марк менен балдары ошол ооруну мурасташпаса экен деп сыйынып жүрдү. Ал Кудайдан ал тургай, аракечтиктин кичинекей белгилери да балдардан көрүнбөсүн деп суранчу. Анын күйөөсү аракеч болуп кеткен жок, алардын балдары да спирт ичимдиктерине эч кандай кызыгышпайт. Мелисса өз сыйынууларына жооп кылып, Теӊир анын балдарын бул оорудан кантип сактап калганын көрдү.

Үйлөнгөндөн көп өтпөй Стефани күйөөсү Жейсондун өз ичинде бузуктук менен күрөшүп жүргөнүн түшүнөт. Аны аялын сүйбөйт деп айтууга болбойт эле, бирок ал бойдоктук жашоосу менен такыр эле коштошо албай жатты. Ал өзүнүн ылгабаган байланыштарынын айынан денелик кызыгууларын тыйганга күчү жетпей жатты. Күйөөсү кандай кулчулукта жүргөндүгүн көргөн Стефани анын бошонушу үчүн сыйына баштады. Жейсон өзү деле бул асылган оорудан кутулууга суусап тургандыктан, алар жалпы максаттарына тез арада эле жетишти.

правый колонтитул Анын бошонуусу

Ар бирибиз эле бизди кул кылууга аракеттенген жаман адаттардан кутулууга муктажбыз. Кудай бул жөнүндө билет. Эгерде биз муктаж болбосок, Ыйса бизге Куткаруучу катары келмек беле? Ал эмне үчүн: «Бизди амалкөйдөн куткар» (Мт. 6:13) деп сыйынууга үйрөттү эле. Эмне үчүн Ал бизге азгырыктардан куткарууну (2Пет. 2:9), жаман адамдардан куткарууну (Заб. 139:2), бизди өлүмгө алып баруучу азгырыктардан (Накыл. 24:11), бардык кыйынчылыктардан (Заб. 33:18), өлүмдөн куткарып алууну (2Кор. 1:10) убада кылды эле? Бизге жардам бергиси келгендиктен эмеспи? Ал муну кылгысы келет, кылууну каалайт, биз болгону Андан бул тууралуу суранышыбыз гана керек? Ал: «Башыӊа кыйынчылык түшкөн күнү Мени чакыр, Мен сени куткарам, сен болсо Мени даӊктайсыӊ» (Заб. 49:15) деген.

Азап тартып, өлүмгө алып бара тургандай коркунучтуу кырдаалдардын темир кыпчуурунда тургандай кырдаалдарга туш келген кезибизде, Кудай биздин муктаждыктарыбызды көрүп тургандыгы жана куткаруу тууралуу жалбарган сыйынуубузду угуп тургандыгы кантип эле бизди соорото албасын. «Анткени Ал өзүнүн ыйык бийиктигинен жерди карап турат. Теӊир асмандан жерге көз салып турат. Ал туткундардын онтогон үнүн угат, өлүмгө кыйылган уулдарды куткарат» (Заб. 101:20-21). Кудайдын колу бизди арылгыс айлампадан жана үмүт үзүлгөн, айласыздыктан куткарып аларын билүү кандай жакшы (Заб. 24:15). Биздин кимибиз буга муктаж эмеспиз?

Ал тургай, сенин күйөөӊ өз муктаждыгын моюнга алууга жөндөмсүз болсо деле, ага жардам бер. Анткени кээ бир эркектер чыныгы үмүтсүздүккө чөгүп кетишет, ал эми аялынын сыйынуусу аны бошотууну талап кылган курал болуп эсептелет. Куткаруучуга күйөөӊдү бардык көз карандылыктан бошот деп сыйынсаӊ болот. Сен күйөөӊдүн буттарын тушап, тырыштыра кармоого аракеттенип жаткан душманга тайманбастан каршы турсаӊ болот. Апостол бизди: «Машайак бизге тартуулаган эркиндикте жашагыла, кайрадан кулчулуктун моюнтуругун кийбегиле» (Гал. 5:1) деп үйрөтөт. Мен өзүм жана күйөөм үчүн сыйынып жатып, Кудайдын бардык куралдары менен куралданам, мына ушул бекем туруу үчүн мага белгилүү болгон ыкмалардын эӊ бир натыйжалуусу. Менин сыйынуум мындай:

***Сыйынуу***

***Теӊирим,*** башыбызга кыйынчылык түшкөндө Сени чакырсак Сен бизди куткарарыӊ тууралуу айткансыӊ (Заб. 49:15). Мен азыр Сенден күйөөмдү аны байлап жаткан бардык азгырыктан (азгырыктын атын айт) сакта деп сыйынам. Ага жардамга кел жана ага таштай бекем чеп бол, баш пааналай турган үй бол (Заб. 30:3) жана аны душмандын колунан куткар (Заб. 30:16).

Ага өзүндөгү мыйзамсыздыктарды көрүүгө жана Сага кайрылганга жардам бер. Эгерде куткарылуу сыйынгандан кийин дароо эле келбесе да, ага үмүтүнөн ажырабаганга жана Сен анда баштаган жакшы ишиӊди аягына чыгарарыӊа болгон ишеним бер (Флп. 1:6). Теӊир, менин күйөөмө таптакыр үмүттөнүүгө болбогон кырдаалдарды да өзгөртүүгө Сенин күчүӊ жетээрине болгон ишеним бер.

Ага «биз адамдарга каршы эмес, башчыларга, бийликтерге, бул караӊгы дүйнөнүн башкаруучуларына жана асман астындагы жаман рухтарга каршы күрөшөрүбүздү» (Эф. 6:12) түшүнүүгө жардам бер. Азаптуу күндөрдө шайтандын азгырыктарына каршы туруу үчүн, менин күйөөм Кудайдын бардык куралдарына ээ болсун деп суранып сыйынам. Ага үстүнө адилеттиктин соотун кийип, белин чындыктын куру менен курчап, дүйнөгө Жакшы Кабарды таратууга даяр турган бут кийимди кийгенге, башына куткаруунун туулгасын кийип, колуна ишенимдин калканын алып жана эки миздүү кылыч болгон Кудайдын Сөзүн алууга, туруктуулук менен чарчабастан кечирим сураганга жана сыйынууга жардам бер (Эф. 6:13-18).

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Теӊир менин тирегим, баш паанам, куткаруучум; Кудайым менин аска-зоом. Мен Ага гана таянам. Ал менин калканым, куткаруучу мүйүзүм, таянычым. Табынууга татыктуу Теӊирдин атын чакырып, душмандарымдан кутулам.

*Заб. 17:3-4*

Мени сүйгөндүгү үчүн, аны куткарам, коргойм, анткени ал Менин ысымымды таанып билди.

*Заб. 90:14*

Ал асмандан колун сунуп, мени алды, мени чоӊ суулардан тартып чыгарды. Мени күчтүү душманымдан, менден күчтүү болгон жек көрүүчүлөрдөн куткарды. Алар мага башыма мүшкүл түшкөн күнү каршы чыгышты. Бирок, Теӊир мага жөлөк болду. Ал мени кеӊ жерге алып чыкты, мени куткарды,

анткени Ал мени жакшы көрөт.

*Заб. 17:17-20*

Анткени Сен менин жанымды өлүмдөн куткардыӊ, Кудайдын алдында, тирүүлөрдүн арасында жүрүшүм үчүн, бутумду да мүдүрүлткөн жоксуӊ.

*Заб. 55:14*

Теӊирдин Руху менде, анткени Ал мени жакырларга Жакшы Кабар таратууга дайындады. Мени жүрөгү жаралууларды айыктырууга, туткундарга боштондук жарыялоого, сокурлардын көзүн ачууга,

кыйналгандарды эркиндикке чыгарууга…жиберди.

*Лк. 4:18*

**Жыйырма жетинчи бөлүм**

**Анын тил алчаактыгы**

Лиза күйөөсү Жонатан рухта ал сыяктуу өсө албаганына тынчсызданчу. Ошол мезгилде анын Теӊир менен болгон мамилеси күн сайын бекемделип жатканда, күйөөсүнүн Теӊир менен болгон байланышы абдан алсыз экени көрүнүп турган. Анын «руханий токтоп калуусу» Лизаны кейишке салган, анткени ал жашоонун ушул маанилүү жагына экөө бирдей катышуусун, рухта күйөөсү менен чогуу өсүүнү кыялданчу. Үй-бүлөдөгү руханий сүйрөп жүрүүчү роль аны эч бир алаксыта алган жок. Анткени, Жонатан анын бул тема боюнча сүйлөшөйүн деген аракеттеринин баарын токтотуп коюп жатты. Ал жумушта ушунчалык иш көп болгондуктан, Теӊир менен сүйлөшүүгө жана Кудайдын Сөзүн окууга убакыт болбой жатат деп актанчу. Анын үстүнө ал жуманын аягында дайыма командировкаларга кетип, үй-бүлөсү менен бирге жыйынга да бара албай калчу.

*Лизаны* баарынан да көбүрөөк тынчсыздандырган нерсе *Жонатандын* бул жөнүндө такыр камырап да койбогондугу эле. Бул абал анын жумушунда көйгөйлөр башталганга чейин улана берди, анткени ал өз милдеттерин аткарууда жетишерлик ийгиликке жете албай жүрчү. Ошондой эле, анын абалы дүрбөлөӊдөнгөн абалга жакыныраак болуп, күчү кетип, бул жүктү көтөрүү ага уламдан - улам оор болуп баратты. Ал эми Лиза эгерде Жонатан күн сайын Кудай менен болгон баарлашуу аркылуу алган руханий күчтү көргөндө, анын жашоосу жакшы жагына өзгөрөөрүн билген. Ал ошондой эле, күйөөсү аны уккусу келбей жатканын да билчү.

Кудай Жонатанды тил алчаактыкка чакырганын түшүнүп турса да, Лиза унчукпоону чечти. Күйөөсү менен күн сайын кыжыӊдаша берүүнүн ордуна, Теӊирден күйөөсүн Кудайдын Рухуна толтурууну суранып жатты. Сыйынуу туруктуу болуп жатканына карабастан, бир нече ай бою көрүнүктүү деле өзгөрүүлөр байкалбагансыган, бир күнү эрте менен Жонатан жөн гана: «Бүгүн мен офиске бир аз эртерээк барам. Жумуш күнү башталганча өзүм жекече Теӊир менен чогуу болгум келет» деди. Лиза болсо унчукпай туруп, Теӊирге ыраазычылыгын билдирди.

Ошондон баштап, кээде эле андай болбой калбаса, Жонатан Ыйык Жазууну окуп жана сыйынууга жетишип калуу үчүн жумушка адаттагыдан эрте кетип жүрдү. Бул эки жыл мурда болгон болчу, а бүгүн болсо, анын Кудайдын парыздарына болгон тил алчаактыгы анын жашоосунун башка жактарына да таасирин тийгизүүдө: ал денелик көнүгүүлөр менен машыгат, туура тамактанат, ашыкча салмагынан арылды, ал мурда булар тууралуу кыялданып гана жүрчү, жалпысынан алганда, ал жашоосунун жаӊы позициясында бекемделип алды. Кудайдан башка ким мындайды ишке ашыра алмак?

Эгерде күйөөӊ туура эмес жолдо баратканын көрүп турсаӊ, ага бул тууралуу айтыш керекпи? Эгерде ооба дей турган болсоӊ, анда кантип жана качан айтыш керек? Менин жеке тажрыйбамдан улам айтарым, *алгач* бул тууралуу Кудайга айткан туура, мейли Ал биринчи баарын *өзүнүн* таразасына салып көрсүн. Мүмкүн ал сени Лиза сыяктуу тынчтанып, сыйынууга чакыраттыр; мүмкүн бул темада күйөөӊ менен сүйлөшүү зарылдыгын айтаттыр. Ошондо күйөөӊ сенин сөздөрүӊ аркылуу Кудайдын үнүн угаттыр, албетте күйөөӊ менен сүйлөшүүнүн *алдында* сыйынган болсоӊ. Күйөөӊдү «жей» берүүнүн кереги жок, андан көрө унчукпай койгон эле жакшы, болбосо кырдаалды курчутуп аласыӊ. Анын өкүнүп түшүнүүсү сенин кеӊештериӊ менен көрсөтмөлөрүӊө караганда чындыкты көбүрөөк көрүү үчүн, анын көздөрүн ачсын деп сыйын. Сен аны туура иш кылуу үчүн *жандандыра аласыӊ* жана ал дайыма Кудайдын парыздарын карасын деп *сыйына аласыӊ*, бирок ага чечүүчү таасирди Теӊир гана тийгизе алат.

правый колонтитул Анын тил алчаактыгы

Эгерде ал өзү тил алчаактыкка үйрөнбөсө, бир дагы адам Кудай ал үчүн даярдап койгон баталарды алууга бара албайт. Дайыма өз оюн ачык-айкын билдире алган Ыйса минтип айткан: «Эгерде түбөлүк өмүргө ээ болууну кааласаӊ, Анын осуяттарын аткар» (Мт. 19:17). Эгерде адамдын өзүндө Кудайга тил алчаак болуп, Ага жакканды кылып жатканына көзү жеткен ишеним болбосо, анда эч нерсе адамга тынчтык менен ишенимдүүлүктү алып келе албайт. Эгерде күйөөӊ Анын парыздарында жана Анын жолдорунда ишенимдүү болсо, анда Кудайдын Сөзү ага ырайымды убада кылат (Заб. 24:6-10); бул ага тынчтыкты (Заб. 36:37), бакытты (Накыл. 29:18), молчулукту (Накыл. 21:5), батаны (Лк. 11:28) жана өмүрдү (Накыл. 21:21) убада кылат. *Тил албастыктын* түбү жакшылыктарга алып келбейт (Накыл. 15:10): тил албастын сыйынуусу угулбаган бойдон калат (Накыл. 28:9) жана ал Кудай Падышачылыгындагы түбөлүк өмүрдөн ажырап калат (1 Кор. 6:9).

Тил алчаактыкта жүрүү деген - жөн гана Кудайдын эркин аткаруу эмес, Теӊирдин *айкын бир* буйруктарын аткаруу дегендик. Мисалы, Теӊир сенин күйөөӊө эс алууну буйруп жатса, ал баш ийбесе, анда бул - тил албастык. Эгерде Кудай кандайдыр бир ишти калтыр деп жатса, күйөөӊ өз билгениндей аны уланта берсе, анда бул - тил албастык. Эгерде Кудай аны башка жакка көчкүн деп жатса, ал баш ийбесе, бул да - тил албастык.

Бирок Кудайдын буйругун аткарган адам өз үйүн таш үстүнө курган болот. Анын үйү шамал согуп, жамгыр төксө да кулабайт (Мт. 7:24-27). Сен албетте күйөөӊ курган үй анын тил албастыгынын айынан урап калышын каалабайсыӊ да, туурабы? Сен күйөөӊдүн насаатчысы же көзөмөлдөөчүсү эмессиӊ, бирок сен Кудайдын колдоосун алгандан кийин, ал үчүн сыйына аласыӊ.

Эгерде эч нерсеге карабастан, күйөөӊдүн азоолонгон кежирлиги силердин үйүӊөргө бактысыздык алып келе турган болсо деле, Кудай *сенин* тил алчаактыгыӊды баалайт дагы сени кыйроодон сактап калат. Ал сага өз баталарын төгүп берет жана сенин жоготкондоруӊду толтуруп берет. Бирок, бир гана сенин күйөөӊ дайыма эр жүрөктүүлүккө, күч-кубатка ээ болуп жана анда Кудайдын эркин аткарууга карата каалоо болсун деп, Кудайды угууну токтотпосун деп сыйынууну уланта бер.

***Сыйынуу***

***Теӊирим,*** Сен өз Сөзүӊдө кимдин жүрөгүндө мыйзамсыздык падышачылык кылып жатса, аны укпастыгыӊ тууралуу айткансыӊ (Заб. 65:18). Менин сыйынууларымды ук жана мен Сенин жана күйөөмдүн алдында кайсы жерден күнөө кетиргенимди көрсөтүп бер. Мага көрсөтүп берчи, мен аны жетишерлик сүйөмүнбү, ага кек сактап, таарынып жаткан жокмунбу, Сен аялга парыз кылгандай болуп ага кызмат кылып жатамынбы, ушунун баарын көргөзүп бер. Теӊирим, айтсаӊ мага, мен Сага тил алчаакмынбы, менин жашоом Сага жаккандай жашообу? Мен өз күнөөлөрүмдү Сенин алдыӊда ачыкка чыгарам жана Сенин кечиришиӊди сурайм.

Мен Сага ага (күйөөӊдүн аты) Сенин парыздарыӊды ээрчип жана Сенин жолуӊда жүрүп жашаганга каалоо бер деп сыйынам. Ага өзүӊдүн ойлоруӊду ачып бер жана Сенден болбогон бардык нерсени андан алып сал. Ылайым анын бардык иштери, ар бир ойлору Сенин жетекчилигиӊде болсун. Аны жакшы иштерди кылууга шыктандыр, адамдар тууралуу жаман сүйлөгөнгө тыюу сал, ага бардыгына момундук жана чыдамкайлык менен мамиле кылганды жана баш ийүүнүн үлгүсү болуп калганды үйрөт (Тит. 3:1-2). Ага өзүн тартиптүү алып жүрүүнүн жана тил алчаактыктын маанисин түшүнүүнү үйрөт. Ага адилеттигине жана «колунун тазалыгына» жараша тиешелүү сыйлыгын бер (Заб. 17:21). Ага Сенин жолдоруӊду көрсөт Теӊир, Сенин чындык жолуӊда жүргөндү үйрөт, анткени Сен аны куткарган Кудайсыӊ (Заб. 24:4-5).

Ал Сени даӊктасын, анткени качан биз даӊктаганыбызда жашообуз маӊыздуу болот, жашообуз такыр өзгөрүлөт, биз Сенин буйруктарыӊды аткарып жана Сага баш ийүү үчүн, Сенден күч алабыз. Менин күйөөмө Сенин парыздарыӊа толук тил алчаак болуунун натыйжасында гана келе турган, Сенин эркиӊди аткарууну каалаган жүрөк бер.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Уулум! Менин акыл-насааттарымды эсиӊден чыгарба, жүрөгүӊ осуяттарымды сактасын. Анткени алар сага узун өмүр, узак өмүр жаш, тынчтык берет. Сени ырайым менен тынчтык таштабасын. Буларды мойнуӊа байлап ал,

жүрөгүӊдүн лоокторуна жазып ал.

*Накыл. 3:1-3*

Мени «Теӊир! Теӊир!» дегендин баары эле Асман Падышачылыгына кирбейт, асмандагы Атамдын каалоосун аткаргандар гана кирет.

*Мт. 7:21*

Мыйзамды уккусу келбей кулагын жапкан адамдын сыйынуусу да жийиркеничтүү.

*Накыл. 28:9*

…Менин үнүмдү уккула, ошондо Мен силердин Кудайыӊар болом, силер болсо Менин элим болосуӊар, силерге жакшы болушу үчүн, Мен силерге буйрук кылган бардык жол менен жүргүлө.

*Жер. 7:23*

**Жыйырма сегизинчи бөлүм**

**Анын өзүн баалоосу**

Эмне үчүн башка, анчалык деле зээндүү, идиректүү эмес адамдар жашоосунун бардык жагынан ийгиликтерге жетишип жатканда, абдан таланттуу, жөндөмдүү адамдар «жабык эшиктерге» же «жок» деген баш тартууларга дуушар болушат? Бул адилеттүү эместей сезилет. Мүмкүн убакыт факторун да унутпашыбыз керектир. Кудайда бардыгы өз убагында болот; Ал акырындык менен, биз үчүн өзү камдап койгон нерсеге бизди даярдап отурат. Эгерде биз Кудайдын оюн көрө алсак жана ушул алтын эрежеси эсте болсо, анда Анын пландарынын аткарылышын тынчтык менен эле күтө беребиз.

Бул жерде дагы бир маанилүү факторду - өзүбүздү баалай билүүнү эске алышыбыз керек. Өзүн төмөн баалаган адамды дайыма өз кылган иштери жана башка адамдар менен болгон мамилелери тууралуу шектенүү кыйнай берет. Анын өзүнө ишене албастыгы анын өзүнө карата, досторуна, коллегаларына, ал тургай, бейтааныш адамдар менен болгон мамилесине таасир этет. Четке кагылган сезимге макул болуу менен ал ошондой болуп кала берет.

Жашоосунда туш келген туӊгуюктан чыгуучу жолду издеп жүрүп Дэн кейишке түшүп кетти: ал өзүнүн ким экенин, эмнеге жөндөмдүү экенин, дегеле бир деме колунан келер-келбесин да билчү эмес. Анын өзүн өзү чектен тышкары эле «каза бериши» аялы Синди менен болгон мамилесин абдан эле курчутуп жиберди. Ал канчалык күйөөсүнө жардам берүүгө аракеттенгени менен, күйөөсү аны укчу эмес. Ага анын алсыздыгынын жана туш болгон кырдаалды кантип чечүүнү билбестигинин айынан аялы шылдыӊдап жаткандай туюлчу. Ошондуктан Ден аялынын бардык сунуштарын таптакыр четке какчу, аялы болсо өзүнүн аны ишендирүүгө болгон ийгиликсиз аракеттерин кайталай берди. Синди күйөөсүнө таасир этүүгө канчалык активдүү киришкен сайын, Ден ошончолук андан алыстай берди, акыр аягында толук аргасыздыктагы кырдаал аны аялынан таптакыр алыстатып салды.

Түшүнүктүү эле болуп тургандай, мындай мамилелер ажырашуу менен бүтүшү мүмкүн эле. Бирок Синди күйөөсү менен тиреше берүүнүн ордуна, ал үчүн сыйынууну түшүндү. Ал Теӊирден Дендин эмне болуп жатканын, анын чын жүрөктөн күйөөсүнө жардам бергиси келгенине карабастан, ага каршы чыга беришинин себебин көрсөтүп берүүнү суранды. Кудай ага Дендин өмүр бою жолу болбой жашап өтүп кеткен атасынын мурасынын айынан, өзүн толук баалуу адам катары баалай албагандыгы алардын ортосундагы ыйкы-тыйкылыкка себеп болуп жатканын көрсөтүп берди. Бирок, бул көйгөйдүн булагы кандай болгондугуна карабастан, Синди анын күйөөсүн өзгөртүүгө Кудайдын кудурети жетерине ишенген.

Ал Кудай Денди карыштыра байлап турган кишенди үзүп салмайынча жана анын жубайын Ага жаккандай кылып өзгөртмөйүнчө сыйына берүүнү чечти. Ал Кудайдан Денге өзүнүн Кудайдын баласы экендигин түшүнүүгө жардам бер деп суранып сыйынды. Синди ошондой эле, күйөөсү анын сөздөрүн сындап жаткандай кабыл албай, шыктандырып жаткандай кабыл алышы үчүн, Кудай аны Ден менен денедегидей эмес, руханий адамдай сүйлөшүүгө үйрөтсүн деп суранып сыйынды.

Бир нече айлар өткөндөн кийин гана Синди өзүнүн сыйынуусуна алгачкы жоопторду ала баштады, бирок ал жооптор маанилүү өзгөрүүлөрдү камтып турган эле. Ден аялынан өзүнүн союздашын көрө баштады. Алар мындан ары биргеликте аракеттенүү үчүн, макулдашууга келишип жана күрөштү токтотушту. Ал жыйынга келип, Ыйык Жазууну тереӊирээк түшүнүү үчүн көбүрөөк окуй баштады. Акырындык менен ал өзүн Кудайдын эӊ бир сүйүктүү баласы катары көрүп, өзүнө «эволюциянын ийгиликсиз продукциясы катары» карабай калды. Анын өзүн өзү баалоосу канчалык жогору көтөрүлгөн сайын, Ден өзүнүн чыныгы статусун ошончолук айкыныраак көрө баштады, ал ансайын өзүнүн көз алдында маанилүү көрүнө баштады. Анын алдында жаӊы мүмкүнчүлүктөр да ачыла баштаганы таӊ калыштуу деле болбой калды. Ал өзү көптөн бери күтүп жүргөн ийгилик жана өзүн кабыл алуу ага келе баштаганын түшүндү.

правый колонтитул Анын өзүн баалоосу

Эгерде сенин күйөөӊө өзүнө карата болгон мамилесин өзгөртүүгө туура келип жаткан болсо, анда чыдап тур. Ушунча жылдан бери кыймылдабай турган стереотиптерди бир эле кол шилтөө менен кыйратып салууга мүмкүн эмес да. Ошентсе да, сен Кудайдын чындыгын угууга тоскоолдук кылуу максатында күйөөӊө жалган ойлорду таӊуулап жаткан душманды кыйрата ала турган Кудайдын жардамына ишенсеӊ болот. Сен канчалык өтүнүп сыйынган сайын, күйөөӊдүн көйгөйлөрүнүн так себептерин Кудай сага ачык көргөзүп бере баштаганын көрө баштайсыӊ. Башкача айтканда, сыйынууӊдун жүрүшүндө эле, Ал сага *кантип* сыйынуу керектигин үйрөтөт.

Орто жашка келип калган эркектерди алардын жашоосуна келген кризистерден ушул айкын сыйынуулардын жардамы менен сактап калууга болоруна ишенем. Эркектер 50 жаштан ашкандан баштап, алардын жан-дүйнөсүндө узак жылдардан бери чогулуп калган «шлактар» мурда аларды тосуп турган, көрүнбөгөн дамбалары эскирип калгансып, курактары жогорулаган сайын уулуу агым менен агып чыга баштайт. Эгерде ал тосмолорду жарып ага турган болсо, анда анын өзүн алыска чейин агызып кетчүдөй. Ушул оор убактарга туруштук берип тура алары алардын Теӊирде канчалык бекемделишине жараша, өзүнөн Теӊирдин образын канчалык көрө билишине жараша болот.

Кудай бизди биринчи кезекте Ага кайрылууга – Аны издөөгө, Анын парыздарын аткарууга, өзүбүздүн жеке амбицияларыбызды экинчи орунга жылдырып, Аны биринчи орунга коюуга чакырат. Качан биз Кудай менен бириккенибизде, Ал биздин жашообузду жетектей баштайт: жолду Ал көргөзүп берет, а бизге болсо, бир гана Аны ээрчүү калат. Качан биз Ага караганыбызда, Анын даӊкынын жаркыраган учкундары бизден чагылышып көрүнө баштайт жана Анын образы бизде мөөрлөнө баштайт. Качан биз бүткүл жүрөгүбүз менен Кудайга кызмат кылганыбызда, анда өзүбүздү өзүбүз жоготуп коебуз, мына ошондо чыныгы бошонууга ээ болобуз. Биз күйөөлөрүбүзгө ушундай бошонууну каалайбыз.

Сенин күйөөӊ Кудайдын табиятын түшүнмөйүнчө, өзүн чындыктын жарыгында көрө албайт. Сыйынууӊда сенин күйөөӊө өзү жөнүндөгү чындык ачылсын деп суранып сыйын.

***Сыйынуу***

***Теӊирим***, мен ал (күйөөӊдүн аты) өзүнүн Сага окшошуп жаралганын көрсүн деп сыйынам. Ага Сенин көз алдыӊдагы өз баалуулугун көрө билүүгө жана Сенин талаптарыӊа жооп бергендей болгонго жардам бер. Сен аны сыйлап берген таланттарыӊды ал көрсүн жана аларды өзүнүн татыктуулугуна жараша баалай билсин. Ылайым ал өзүн Сенин көздөрүӊ менен карап жана «аны периштелердин алдында бир аз убакытка эле басынтканыӊды, ага урмат менен атак-даӊкты таажы кылып кийгизгениӊди, аны өз колуӊ менен жасагандарыӊдын үстүнө башчы кылып коюп, бардыгын …анын бут астына койгондугуӊду» (Заб. 8:6,7,9) түшүнсүн. Ага каршы шыбыраган бардык Сенден болбогон үндөр өчсүн; анын кулактары жетишкен ийгиликтери анын жеткилеӊдиги эмес, Сенин жеткилеӊдигиӊ экендигин айтып турган Сенин үнүӊдү угуу үчүн ачылсын.

Ага ал «Кудайдын бейнеси жана даӊкы» (1 Кор. 11:7) экендигин, ал «…бардык башчылыктын жана бийликтин башчысы болгон Анын ичинде толуктукка ээ» (Кол. 2:10) экендигин көргөз. Аны Сен кабыл алганыӊды, аны четке какпастыгыӊды көргөз, ушул түшүнүк ага тынчтык жана жан-дүйнөсүндөгү коопсуздукту алып келсин. Жанын шектенүүлөр кыйнабасын үчүн, өзүн кечке эле текшерип, талдай берүүдөн аны бошот. Ал Сени кандай болсоӊ, ошондой кылып көрө алсын жана анын жаны Машайактын бейнесинин көчүрмөсүн алып жүрсүн.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Анткени Кудай мурунтадан билген адамдарын өзүнүн Уулуна окшош кылууну алдын ала белгилеп койгон. Ал бир туугандарынын туну болушу керек.

*Рим. 8:29*

Биз баарыбыз жабуусуз жүзүбүз менен Теӊирдин даӊкын чагылдырып турабыз. Биз Ага окшошкон сайын, бир даӊктан бир даӊкка өтүп, өзгөрүлүп жатабыз. Бул Теӊирдин Руху аркылуу болуп жатат.

*2Кор. 3:18*

Бири-бириӊерге жалган айтпагыла, анткени эски табиятыӊарды жаман иштери менен бирге чечип салып, жаӊы табиятты кийгенсиӊер. Кудайды таанып билүү аркылуу Жаратуучунун бейнесине окшошуу үчүн жаӊыланып турган жаӊы табиятты кийгенсиӊер.

*Кол. 3:9-10*

Сөздү угуп, бирок аткарбаган адамды күзгүгө каранып, ары басары менен өзүнүн кандай экенин унутуп койгон адамга окшоштурса болот. Жеткилеӊ мыйзамга, эркиндиктин мыйзамына, дитин коюп, ошол мыйзам боюнча жашаган адам унутчаак угуучу эмес, аткаруучу болуп, өз иш-аракетинен бакыт табат.

*Жкп. 1:23-25*

Тур жаркыра, Иерусалим, анткени Теӊирдин даӊкы сенин үстүӊдөн чыкты!

*Ыш. 60:1*

**Жыйырма тогузунчу бөлүм**

**Анын ишеними**

Эч нерсеге ишенбегендигин далилдегиси келген адамды угуу дайыма күлкүнү келтирет. Мен бул чындык эмес экендигин билем. Бардык эле адамдар ишеним менен жашашат, бирок ар кимдин ишеними ар бөлөк. Дарыгерге кайрылуу менен силер анын койгон диагнозунун туура экендигине ишенгиӊер келет; дарыканага рецептти берип жатып, анда жазылгандарга ишенесиӊер; ресторанда түштөнүп отуруп тейлеп жаткан адамдар силерди ууландырып койбостугуна ишенесиӊер (чынбы, кээ бир ресторандар башкаларына караганда ишенимге көбүрөөк киришкен). Ар бир адам бир нерсегедир ишенет; ар бирине Кудай «ишенимине жараша» кылып «бөлүп» берген (Рим. 12:3).

Эмнеге ишенишибизди биз өзүбүз билебиз. Кээ бир адамдар өздөрүнө ишенишет, кээ бирөөлөр өкмөткө, үчүнчү бирөөлөр болсо жамандыкка, төртүнчүлөрү дагы бир нерселерге: илимге, гезиттегилерге, өзүн арнап койгон эмгекке, башка адамдарга, ал эми кээ бирөөлөр Кудайга ишенишет. Мага тааныш адамдардын ичинен бир гана аял эч нерсеге ишенчү эмес. Бирок ал психиатриялык ооруканада өз өмүрүнүн аягына чыкты, анткени ал акыл-эсинен ажырап калган болчу. Ишенимсиз жашоого мүмкүн эмес.

правый колонтитул Анын ишеними

Ошондой эле, ишенимсиз *өлүүгө да* мүмкүн эмес. Бул өмүрдүн чегинен өткөндөн кийинки биздин келечегибиз да, биздин ишенимибизге жараша болот. Эгерде силер Ыйсага ишенген болсоӊор, анда камырабай эле койсоӊор болот, анткени «Машайак Ыйсаны өлгөндөрдүн арасынан тирилткен Кудайдын Руху….силердин ичиӊерде жашаган өз Руху менен силердин өлүк денеӊерди да тирилтет» (Рим. 8:11). Башкача айтканда, эгерде Машайак Ыйсаны өлгөндөрдүн арасынан тирилткен Кудайдын Руху силердин ичиӊерде жашап жатса, анда Машайак Ыйсаны өлгөндөрдүн арасынан тирилткен Ал, сени да Машайакты кандай тирилтсе, так ошондой кылып эле тирилте алат. Келечекке карата болгон ишеним биздин азыркы жашоо образыбызды аныктайт; келечектеги түбөлүк өмүргө карата болгон ишенимибиз жердеги жашообузга карата ишенимдүүлүк берет.

Кандай гана таӊ каларлык ой! Сокурду айыктырып жатып, Ыйса аларга мындай деген: «Ишенимиӊерге жараша болсун» (Мт. 9:29). Өзүӊдүн Кудайга болгон ишенимиӊди кайрадан карап чыгууга карата каалоо жокпу? Эгерде «ооба» дей турган болсоӊ, анда жакшы. Анткени, мындай абалда биз өз жашообуздун жыйынтыгына азбы же көппү таасир этүүгө жөндөмдүү боло алабыз. Биздин жашообуз кокустуктардын эркине өткөрүлүп берилбейт; биздин келечегибиз ишенимибиз аркылуу аныкталат.

Биздин ар бирибизди мезгил-мезгили менен шектенүүлөр курчап алат. Ал тургай, Ыйса дагы эмне үчүн Аны Кудай Ата таштагандыгын сураган. Бул демек, Ал Кудайдын бар экендигине же Ага келип жардам бере ала турган жөндөмдүүлүгүнө шектенген дегенге жатпайт. Ал жөн гана ташталып каларын күткөн эмес. Адатта, биз Кудайдын бар экендигинен жана Анын бизге жардам бере аларынан шектенбейбиз деле, бирок биз Анын биздин жашообузга токтоосуз кийлигишеринен шектенебиз. Биз өз оюбуз менен: *албетте, менин көйгөйлөрүм менен алектенүүгө Кудай бошобойт* деп ойлойбуз. Бирок чын-чынына келгенде андай эмес.

Сенин күйөөӊдү да шектенүүлөр каптайбы? Эгерде каптаса, анда сенин сыйынууларыӊ анын жашоосунда анын ишенимин бекемдөөдө чыныгы бурулушту жасай алат. Ал тургай, ал али ишене элек болсо да, анын жүрөгүндө ишеним пайда болсун жаны тынчтансын деп сыйынсаӊ болот. Сенин күйөөӊдүн турмушунда Кудайга ишенүү менен жеӊе албай турган эч нерсе болбойт. Ыйса айткандай, Ага «ишенген адамдын ичинен тирүү суу чыгат» (Жкн. 7:38). Мына ушунун өзү эле мурдагы ар кандай ооруларды, тынчсызданууну, коркунучту, апатияны, үмүтсүздүктү, капаны, шектенүүнү «жууп кетүүгө» жетишерлик эмеспи. Анда кел, сыйыналы.

***Сыйынуу***

***Теӊирим,*** мен Сенден суранам, анын (күйөөӊдүн аты) Сага болгон ишенимин бүгүн эле бекемдей баштачы. Ага Сенин Сөзүӊө, Сенин баталарыӊа, Сенин жолуӊа жана Сенин кудуретиӊе көбүрөөк ишенгенге жардам бер. Ылайым ал Сени менен сүйлөшкөнгө жана Сенин үнүӊдү укканга суусап турган болсун. Ага Сенден бир нерсе сурап эле кайрылбастан, Сени менен болуудан ырахаттанганды үйрөт. Ал Сени издесин, бардыгында Сага таянсын, Сени ээрчисин, Сени биринчи орунга койсун жана өзүнүн бардык ишинде Сени көрсүн. Теӊир, Сен: «ишеним уккан сөз аркылуу пайда болот, ал эми уга турган сөз – Кудайдын сөзү» (Рим. 10:17) деп айткансыӊ. Аны Сенин Сөзүӊө абдан тойгуз, ал Сени менен ар кандай кыйынчылыктарды жеӊип кетерине ишенгендей болсун (Мт. 19:26). Ага Сенин өз убадаларыӊды аткараарыӊа карата бекем ишеним бер (Рим. 4:21). Ишеними ага калкан болсун; ал анын жашоосуна тоону жылдыра ала тургандай болуп таасир этсин. Сенин Сөзүӊдө: «…адил адам ишеним менен тирүү болот» (Рим. 1:17) деп жазылып турат. Мен анын ишенимге толгон жашоосу, Сага жаккандай болушу үчүн сыйынам. Ал «Сенде өзүӊдөн корккондор үчүн сактап койгон, адам баласынын алдында өзүӊө таянгандар үчүн даярдап койгон жакшы нерселер көп» (Заб. 30:20) экенинен шектенбесин.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Бирок эч шектенбестен, ишеним менен сурасын. Анткени шектенген адам деӊиз толкунуна окшош. Мындай адам Теӊирден бир нерсе алам деп ойлобой эле койсун. Эки ойлуу адам өзүнүн бардык жолдорунда туруксуз.

*Жкп. 1:6-8*

…Ал эми ишеним менен кылынбаган ар бир нерсе – күнөө.

*Рим. 14:23*

…эгерде силердин сары кычы данындай эле ишенимиӊер болсо, бул тоого: «Бул жерден тиги жерге жыл», - десеӊер, ал жылат. Силер үчүн мүмкүн болбогон эч нерсе болбойт.

*Мт. 17:20*

Азыр мен жашап жаткан жокмун, менин ичимде Машайак жашап жатат. Ал эми азыркы денедеги жашоомду айта турган болсом, мени сүйгөн жана менин ордума өзүн курмандык кылган Кудай Уулуна болгон ишеним менен жашап жатам.

*Гал. 2:20*

Ошентип, биз ишеним аркылуу акталып, Теӊирибиз Ыйса Машайак аркылуу Кудай менен тынчтыкка ээбиз.

*Рим. 5:1*

**Отузунчу бөлүм**

**Анын келечеги**

Адам өзүнүн жашап жаткандыгынын маанисин түшүнүп жана максатын көрө билиши керек. Мындай болмоюнча, биз жоголуп кеткендей болуп, жашоодо тентип жүрөбүз, жашоо бизге маӊызсыз боштук сыяктуу сезилет да, акырындап жүрүп отуруп, жок боло баштайбыз. «Кудайдан аян болмоюнча, эл ооздукталбайт» (Накыл. 29:18).

Өзүнүн келечегин түшүнүү деген - бул сөзсүз эле жашоосундагы алдыда боло турган нерселердин баарынын майда-чүйдөсүнө чейин алдын ала билип алуу дегенди түшүндүрбөйт. Бул жерде сен өзүӊдүн эмне үчүн жаралганыӊды билип жана сенин келечегиӊ эӊ сонун болоруна ишенесиӊ.

Ошентсе да, бардык эле адамдар келечегине карата ушундай аяндарга ээ эмес. Башкача айтканда, ага ээ болбогондор акырындык менен өлө беришет. Бирок ал тургай, ал аянга ээ болгондор деле мезгил-мезгили менен аны жоготуп коюшат. Ал тургай, руханий жактан жетилген курактагы адам деле чарчаган, кейиген, Кудайдан алыстаган, ориентрин жоготкон, өзүн да, келечегин да түшүнө албай калган кездер болот. Ал үмүтсүздүк менен дүрбөлөӊгө түшүп алган кезинде өз жашоосундагы чыныгы максатты көз алдынан жоготуп коюшу мүмкүн. Үмүттү жоготуу, өзү жөнүндөгү чындыкты унутуу жана өз абалын туура түшүнбөй калуу менен адам өз келечеги жөнүндөгү калптарга ишене баштайт. «Элим Мени таанып билбегендиктен кырылат…» (Ош. 4:6).

правый колонтитул Анын келечеги

Кудай бизге калпты айткан үндөрдү укпагыла деп буюрат, анткени алар «…Теӊирдин оозунан чыккан сөздү эмес, өз жүрөгүнүн кыялдарын айтып жатышат» (Жер. 23:16). Келечек тууралуу үмүт жана кубаныч болбогон ар кандай ойлор – Кудайдан эмес (Жер. 29:11). Бирок жоготкон кыялды, айрылган үмүттү Кудай кайрадан жаӊылап бере алат. Калп менен көӊүл калууну жеӊип, келечекте убада кылынганга ишеним берүүгө Анын кудурети жетет. Ошол максатка жетүүнүн каражаты – сыйынуу болуп эсептелет.

Күйөөм менин сыйынууларымдын таасирин айрыкча, биздин Лос-Анджелестен Нешвилге көчүп жаткан кезибизде сезгендигин айтты. Бизге кымбат болгон адамдардын баары менен ажырашып, баарын кайрадан башынан баштоо бизге кыйын болду. Ал кезде Кудайга ишенүүгө көбүрөөк үйрөнүп калганыбызга карабай, көп нерсени тандоо керек болуп калган. Мындан ары биз менен эмне болорун билбегенибиз менен, биз Кудайдын буйругу менен аракеттенип жатканыбызга жана Анын жетекчилиги алдында коопсуздукта болорубузга ишендик. Мен Майкл ага келечек жөнүндө берген үмүттү жоготпосун деп сыйындым. Жагымсыз кырдаалдын айынан ал өзүндөгү көрөгөчтүктү жоготуп алган, бирок анын айтуусу боюнча, менин сыйынууларым ага ошол көрөгөчтүк жөндөмдүүлүгүнө кайрадан ээ болууга жардам берген.

Биз Кудай Атабыз өзүнүн мурас кагаздарын бардык балдарына бирдей, теӊ кылып бөлүштүргөнүн унутпашыбыз керек. Ага тиешелүү нерсенин баары бизге тиешелүү, анткени биз «Кудайдын мураскорлору, Машайактын мурасташтарыбыз» (Рим. 8:17). Мен ошол мурас кагаздарын окуп чыккам жана Кудай биз үчүн сактап койгон нерселерди элестете да албайбыз: «Кудай өзүн сүйгөндөргө көз көрбөгөн, кулак укпаган, адамдын оюна да келбеген нерсени даярдап койгон» (1 Кор. 2:9). Ал «…кемчиликсиз адамдар жакшылыкты мурасташат» (Накыл. 28:10) деп айткан. Ал бизге бул дүйнөдө эле зарыл болгон нерселерди берүүнү убада кылып жаткан жери жок, бирок бул дүйнөдөн өткөнүбүздөн кийин да, асмандагы эӊ кымбат, баалуу мурастын бир бөлүгү бизди күтүп турат. Теӊир менен чогуу боло турган жерде, бизде муктаждык да, түйшүктөнгөн каалоолор да болбойт.

Эгерде күйөөӊдүн көӊүл буруусу күнүмдүк тиричиликтин түйшүгүнөн чыга албай жүрсө, эгерде ал өз келечегин көрө албай жатса, анда Сенин сыйынууӊ анын көздөрүн асманга каратууга жардам берет. Алар ага анын келечеги Кудайга бекитилгендигин, ал эми анын жашоосу ошол келечекке алып баруучу жол экендигин ачып беришет. «Жарышта баары чуркаганы менен бирөө гана байге аларын билесиӊер. Ошондуктан байге алгыдай болуп чуркагыла» (1 Кор. 9:24). Кантип эле сен күйөөӊ өмүр жолунда өз ойлорунун жетегинде бара жатып, акыр аягында, ошол жол бүткөндө сыйлыктан ажырап калышын кааламак элеӊ? Жок, сен анын бардык нерсеге Кудайдын көзү менен караганын каалайсыӊ.

Кудай биздин келечегибизди билип алышыбызды каалабайт, бирок биз Аны билишибизди каалайт. Ал бизди ар бир кадам сайын келечекти карай жетелөөдө Ага ишенишибизди каалайт. Жаӊы кадамдарды шилтөөнүн алдында, Кудайдын колун көрүү үчүн биз Аны издешибиз керек. «…Теӊирди издегендер бардыгын түшүнүшөт» (Накыл. 28:5). Анын жообун угуу үчүн, биз мүмкүн болушунча Ага жакыныраак болушубуз керек. Теӊир биздин жашообузду маӊыздуу кылат, ошондуктан күйөөӊ Кудайга көз чаптырсын, Андан жооп күтсүн деп сыйын, анткени качан Кудай биз менен болгондо, биз өз келечегибизге ишенимдүү болобуз.

***Сыйынуу***

***Теӊирим,*** анын (күйөөӊдүн аты) өзүнүн жаралгандагы максатын туура түшүнүүгө жардам бер. Анын Сен ага жалаӊ гана жакшылык кааларыӊды, ага «келечек, үмүт берүүнү» (Жер. 29:11) кааларыӊды көрүүгө жардам бер. Ага Сенин ойлоруӊду ачып бер, өмүр бою Сени менен жүрүүгө татыктуу болсун үчүн, бардыгында Сага жагуу үчүн, бардык жакшы иштерде жакшы түшүмдөрдү алып келүү үчүн жана Сени таанып билүүдө өсүүсү үчүн ага акылмандык жана көрөгөчтүк бер (Кол. 1:9-10). Ылайым аны Ыйык Рух жетелеп жүрсүн жана аны ар кандай шектенүүлөр менен коркунучтардан куткарсын. Ал «адамдын колунан келбеген нерсе Кудайдын колунан келерин» (Лк. 18:27) билип, бардык кыялдарын жана каалоолорун Сага ачып бериши үчүн, ага күн сайын Сенде бекемделүүнү үйрөт. Ага Сенин максаттарыӊды ачып бер жана анын жашоосу келечекке карай жол болуп калгандай жашаганга аны үйрөт.

Ал өзүнүн бардык өмүр күндөрүндө Сага жигердүүлүк менен кызмат кылсын үчүн сыйынам. Ага өз жашоосундагы максатты көрүүгө жардам бер жана келечегине карата «…кеменин оор кайырмак темириндей бекем жана ишенимдүү болгон…» (Эвр. 6:19) үмүт бер. Ага «анын жүрөгү каалаганды бер» (Заб. 20:3) жана «…Сенин ысымыӊдан корккондорго берчү үлүшүӊдү» (Заб. 60:6) бер. Ал Сенин корооӊдо гүлдөп, карыганда да ширелүү, жашыл болуп, жакшы түшүм алып келсин үчүн, аны Сенин үйүӊө отургузуп кой (Заб. 91:14-15). Ал эми качан Сени менен биригүү үчүн бул жерди таштаганга убакыт келгенде, аны тынчтык менен кубаныч коштошу үчүн, ылайым анын түбөлүк өмүргө болгон ишеними бул өткөөл учурду оорусуз, байкалбагандай кылып койгон болсун. Ал эми ал күн келгичекти менин күйөөм, ал үчүн Сен даярдап койгон келечеги эӊ сонун экендигине ишенимдүү болгон болсун.

**Сенин сыйынууларыӊды көбүрөөк таасирдүү кылууга жөндөмдүү болгон Ыйык Жазуудагы аяттар**

Анткени өзүмдүн силер жөнүндө ойлогон оюмду өзүм гана билем, - дейт Теӊир, - силерге келечек, үмүт бериш үчүн, ал ой – жаман ой эмес, жакшы ой.

*Жер. 29:11*

Күнөөсүз адамды байкап жүр, адил адамды карап жүр, анткени андай адамдын келечеги – тынчтык. Ал эми мыйзамсыздардын баары кырылат, кудайсыздардын келечеги ойрон болот.

*Заб. 36:37-38*

Теӊирдин үйүнө отургузулгандар Кудайыбыздын короосунда гүлдөшөт. «Теӊир адилеттүү, Ал менин тирегим, Анда калп жок», - деп жар салуу үчүн, алар карыганда да мөмөлүү, ширелүү, жашыл болуп турушат.

*Заб. 91:14-16*

Теӊирден мен бир гана нерсени сурадым, ошону гана издеп келем: өмүр бою Теӊирдин үйүндө болгум келет, Теӊирдин сулуулугун көргүм келет, Анын ийбадатканасына барып тургум келет.

*Заб. 26:4*

Сенин келечегиӊ үчүн үмүт бар…

*Жер. 31:17*

**Мазмуну**

Сыйынуунун күчү...................................................................................

1-Бөлүм. Сен күйөөгө чыктыӊ................................................................

2-Бөлүм. Анын жумушу..........................................................................

3-Бөлүм. Анын каржысы...........................................................................

4-Бөлүм. Анын интимдик жашоосу............................................................

5-Бөлүм. Анын назиктиги.................................................................................

6-Бөлүм. Анын кумарлары.............................................................................

7-Бөлүм. Анын шектенүүсү..............................................................................

8-Бөлүм. Анын коркунучу.................................................................................

9-Бөлүм. Анын максаттары..............................................................................

10-Бөлүм. Анын чечими...................................................................................

11-Бөлүм. Анын ден-соолугу............................................................................

12-Бөлүм. Анын коопсуздугу............................................................................

13-Бөлүм. Анын сыналышы...............................................................................

14-Бөлүм. Анын адеп-ахлактык принциптери..................................................

15-Бөлүм. Анын абройу...................................................................................

16-Бөлүм. Анын биринчилиги..........................................................................

17-Бөлүм. Анын адамдар менен болгон мамилеси.......................................

18-Бөлүм. Анын аталыгы.................................................................................

19-Бөлүм. Анын өткөн жашоосу......................................................................

20-Бөлүм. Анын маанайы................................................................................

21-Бөлүм. Анын никеси...................................................................................

22-Бөлүм. Анын эмоциясы...............................................................................

23-Бөлүм. Анын Кудайдын алдында жүрүшү.................................................

24-Бөлүм. Анын сөздөрү...................................................................................

25-Бөлүм. Анын тобо кылуусу...........................................................................

26-Бөлӊм.Анын бошонуусу...............................................................................

27-Бөлүм. Анын тил алчаактыгы.........................................................................

28-Бөлүм. Анын өзүн баалоосу.........................................................................

29-Бөлүм. Анын ишеними...................................................................................

30-Бөлүм. Анын келечеги.......................................................................................

Сторми Омартиан

**Сыйынуучу колуктунун күчү**

Башкы редактор М.Азизов

Редактор Н.Ивакина (А.Эркулова)

Л.Чупрованын (Ж. Газыбаеванын) котормосу

Серияны, мукабасын С. Корнеев жасалгалады.

Корректору Е. Саидова

Компьютердик жактан жасалгалаган Д. Рамазанова

Басууга 15.01. 2009 кол коюлду. Форматы 60Х88 1/16

Офсеттик кагаз. Лазурскийдин гарнитуру. Офсеттик басма. Физ басма**. 1**2 б.

Нускасы 1**000** даана. **№862** - Буюртма

***Сторми Омартиан***

Америкалык белгилүү жазуучу, акын-ырчы жана оратор, *Ата-энелик сыйынуунун күчү, Сторми, Менин жолумду ыйыктоо менен, Кудайдын айыктыруу жолу* деген бестселлерлердин автору. Аны менен күйөөсү Майклдын үч бойго жеткен балдары бар, алар: Кристофер, Аманда жана Жон Дейвид.

Аялга сөз

Биздин азыркы мезгилдеги көйгөйлөр менен кыйынчылыктардын арасында бактылуу нике деген жете алгыс, ишке ашкыс кыялдай сезилет. Бирок качан биз Кудайга жардам сурап кайрылганыбызда, Ал мүмкүн болбогонду да ишке ашырат!

Автор бул китепте аял өз күйөөсү үчүн, анын жашоосунун маанилүү жактары үчүн, мисалы:

* анын ден соолугу;
* анын эмоциясы;
* анын ата жана үй башчысы катары ролу;
* анын бизнестеги коопсуздугу;
* анын руханий жашоосу;
* анын ишеними жана анын келечеги үчүн

кантип сыйыныш керектиги тууралуу айтып берет.

Жубайлык жашоо жөнүндө тынчсыздана берүү эч нерсени өзгөртпөйт – ал жөнүндө сыйынуу баарын өзгөртүшү мүмкүн.

ISBN 459-6-96729-345-7 © «КиТ» басмаканасы, 2009